Masverikan ragahalhuve, export ithuru vejje\nދޯންޏަކުން ފެލިވަރަށް މަސް ކިރުވަނީ: ރާއްޖޭގެ އެކްސްޕޯޓުގެ ބޮޑު ބައެއް ހިއްސާ ކުރަނީ މަސްވެރިކަން -- ފޮޓޯ: ދިވެހި މަސްވެރިން\nރާއްޖޭގެ މަސްވެރިކަން ރަނގަޅުވެފައިވާތީ، ބޭރު ކުރި މަހުގެ އަދަދު އިތުރުވުމުން ރާއްޖޭގެ އެކްސްޕޯޓް ބޮޑުތަން އިތުރުވެއްޖެ އެވެ.\nމޯލްޑިވްސް ކަސްޓަމްސް ސާވިސަސް އިން ނެރެފައިވާ އިމްޕޯޓް / އެކްސްޕޯޓްގެ ހިސާބުތަކުގައިވާ ގޮތުން މިދިޔަ އަހަރުގެ ސެޕްޓެމްބަރު މަހު ރާއްޖޭން އެކްސްޕޯޓު ކުރި މުދަލުގެ އެފްއޯބީ އަގު (ބޭރުކުރި މުދަލުގެ އަގު) އުޅެނީ 136 މިލިއަން ރުފިޔާގަ އެވެ. ނަމަވެސް މި އަހަރުގެ ސެޕްޓެމްބަރު މަހު މި އަދަދު ވަނީ 166 މިލިއަން ރުފިޔާ އަށް އިތުރުވެ، 22 ޕަސެންޓުގެ ކުރިއެރުމެއް ލިބިފަ އެވެ. މައިގަނޑު ސަބަބަކީ ރާއްޖޭގެ މަސްވެރިކަން އާދަޔާ ހިލާފަށް މި އަހަރުގެ ފުރަތަމަ ތިން މަހުން ފެށިގެން ރަނގަޅުވެފައިވުމެވެ. އެހެންވެ މި މުއްދަތުގައި އެންމެ ގިނައިން އެކްސްޕޯޓުކޮށްފައިވަނީ ވެސް މަހުގެ ބާވަތް ތަކެވެ.\nސެޕްޓެމްބަރު މަހު 77 މިލިއަން ރުފިޔާގެ ރޯމަސް ވަނީ ތައިލެންޑަށް އެކްސްޕޯޓުކޮށްފައިވެ އެވެ. މީގެތޭގައި ބޮޑު ކަންނެެއްޔާއި ކަޅު ބިލަ މަސް އަދި މަހުގެ އެކި ބައިތައް ވެސް ހިމެނެ އެވެ.\nރާއްޖޭގެ އެކްސްޕޯޓުގެ 47 ޕަސެންޓް ތައިލެންޑުން ހިއްސާކޮށްފައިވެ އެވެ. މީގެ އިތުރުން ފްރާންސުން އަށް ޕަސެންޓް (13 މިލިއަން ރުފިޔާ) ހިއްސާކޮށްފައިވާއިރު، އިނގިރޭސިވިލާތުން ހަ ޕަސެންޓް (10 މިލިއަން ރުފިޔާ) ހިއްސާކޮށްފައިވެ އެވެ. ދެން ހިމެނެނީ ޖަރުމަނުވިލާތް ހަ ޕަސެންޓް (10 މިލިއަން ރުފިޔާ) އަދި އެމެރިކާ (އަށް މިލިއަން ރުފިޔާ) ފަސް ޕަސެންޓް ހިއްސާކޮށްފައިވެ އެވެ.\nތައިލެންޑް 77 މިލިއަން ރުފިޔާ\nފްރާންސް 10 މިލިއަން ރުފިޔާ\nޖަރުމަނު 10 މިލިއަން ރުފިޔާ\nއެމެރިކާ އަށް މިލިއަން ރުފިޔާ\nމިދިޔަ އަހަރު ރާއްޖެ އަށް އިމްޕޯޓް ކޮށްފައިވަނީ 3.7 ބިލިއަން ރުފިޔާގެ މުދަލެވެ. މިއީ މިދިޔަ އަހަރު މި އަދަދު ހުރި 3.8 ބިލިއަން ރުފިޔާއާ އަޅާ ބަލާއިރު ހަތަރު ޕަސެންޓުގެ އިތުރުވުމެކެވެ.\nމި މުއްދަތުގައި ރާއްޖެއަށް އެންމެ ގިނަ އިން މުދާ އެތެރެކޮށްފައިވާ ގައުމުތަކަކީ ޔޫއޭއީ އާއި ޗައިނާ އަދި އިންޑިއާ އެވެ. އެގޮތުން ޔޫއޭއީ އިން 720 މިލިއަން ރުފިޔާގެ މުދާ އެތެރެކޮށްފައިވާއިރު ޗައިނާ އިން 703 މިލިއަން އަދި އިންޑިއާ އިން 370 މިލިއަން ރުފިޔާގެ މުދާ ފާއިތުވި މަހު އެތެރެކުރި އެވެ.\nއާމްދަނީ ނުވަ ޕަސެންޓް އިތުރުވި\nކަސްޓަމުން ބުނި ގޮތުގައި ސެޕްޓެމްބަރު މަހު ދައުލަތަށް ލިބުނު އާމްދަނީ 2018 ވަނަ އަހަރުގެ ސެޕްޓެމްބަރ މަހާ އަޅާބަލާއިރު ވަނީ ނުވަ ޕަސެންޓް އިތުރުވެފަ އެވެ. މިދިޔަ އަހަރުގެ ސެޕްޓެމްބަރު މަހު ދައުލަތަށް 262 މިލިއަން ރުފިޔާ ދައުލަތަށް ލިބިފައިވާއިރު، މި އަހަރު ލިބުނު އަދަދު ވަނީ 286 މިލިއަން ރުފިޔާ އަށް އިތުރުވެފަ އެވެ. މިއީ ނުވަ ޕަސެންޓުގެ އިތުރުވުމެކެވެ.\nމޯލްޑިވްސް ކަސްޓަމްސް ސާވިސް މަސްވެރިން އިމްޕޯޓް އެކްސްޕޯޓް


VB Women's Day hadiyaa meeruvaane\nވީބީ ވުމެންސްޑޭ ހަދިޔާގެ އަނގައަށް މީރުވާނެ\nވީބީއިން އަންހެނުންގެ ދުވަސް ފާހަގަ ކުރުމުގެ ގޮތުން މިއަދު ކޭކު ފަޅަނީ- ފޮޓޯ: ވީބީ\nއަންހެނުންގެ ދުވަސް ފާހަގަކުރަން އަންހެނުންނަށް ހަދިޔާތައް ދެނީ އެވެ. އެކަމަކު ހަނދާންނުގައި ހުންނަ ވަރުގެ ހަދިޔާއެއް ހޯދުމަކީ އެހާ ފަސޭހަކެއް ނޫނެވެ. އެކަމަށް މަޝްހޫރު ވީބީ އިން މި ވަނީ ރަނގަޅު ގޮތެއް ހޯދައިދީފަ އެވެ. ވީބީ އިން އަންހެނުންގެ ދުވަހުގެ މުނާސަބަތުގައި ފޭސްބުކްގައި ކުރި އަށް ގެންދާ ހަރަކާތެއްގައި ބައިވެރިވެގެން ހަނދާން ހުންނަވަރުގެ ހަދިޔާ އެއް ހޯދިދާނެ އެވެ. އަނގައަށް މީރު ހަދިޔާ ހަނދާނުގައި ހުންނާނެ އެވެ.\nވީބީގެ މި ހާއްސަ ހަރަކާތް ހާއްސަކޮށްފައިވަނީ އެ ކުންފުނިން އެތެރެކޮށް ވިއްކާ "ކެލޮގްސް" ވައްތަރުތަކާއި އަނގަޔަށް މީރު، "ޕްރިންގަލްސް" ޗިޕްސް އަށެވެ.\nހޮނިހިރު ދުވަހުގެ ނިޔަލަށް ކުރިއަށް ފޭސްބުކްގައި ކުރިއަށްދާ މި ޕްރޮމޯޝަންގައި ބައިވެރިވާން މާހައުނދުލެއް ވެސް ނޫނެވެ. ހަމައެކަނި ކޮށްލަން ޖެހޭހާ ވެސް ކަމަކީ "ޕްރިންގަލްސް މޯލްޑިވްސް" ގެ ފޭސްބުކް ނުވަތަ "ކެލޮކްސް މޯލްޑިވްސް" ގެ ފޭސްބުކަށް ޒިޔާރަތް ކޮށްލުމަށްފަހު ޝެއާއެއް ކޮށްލާށެވެ.\nޕްރިންގަސް މޯލްޑިވްސް ޕޭޖް\nޝެއާ ކުރާއިރު މި ހަދިޔާ ދޭން ބޭނުންވާ މީހަކު އަންހެން ބޭކަނބަލެއް ޓެގް ކޮށްލަން ޖެހެ އެވެ. އަދި އަންހުންގެ ދުވަހުގެ ތަހުނިޔާ ކިޔައިލުމުން ފުދުނީ އެވެ. މި ޕްރޮމޯޝަންގެ ނަސީބުވެރިއަކަށް މި ދެ ޕްރޮޑަކްޓުގެ ފުލް ރޭންޖް ޕެކެއް ލިބޭނެ އެވެ.\nކެލޮގްސް މޯލްޑިވްސް ޕޭޖް\nވީބީ އިން ވަނީ އަންހެނުންގެ ދުވަސް ފާހަގަ ކުރުމުގެ ގޮތުން ހުރިހާ އަންހެން މުވައްޒަފުންނަށް ހަދިޔާ ވެސް ދީފަ އެވެ. އަދި ހާއްސަ ކޭކެއް ފެޅުންވެސް މިއަދު އޮތެވެ.\nދިރާގު އެޕްރެންޓިސްޝިޕްގައި އަންނަ އަހަރު 29 ބައިވެރިން


Boa Vissara Aai Eku Honu Elhumun “Taj Mahal” Ah Gellun Thakeh Vejje! - Vaguthu\nބޯ ވިއްސާރަ އާއި އެކު ހޮނު އެޅުމުން ”ތާޖް މަހަލް“ އަށް ގެއްލުންތަކެއް ވެއްޖެ!\n10 މަސް ކުރިން ( މެއި 31, 2020 )\nދުނިޔޭގެ7އަޖާއިބުގެ ތެރެއިން އެއް އަޖާއިބުގެ ގޮތުގައި ގިނަ ބަޔަކު އަދިވެސް ބަލަމުން އަންނަ އިންޑިއާގެ ތާޖް މަހަލް އަށް ބޯ ވިއްސާރަ އާއިއެކު ހޮނު އެޅުމުން ގެއްލުންތަކެއް ވެއްޖެއެވެ.\nހުކުރު ދުވަހުގެ ރޭގަނޑު ތާޖް މަހަލް ހުންނަ އާގްރާ އާއި ބޯ ވިއްސާރަ އާއި އެކު ހޮނު އެޅުމުގެ ސަބަބުން ތާޖް މަހަލް އަށް ލިބުނު ބައެއް ގެއްލުންތަކުގެ ތެރޭގައި އެ ގަނޑުވަރުގެ ބޭރުގައި ޗަކައިން މަސާޖުކުރަން 17ވަނަ ގަރުނުގައި ހަދާފައި ހުރި ބައި ވަނީ އެއްކޮށް ހަލާކުވެފައެވެ.\nމީގެ އިތުރުން، ރަތް ކުލައިގެ ވަރަަށް ޒަމާންވީ ގަލެއްވެސް ވެއްޓި، ގެއްލުންތަކެއް ލިބިފައިވާއިރު، އެތަނުގެ ސެކިއުރިޓީ އިން ތިބޭ ސަރަހައްދުގެ ސީލިންގު ވެއްޓި، މެހުމާނުން އަންނަ ސަރަހައްދަށްވެސް އެކި ވަރުގެ ގެއްލުންތައް ލިބިފައިވެއެވެ.\nގަޑިއަކު 124 ކިލޯމީޓަރުގެ ބާރުމިނުގައި ވައިވެސް ޖެހުނު އިރު ތާޖް މަހަލް އާއި އަގްރާގެ ގިނަ ގަސްތަކެއްވެސް ވަނީ ވެއްޓިފައެވެ.\nއިންޑިއާގައި މާޗް 25ން ފެށިގެން އިއުލާން ކޮށްފައިވާ ފުރަބަންދުގެ ސަބަބުން ތާޖް މަހަލްވެސް ވަނީ ބަންދު ކޮށްފައެވެ. މިހާރު ތާޖް މަހަލް އަށް ލިބުނު ގެއްލުންތައް މަރާމާތު ކުރުމުގެ މަސައްކަތް ފަށާފައި ވާއިރު، މިތަން ބަލައިލުމަށް ދުނިޔޭގެ އެކި ކަންކޮޅުތަކުން އެތައް މިލިއަން ބަޔަކު ކޮންމެ އަހަރަކުވެސް އިންޑިއާ އަށް ޒިޔާރަތް ކުރެއެވެ.\nތާޖް މަހަލް އަކީ އިންޑިއާގެ ރަސްކަލެއް ކަމުގައިވާ ޝާހް ޖަހާން އޭނާ އެންމެ ލޯބިވި އަނބިމީހާ، މުމްތާޒް މަހަލްގެ ހަނދާނުގައި އިމާރާތް ކޮށްފައިވާ ތަނެކެެވެ. ޝާހް ޖަހާން އުޅުނީ ތާޖް މަހަލްގެ އާއި ޖެހިގެން އޮންނަ ޔަމުނާ ކޯރު ހުރަސްކޮށް ތާޖް މަހަލް އާއި އެއްގޮތަށް ކަޅު ގާ ބޭނުން ކޮށްގެން ހަމަ އެކަހަލަ އިތުރު ތަނެއް ބިނާކޮށް، އެ ކޯރު ހުރަސްކުރަން ރިހިން ބްރިޖެއް ބިނާ ކުރުމަށެވެ. ނަމަވެސް އޭގެ ކުރިން އޭނާ ވަނީ މަރުވެފައެވެ.


SunOnline: BREAKING - Fayyaz ge ithubaaru neiy kamah furathama Soi kurehvee Majilis Raees\nފައްޔާޒުގެ އިތުބާރު ނެތް ކަމަށް ފުރަތަމަ ސޮއި ކުރެއްވީ މަޖިލިސް ރައީސް\nމުހައްމަދު މުޒައްޔިން ނާޒިމް 12 Aug 2020, 18:05\nރައްޔިތުން މަޖިލީހުގެ ރައީސް ރައީސް މުހައްމަދު ނަޝީދު -- ފޮޓޯ/ މަޖިލިސް\nއިކޮނޮމިކް މިނިސްޓަރު ފައްޔާޒު އިސްމާއިލްގެ އިތުރުބާރު ނެތް ކަމުގެ މައްސަލަ މަޖިލީހަށް ހުށަހެޅުމުގެ ގަރާރުގައި ފުރަތަމަ ސޮއި ކުރެއްވީ މަޖިލީހުގެ ރައީސް މުހައްމަދު ނަޝީދުކަން "ސަން"އަށް ކަށަވަރުވެއްޖެ އެވެ.\nއެމްޑީޕީގެ ރައީސްކަން ވެސް ކުރައްވާ ނަޝީދު ފައްޔާޒުގެ އިތުބާރު ނެތް ކަމަށް ސޮއިކުރެއްވިއިރު، ފައްޔާޒަކީ އެމްޑީޕީގެ ސީނިއާ މެންބަރެކެވެ. އަދި ރައީސް އިބްރާހިމް މުހައްމަދު ސޯލިހުގެ އެންމެ އަރިސް ވަޒީރުންގެ ތެރޭގައި ފައްޔާޒު ހިމެނިވަޑައިގަންނަވަ އެވެ.\nވަޒީރެއްގެ އިތުބާރު ނެތް ކަމުގެ މައްސަލައެއް މަޖިލީހަށް ހުށަހަޅަން ބޭނުންވަނީ 14 މެމްބަރެއްގެ ސޮޔެވެ.\nއެމްޑީޕީގެ ބައެއް މެމްބަރުން އިސްވެ ފައްޔާޒު މިނިސްޓަރު ކަމުން ވަކިކުރުމަށްޓަކައި، ރައްޔިންތުންގެ މަޖިލީހަށް އިތުބާރު ނެތް ކަމުގެ މައްސަލައެއް ހުށަހަޅުމަށް، ދަނީ ސޮއި ހޯދުމަށް މަސައްކަތް ކުރަމުންނެވެ.\n"ސަން" އަށް އިތުބާރު ހުރި މަސްދަރަކުން ކަށަވަރުވެފައިވާ ގޮތުގައި، މި ލިސްޓުގެ އެންމެ ކުރީގައި ސޮއިކުރެއްވީ ރައީސް ނަޝީދެވެ.\nއެމްޑީޕީ ޕާލިމަންޓަރީ ގުރޫޕުގެ މެމްބަރުން ނަން ނުޖެހުމަށް ޝަރުތުކޮށް، "ސަން"އަށް ވިދާޅުވީ، ފައްޔާޒު މަގާމުން ދުރުކުރުމުގެ މަސައްކަތް ފެށީވެސް ރައީސް ނަޝީދުގެ އިސްނެގުމަކަށެވެ. ނަމަވެސް ފައްޔާޒު މަގާމުން ދުރުކުރަން އުޅެނީ ކޮން ސަބަބަކާ ހުރެ ކަމެއް އޭނާ ވިދާޅެއް ނުވެ އެވެ.\nއެނގިފައިވާ ގޮތުގައި ފައްޔާޒުގެ އިތުބާރު ނެތް ކަމުގެ މައްސަލަ ވެއްދުމަށް އެމްޑީޕީ ތެރެއިން ސޮއި ހޯދުމަށް މަސައްކަތް ކުރަމުންދާތާ ދުވަސްކޮޅެއް ވެއްޖެ އެވެ. ނަމަވެސް މިހާ ލަސްވީ ބޭނުންވާ އަދަދަށް ސޮއި ހަމަނުވުމުންނެވެ.\n"މިހާރު ކޮންމެވެސް ވަރަކަށް ސޮއި ލިބިފައިވާ ކަމަށް މައުލޫމާތު ލިބޭ. އެހެން ނަމަވެސް ބޭނުންވާ އަދަދަށް އަދި ހަމަވި ކަމެއް ޔަގީނެއް ނޫން،" އެމްޑީޕީ މެމްބަރަކު ވިދާޅުވި އެވެ.\nއޭނާ ވެސް ތުހުމަތު ކުރެއްވި ގޮތުގައި އެކަމަކީ، ޕާޓީގެ އިސް ފަރާތްތަކެއް ފަހަތުގައި ތިބެގެން ކުރާ ކެމެކެވެ.\nއެހެން މެމްބަރަކު ވިދާޅުވި ގޮތުގައި، މައްސަލަ މަޖިލީހަށް ވެއްދުމަށް ބޭނުންވާ އަދަދަށް މިހާރު ސޮއި ލިބިފައިވާ ކަމަށެވެ.\nވަޒީރެއްގެ އިތުބާރު ނެތް ކަމުގެ މައްސަލައެއް މަޖިލީހަށް ހުށަހަޅަން ބޭނުންވަނީ 14 މެމްބަރެއްގެ ސޮއެވެ. އަދި ވަޒީރެއްގެ އިތުބާރު ނެތް ކަމަށް ފާސްކުރަން ބޭނުންވާނީ މަޖިލީހުގެ ޖުމްލަ މެމްބަރުންގެ އައުލަބިއްޔަތެވެ. އެއީ 43 މެމްބަރުންނެވެ.\nރައީސް ނަޝީދު އިސްވެ ލިސްޓުގައި ސޮއި ކުރި އިރު، އެމްޑީޕީގެ ބައެއް މަޖިލިސް މެމްބަރުން ދަނީ ފައްޔާޒަށް އިތުބާރު އޮތް ކަމަށް ބުނެ އޭނާގެ ދިފާއުގައި ވާހަކަ ދައްކަވަމުންނެވެ. އެގޮތުން ބައެއް މެމްބަރުން ވިދާޅުވީ، ފައްޔާޒަކީ، ގާބިލު ބޭފުޅެއް ކަމަށާއި، އޭނާގެ އިތުބާރު ނެތް ކަމުގެ މައްސަލަ ވައްދަން ޖެހޭ ސަބަބެއް ނެތް ކަމަށެވެ.\nމިހާތަނަށް ފައްޔާޒުގެ ދިފާއުގައި ވާހަކަ ދެއްކެވި މެމްބަރުން:\nހުޅުމާލެ ދާއިރާ މެމްބަރު އަލީ ނިޔާޒު\nދާންދޫ ދާއިރާގެ މެމްބަރު ޔައުގޫބު އަބްދުﷲ\nއިހަވަންދޫ ދާއިރާގެ މެމްބަރު މުހައްމަދު ޝިފާއު\nމާފަންނު ހުޅަނގު ދާއިރާގެ މެމްބަރު މުހައްމަދު ފަލާހު\nކިނބިދޫ ދާއިރާ މެމްބަރު މުހައްމަދު ނާޝިޒު\nމައްޗަންގޮޅި ދެކުނު ދާއިރާގެ މެމްބަރު އަހްމަދު ހައިތަމް\nމި ސަރުކާރުގެ ނުފޫޒު ގަދަ ވަޒީރެއްގެ ގޮތުގައި ހިމެނިވަޑައިގަންނަވާ ފައްޔާޒާ ދެކޮޅަށް މައްސަލަ ވައްދަނީ، ކޮން ސަބަބަކާ ހުރެ ކަމެއް އަދި ޔަގީނެއް ނޫނެވެ.\nމަޖިލީހުގައި ޖުމްލަ 87 މެމްބަރުން ތިއްބަވާއިރު، އެމްޑީޕީގެ މެމްބަރުގެ އަދަދަކީ، 65 އެވެ. އެ ޕާޓީއަތުގައި ސުޕަ މެޖޯރިޓީ އޮތް ނަމަވެސް، ޕާޓީ ތެރޭގައި ހިޔާލުތަފާތުވުންތައް އުފެދި ކޮންމެވެސް ވަރެއްގެ ބައިބައިވުންތަކެއް އޮވެ އެވެ.


ފާޠިމާ ރަޟިޔަ ﷲ ޢަންހާގެ ޙަޔާތްޕުޅުން ޢިބްރަތް ހާޞިލްކުރަމާތޯ؟ – DhiSalafiyyah\n31/10/2011 ސިޔަރަތާއި ތާރީޚް, ޞަޙާބީންއަލް އުޚްތު ބިންތު ޢަލީޒާހިރު\nކީރިތި ރަސޫލާގެ ހަތަރުވަނަ ދަރިކަބަލުން އައްސައްޔިދާ ފާޠިމާ ރަޟިޔަ ﷲ ޢަންހާއަކީ ހުރިހާ ގޮޮތަކުންމެ މުއުމިނު އަންހެނުންނައްހުރި ނަމޫނާއެކެވެ. އެކަމަނާއަކީ ކީރިތި ރަސޫލާ އެންމެ ލޯބިފުޅުވާ ދަރިކަނބަލުންނެވެ. އެކަމަނާ އެންމެ ވައްތަރުފުޅީ އެކަމަނާގެ ލޮބުވެތި މައިކަނބަލުން އުންމުލް މުއުމިނީން ޚަދީޖާ ރަޟިޔަ ﷲ ޢަންހާ އާއެވެ. ނަމަވެސް އުޅުއްވުމާ އަޚްލާޤުފުޅު އެންމެ ވައްތަރުފުޅީ ބައްޕާފުޅު ރަސޫލާ މުޙައްމަދު ޞައްލަ ﷲ ޢަލައިހި ވަސައްލަމައެވެ.\nފާތިމާ ރަޟިޔަ ﷲ ޢަންހާއަކީ ތުއްޕުޅު އިރުއްސުރެ ސާދާ ދިރިއުޅުމަކަށް ލޯބިކުރެއްވި، ޢިލްމުވެރި، ފިގުހުވެރި، ތަޤުވާވެރި ބޭކަނބަލެކެވެ. ޢަލީ ރަޟިޔަ ﷲ އަންހާއި ކައިވެނި ބައްލަވައި ގަތުމަށްފަހުވެސް އެކަމަނާ އުޅުއްވީ ވަރަށް އާދައިގެ ދިރިއުޅުމެކެވެ. އެކަމަނާގެ ފިރިކަލުންގެ ޙާލާއިމެދު ފުރިހަމައަށް ރުހިގެންހުރެ އެކަމަނާގެ ޙަޔާތް ވޭތުކުރެއްވީ އުފަލާ ހިތްހަމަޖެހުމާއެކުއެވެ. ފިރިކަލުންނަށް ކިޔަމަންތެރި ވުމުގައިވެސް އުއްމަތުގެ އަންހެންތަކުންނަށް މިސާލު ދައްކަމުންނެވެ.\nއެކަމާނާއަކީ ގޭތެރޭގެ މަސައްކަތްޕުޅު ކުރެއްވުމުގައިވެސް ހީވާގި، ކެތްތެރި ބޭކަނބަލެކެވެ. އުޑިން ފުށް މުގުރައްވައި މުގުރައްވައި އަތްޕުޅުގައި ފޮޅުލައެވެ. ގެކޮޅުގެ ކުނި ކެއްސެވުމާއި، އުދުނަށް ފުމެލެއްވުމުގެ ސަބަބުން ހެދުންކޮޅު ހަޑިވެއެވެ. ފެންއުފުއްލަވައި އުފުއްލަވައި ކޮންޑުފުޅު ނޫފައިގަނެވެ. ނަމަވެސް ދުވަހަކުވެސް ޝަކުވާއެއް ނުކުރައްވައެވެ. ފަގީރުކަމާ ހައިހޫނުކަމަކީ ހަމައެކަނި މިދުނިޔޭގައި ތަހަންމަލު ކުރަންޖެހޭ ކަންތައްތައް ކަން ހިތުގެ އަޑީންގަބޫލް ކުރައްވައެވެ. އަދި ދުވަހަކުވެސް ދުނިޔޭގެ ޒީނަތްތެރިވަމާ ދުނިޔޭގެ އެދުންވެރިކަމައް އެދިވަޑައި ނުގަންނަވައެވެ.\nފާތިމަތުގެފާނުގެ ފިރިކަލުން އަލީގެފާނަކީ ފަގީރުބޭކަލެކެވެ. އެހެންކަމުން ގިނަދުވަސްދުވަހު އެދެބޭކަލުންގެ ގެކޮޅުގައި ފަރީއްކުޅުވާނެ އެއްޗެއްނުހުރެއެވެ. ފިރިކަލުން ބުރަމަސައްކަތުން ހޯދަވާ ގޮދަންކޮޅުން މުގުރެއްވުމުގައި ގިނަވަގުތު ފާތިމަތުގެފާނައް ހޭދަކުރައްވަން ޖެހިވަޑައިގަންނަވައެވެ. ކާތަކެތި ތައްޔާރުކުރައްވާ ފިރިކަލުންނައް ކާންދެއްވައެވެ. ދަތިހާޔުކޮޅުގައިވެސް ގިނަގިނައިން ޞަދަގާތް ކުރައްވައެވެ. އެކަމަނާގެ ގެކޮޅަށް މީހަކު ކާނެ އެއްޗަކަށް އެދިގެން އަތުވެއްޖެނަމަ ހުސްއަތާ ފޮނުވާނުލައްވައެވެ. ނިކަމެތިންނަށް އަޅާލައްވާ އޯގާތެރިވެއެވެ. ގޭތެރޭގެ މަސައްކަތުގައި އަވަދިނެތި އުޅުއްވަމުން ވެސް ގިނަގިނައިން އަޅުކަންކުރައްވައެވެ.\nއެކަމަނާ ދުނިޔޭގައި އުޅުއްވި މަދު ދުވަސްކޮޅުގެ ތެރޭގައިވެސް ވަނީ، އިސްލާމް ދީނަށް އެތައް އަގުހުރި ޚިދްމަތް ތަކެއް ކުރައްވާފައެވެ. މިގޮތުން އެކަމަނާ ވަނީ ޖިހާދުގެ މައިދާނުގައިވެސް ވަރަށް އަގުހުރި މަސައްކަތް ތަކެއް ކުރައްވާފައެވެ. އުޙުދު ހަނގުރާމައާއި މައްކާ ފަތަޙަކުރެއްވުމުގައިވެސް އެކަމަނާ ވަނީ ބައިވެރިވެވަޑައިގަންނަވާފައެވެ. އަދި އެކަމަނާގެ އުނގުފުޅުގެެ ތެރެއިން ވަނީ އުއްމަތް ފަޚުރުވެރިވާފަދަ ދަރިންތަކެއް ތަރުބިއްޔަތުކުރައްވާފައެވެ.\nއައްސައްޔިދާ ފާތިމާ ރަޟިޔަ ﷲ ޢަންހާއަކީ ކިޔަމަންތެރި ދަރިއެކެވެ. އޯގާތެރި އަންބެކެވެ. ކާމިޔާބު މައެކެވެ. ކެތްތެރި ކަމާއި ނަމާދުން އެކަމަނާ ކާމިޔާބު ހޯއްދެވިއެވެ. ނަތީޖާއެއްގެގޮތުން ސުވަރުގޭގެ އަންހެނުންގެ ސާހިބާގެ ލަޤަބް އެކަމަނާއަށް ލިބިވަޑައިގަތެވެ. މުސްލިމް އަންހެނުންގެ ސިފަ ބަޔާންކުރައްވަމުން އެކަމަނާ ވިދާޅުވެފައިވެއެވެ. “މުސްލިމް އަންހެނުންގެ މައްޗައްއޮތީ، މާތް ﷲ އާއި އެކަލާންގެ ރަސޫލާއަށް ކިޔަމަންތެރިވުމާއި، ތިމާގެ ދަރިންނައް އޯގާތެރިވުމާއި، ތިމާގެ ބެލުން ތިރިކޮއްގެން އުޅުމާއި، ތިމާގެ ޒީނަތްތެރިކަން ވަންހަނާކުރުމާއި، ތިމާ ހިލޭފިރިހެނުންނަށް ނުބެލުމާއި، ހިލޭފިރިހެނުންނަށް ތިމާ ފެނުނަނުދިނުމެވެ.”\nއަޅުގަނޑުމެންނަކީ މީރުކާއެއްޗެހި ކައިގެން، ރީތިހެދުން ލައިގެން، ތަނަވަސް ކޮޓަރި ތަކުގައި ދިރިއުޅުން ހޭދަކުރަމުންދާ ބައެކެވެ. ނަމަވެސް ނަމާދަށް ގޮވާލެވޭ ހިނދު، އަޅުގަނޑުމެންނަށް ދެވެނީ ބީރުކަންފަތެކެވެ. އެހީތެރިކަމުގެ އަތެއް ދިއްކޮލުމަށް އަޅުގަނޑުމެންގެ ކިބައިން އެދެވޭ ހިނދު، އަޅުގަނޑުމެންނަށް އެކަމަށް ފުރަގަސްދެވެއެވެ. ދަރިން ތަރުބިއްޔަތުކުރުމުގައި ފަރުވާކުޑަކުރެވެއެވެ. އޭ މުސްލިމް އުޚްތާއެވެ! ތިބާގެ މަރު ތިބާއާ ބައްދަލުވުމުގެ ކުރިން ތައުބާވާށެވެ. ފާތިމާ ރަޟިޔަ ﷲ ޢަންހާގެ ޙަޔާތުން ޢިބްރަތް ޙާސިލްކޮށް ކާމިޔާބު އަންހެނަކަށްވުމަށް މަސައްކަތްކުރާށެވެ.


Vakikuree gaabilu noon meehun: Fenaka\nވަކިކުރީ ގާބިލު ނޫން މީހުން: ފެނަކަ\nފަރެސްމާތޮޑާ ފެނަކަ ބްރާންޗުގައި މަސައްކަތް ކުރަމުން ދިޔަ މުވައްޒަފުންތަކެއް ވަކިކުރީ އެމީހުން އެ ވަޒީފާއަށް ގާބިލު ނުވާތީ ކަމަށް ފެނަކައިން ބުނެފި އެވެ.\nފެނަކައިން މިހެން ބުނެފައި ވަނީ ފަރެސްމާތޮޑާގެ ހަތަރު މުވައްޒަފަކު ޕީޕީއެމްގެ މެމްބަރުންތަކަކާ ސަލާމް ކޮށްގެން ވަޒީފާއިން ވަކި ކުރިކަމަށް ބުނާ މައްސަލައެއް ފެންމަތިވެ މީޑިއާގައި ރިޕޯޓްކޮށްފައި ވަނިކޮށެވެ.\nފެނަކައިން ވަކިކުރި ހަތަރު މުވައްޒަފުންނަކީ ތިން މަސްދުވަހުގެ މުއްދަތަށް ވަގުތީ ގޮތުން މަސައްކަތް ކުރަމުން ދިޔަ ބައެއް ކަމަށް އެ ކުންފުނިން ބުންޏެވެ. އަދި ބުނީ އެމީހުން ވަޒީފާއިން ވަކި ކޮށްފައި ވަނީ މަސައްކަތުގެ އަހުލާގާއި، ހަވާލު ކުރާ މަސައްކަތަށް ވެސް ގާބިލް ނޫން ކަމަށް ފެނިގެނެވެ.\n"ސިޔާސީ އެއްވެސް މަގްސަދެއް ހާސިލް ކުރުމަށްޓަކައި ފެނަކައިގެ އެއްވެސް މުވައްޒަފެއް ވަޒީފާއިން ވަކިކޮށްފައި ނުވާނެކަމުގެ ޔަގީންކަން ފެނަކައިން އަރުވަން،" ފެނަކައިން މިއަދު ބުންޏެވެ.\nފެނަކައިގެ މުވައްޒަފުންތަކެއް ވަޒީފާއިން ވަކި ކޮށްފައިވާކަން އެންމެ ފުރަތަމަ އާންމުކޮށް ވިދާޅުވީ ނައިފަރު ދާއިރާގެ މެމްބަރު އަހުމަދު ޝިޔާމެވެ. އެ މުވައްޒަފުން ވަކިކޮށްފައި ވަނީ ޕީޕީއެމުން ގއ. އާއި ގދ. އަށް ފެށި ދަތުރުތަކުގައި ގދ. ފަރެސްމާތޮޑާއަށް ދިއުމުން އެ ޕާޓީގެ ޓީމުގެ މެމްބަރުންނާ ސަލާމް ކުރުމުން ކަމަށް ވެސް ޝިޔާމް ވަނީ މިއަދު އަވަސްއަށް ވިދާޅުވެފަ އެވެ.\nފަރެސްމާތޮޑާ އެއާޕޯޓު ސައިޓުގައި މަސައްކަތް ކުރަމުން ދިޔަ ފެނަކައިގެ 10 މުވައްޒަފަކު މަސައްކަތުން އެކަހެރި ކުރި ކަމަށާއި ނަމަވެސް ހަ މުވައްޒަފަކު އަލުން ވަޒީފާއަށް ނެރެފައިވާ ކަމަށް ވަކިކުރި މުވައްޒަފަކު އަވަސްއަށް މައުލޫމާތު ދީފައި ވެއެވެ. ވަޒީފާއަށް އަލުން ނެރުނު ހަ މުވައްޒަފުން، ވަޒީފާއަށް ނެރުނީ އެމްޑީޕީއަށް ސޮއި ކުރަން މަޖުބޫރު ކުރުވައިގެން ކަމަށް ވެސް ބުންޏެވެ.\nނަމަވެސް ފެނަކައިން ވަނީ އެ ވާހަކަތައް ދޮގު ކޮށްފަ އެވެ.\nއެމްޑީޕީ ޕީޕީއެމް ފެނަކަ ކޯޕްރޭޝަން + ޕޮލިޓިކްސް އަހުމަދު ޝިޔާމް ފަރެސް މާތޮޑާ\nޕީޕީއެމް މެމްބަރުންނާ ސަލާމްކުރުމުން ވަކިކޮށްފި


Aminiya aa gulhifai vanee foni handhaanthakeh | Mihaaru\nއަމީނިއްޔާގެ އަލި މަސް ޔޫބީލް ފާހަގަކުރަން ފެށުމުގެ ހާއްސަ ހަފުލާ: އަމީނިއްޔާ އަކީ މޮޅު ދަރިވަރުންތަކެއް އުފެއްދި މުހިންމު ސްކޫލެއް ---ފޮޓޯ: ހުސައިން ވަހީދު/މިހާރުއަމ\n01 ފެބުރުއަރީ 2019 - 11:052comments\nއަމީނިއްޔާ ސްކޫލުގެ ދޮރާށިން ވަދެގެން ދިޔައީ ޑޮކްޓަރުންނާއި އިންޖީނިއަރުންނާއި ވަކީލުން ފަދަ އޭރުގެ މޮޅެތި ދަރިވަރުންނެވެ. ގައުމުގެ އިސް މަގާމުތައް އަދާކުރަމުން އަންނަ މީހުންނެވެ. އަމީނިއްޔާގައި އުފާވެރި ދުވަސްތަކެއް ހޭދަކޮށް، މަސައްކަތުގެ ދާއިރާ އަށް ވަން އިލްމުވެރިންނެވެ.\nރާއްޖޭގެ އެންމެ ދުވަސް ވީ ތިން ވަނަ ސްކޫލަށް 75 އަހަރު ފުރުން ފާހަގަކުރުމާ ގުޅޭ ގޮތުން އަމީނިއްޔާގެ ގޯތިތެރޭގައި، މިދިއަ ބުދަދުވަހުގެ ރޭ ބޭއްވި ރަސްމިއްޔާތު ޝަރަފުވެރިކޮށްދެއްވީ އެ ސްކޫލުގެ ކުރީގެ ދަރިވަރު އަދި މިހާރުގެ ފަސްޓް ލޭޑީ ފަޒްނާ އަހުމަދެވެ. އޭގެ އިތުރުން ސަރުކާރުގެ އެކި މަގާމުތަކުގައި ތިއްބެވި ބޭފުޅުންނާއި ދައުލަތަށް އެކި ހިދުމަތްތައް ކޮށްދެއްވި އަމީނިއްޔާގެ އަލިގަދަ އެތައް ތަރިންނެއް ބައިވެރިވެވަޑައިގެންނެވި އެވެ.\nއޭގެ ތެރެއިން އެއް ބޭފުޅަކީ ތައުލީމީ ހިދުމަތްތެރިޔާ ޑރ. އާމާލް އަލީ އެވެ. ދަރިވަރެއްގެ އިތުރުން އުމުރުގެ ބޮޑު ބައެއް ވަޒީފާގައި ވެސް އޭނާ ހޭދަކުރެއްވީ އެ ސްކޫލުގަ އެވެ. އޭނާގެ ހަނދާންތައް، ރަސްމިއްޔާތަށް ފަހު، "މިހާރު" އަށް ހިއްސާކުރެއްވި އެވެ.\nއަމީނިއްޔާގެ އަލި މަސް ޔޫބީލް ފާހަގަކުރަން ފެށުމުގެ ގޮތުން ބޭއްވި ހަފުލާގައި ކުރީގެ ދަރިވަރުން ބައިވެރިވަނީ --ފޮޓޯ: ހުސައިން ވަހީދު/މިހާރު\n"ގާތްގަނޑަކަށް 40 އަހަރު ހޭދަކުރުވުނު އަމީނިއްޔާގައި. ޓީޗަރަކަށް ވެ ހުރެ ކިޔަވަން ދިޔަސް އެނބުރި ގުޅެނީ އަމީނިއްޔާއާ. ސުޕަވައިޒަރަކާ ހަމައަށް ދެވުނު. އެސިސްޓެންޓް ޕްރިންސިޕަލާ ހަމައަށް ދެވުނު. ޕްރިންސިޕަލްގެ މަގާމާ ހަމައަށް ދެވުނު،" އާމާލް ވިދާޅުވި އެވެ.\n"އަމީނިއްޔާގެ ހަޔާތަކީ އަޅުގަނޑުގެ ހަޔާތުގެ ބޮޑު ބައި. އަމީނިއްޔާއަށް އޮންނަ އިހުސާސްތައް ވަރަށް ފުން."\nއޭނާ ވިދާޅުވީ 1980ގެ އަހަރުތަކުގައި އަމީނިއްޔާގައި ކިޔަވާވިދާޅުވި އިރު އެއްކޮށް އުޅުނު މީހުންނާ މިހާރު ވެސް ވަރަށް ގާތް ކަމަށެވެ. ސްކޫލުން ދިމާވި ރައްޓެހިންނަކީ ހަޔާތުގެ މުހިއްމު ބައެއް ކަމަށް ސިފަކުރެއްވި އެވެ. އެކަންކަމުގެ އިތުރުން ގައުމުގެ ހުންގާނުގައި އަމީނިއްޔާއިން ކިޔެވި ދަރިވަރުން ތިބުމުން ލިބިވަޑައިގަންނަވާ ހިތްހަމަޖެހުން މާ ބޮޑުކަން އޭނާ ފާހަގަކުރެއްވި އެވެ.\nއަމީނިއްޔާ ސްކޫލަށް 75 އަހަރު ފުރުން ފާހަގަކުރުން ފެށުމުގެ ގޮތުން ބޭއްވި ހާއްސަ ހަފްލާ --ފޮޓޯ: ހުސައިން ވަހީދު/މިހާރު\nއަމީނިއްޔާގެ މިހާރުގެ ޕްރިންސިޕަލް އަދި ކުރީގެ ދަރިވަރު ނާޒްލީން ވާފިރު، އޭނާގެ ސްކޫލު ދައުރުގެ ވާހަކަތައް ވިދާޅުވަމުން ސިފަކުރެއްވީ އެއީ "ފޮނި މާޒީއެއް"ގެ ގޮތުގަ އެވެ.\n"ހަނދާން ނައްތާލެވޭނެ ކަންކަމެއް ނޫން އެއީ،" ނާޒްލީން ވިދާޅުވި އެވެ.\nރަސްމިއްޔާތުގައި އޭނާ ވާހަކަ ދައްކަވަމުން، އަމީނިއްޔާގެ އަނބުގަހާއި ޖަނބުރޯލު ގަހަށް ބޫޓާއި ފައިވާން އުކި ހަނދާނުގެ ވާހަކަތައް ފެށުމާ އެކު އެއްވެ ތިބި އެންމެންގެ މެދުގައި ފޯރި ހިފި އެވެ. އެހެންކަމުން އެ ދެ ގަހަކީ އޭރުގެ ދަރިވަރުންގެ ވެސް ފޮނި ހަނދާނެއްކަން ޔަގީނެވެ.\nމިހާރުގެ އެޑިއުކޭޝަން މިނިސްޓަރު ޑރ. އާއިޝަތު އަލީ އަކީ ވެސް އަމީނިއްޔާގެ ކުރީގެ ދަރިވަރެކެވެ. ގްރޭޑު 5-10 އާ ހަމައަށް އެ ސްކޫލުން ކިޔަވާ ވިދާޅުވިއިރު، އޭރުގެ ގިނަ ހަނދާންތަކެއް އަބަދުވެސް އާލާވެ އެވެ.\nއަމީނިއްޔާ އަލިމަސް ޔޫބީލްގެ ލޯގޯ މުބާރާތުން އެއް ވަނައަށް ދިޔަ ދަރިވަރަށް އެޑިއުކޭޝަން މިނިސްޓަރު ޑރ. އައިޝަތު އަލީ އިނާމު ދެއްވަނީ --ފޮޓޯ: ހުސައިން ވަހީދު/މިހާރު\n"ވަރަށް އުފާވެރި ހަނދާންތަކެއް ހުރިހާ ދިމާލަކުން ވެސް ފެންނަނީ،" މިނިސްޓަރު ވިދާޅުވި އެވެ.\nއައިޝަތު އަލީގެ ފުރަތަމަ ވަޒީފާ ވެސް ލިބުނީ އަމީނިއްޔާ އިންނެވެ. އެގޮތުން ޓީޗަރެއްގެ ގޮތުން އެ ސްކޫލްގައި އޭނާ މަސައްކަތްކުރެއްވި އެވެ.\n"އެގޮތުން ވެސް ވަރަށް ހާއްސަ ތަނެއް އަމީނިއްޔާ ސްކޫލަކީ. ވަރަށް އުފާވޭ 75 އަހަރު ވެގެން ދާއިރު މި މަގާމުގައި ހުރެވުނީމަ،" އައިޝަތު ވިދާޅުވި އެވެ.\nއަމީނިއްޔާގައި ދެ ޖިންސް އެއްކޮށްލައިގެން ކިޔަވައިދޭން 2010 ގައި ފެށުމުގެ ކުރިން އެއީ ހަމައެކަނި އަންހެން ކުދިންނަށް ހާއްސަ ސްކޫލެކެވެ. އެހެންކަމުން ރާއްޖެ ދުށް އިލްމީ އަދި އެކި ދާއިރާތަކުގެ އިސް މަގާމުތައް ފުރި ގިނަ އަންހެނުން ނިސްބަތްވީ އެ ސްކޫލަށެވެ.\nއަމީނިއްޔާއަށް 75 އަހަރު ފުރޭނީ ނޮވެމްބަރު 28 ގަ އެވެ. އެކަން ފާހަގަކުރަން މުޅި އަހަރަށް ބަހާލައިގެން ތަފާތު ހަރަކާތްތައް ބާއްވަން ވަނީ ނިންމައިފަ އެވެ.\nއިތުރު ލިޔުންތައް ސްކޫލް ތައުލީމް އަމީނިއްޔާ ސްކޫލް ޑރ. އާއިޝަތު އަލީ، އެޑިއުކޭޝަން މިނިސްޓަރު


Kuda Firihen Kujjaku Eynaa Ge Dhattha Ah Jinsee Goanaa Kuri Massala Eh Balanee - Vaguthu\nކުޑަ ފިރިހެން ކުއްޖަކު އޭނާގެ ދައްތައަށް ޖިންސީ ގޯނާކުރި މައްސަލައެއް ބަލަނީ\nއިންޑިއާގެ މުމްބާއީގައި އުމުރުން 14 އަހަރުގެ ކުޑަފިރިހެން ކުއްޖަކު އޭނާގެ ދައްތައަށް ޖިންސީ ގޯނާކޮށް ރޭޕްކުރި މައްސަލައެއް ބަލަން ފަށައިފިއެވެ.\nމިމަހުގެ6ވަނަ ދުވަހު ފުލުހުންނަށް މި މައްސަލަ ރިޕޯޓްކޮށްފައިވާއިރު ރޭޕްކުރި އަންހެން ކުއްޖާގެ އުމުރަކީ 16 އަހަރެވެ. އޭނާ ރޭޕްކޮށްލާފައި ވަނީ މުމްބާއީގައި އެ ދެކުދިން ދިރިއުޅޭ ގޭގައި ކަމަށްވެސް އޮފިޝަލުންނާއި ހަވާލާދީ މީޑިއާ ރިޕޯޓްތަށް ބުނެފައިއެވެ.\n16 އަހަރުގެ ދައްތައަށް ޖިންސީ ގޯނާކޮށް ރޭޕްކުރި ވަގުތަކީ އެގޭގައި އިތުރު މީހަކު ނެތް ވަގުތެއް ކަމަށާއި، މި ހާދިސާގެ ތެރެއިން އެ އަންހެން ކުއްޖާއަށް އެކި ވަރުގެ އަނިޔާތަށް ދީފައިވާ ކަމަށްވެސް ފުލުހުން ބުނެއެވެ.\nމުމްބާއީގެ ޖުވެނައިލްސް އޮބްސަވޭޝަން އިން މި މައްސަލަ މިހާރު ބަލަމުންދާއިރު ރޭޕް ކޮށްލި އަންހެން ކުއްޖާ ބަނޑުބޮޑުވެފައިވާ ކަމަށް ޑޮކްޓަރުން ބުނެއެވެ. ރޭޕްގެ ހާދިސާއަށް ފަހު އަންހެން ކުއްޖާގެ ބަނޑުގައި ރިއްސާތީ ޑޮކްޓަރަށް ދެއްކުމުން މެޑިކަލް ރިިޕޯޓްތަކެއް ހެދުމުން ބަނޑުބޮޑުކަން ކަށަވަރު ވެފައިވާ ކަމަށް އެ އަންހެން ކުއްޖާގެ އާއިލާއާއި ހަވާލާދީ އިންޑިއާގެ ނޫސްތަކުން ބުނެއެވެ.\nމި މައްސަލަ މިހާރު އިތުރަށް ތަހުޤީޤު ކުރަމުންދާއިރު، މިދިޔަ ހަފްތާގެ ތެރޭގައިވެސް އިންޑިއާގައި ކުޑަކުއްޖަކު ދެ އަހަރުގެ އަހަރުގެ އަންހެން ކުއްޖަކު ރޭޕްކޮށްލާފައި ވެއެވެ. އިންޑިއާއަކީ މުޅި ދުނިޔޭގެ ނިސްބަތަށް ބަލާއިރުވެސް ރޭޕްގެ މައްސަލަތައް އެންމެ ގިނަ އެއްގައުމެވެ.\nޖޫން 13, 2018 - 03:51\nސާބަހޭ އިންޑިޔާ !\nޖޫން 13, 2018 - 11:34\nބޮޑެތި އެއްޗެހި އެކަން ކޮށްކޮށްފަ އަދި ނުވެގެން ކުޑަ ކުދިންނަށް ވެސް އެމަގު ދައްކާދީފަ ދޯ ބަހައްޓަނީ.ކީކޭ ދޯ ބުނާނީ.\nޖޫން 13, 2018 - 14:32


BREAKING: Adiah Dhiya Boatun Kanduvi9Meehun Salaamai Kohffi - Vaguthu\nއަޑިއަށް ދިޔަ ބޯޓުން ކަނޑުވި ނުވަ މީހުން ސަލާމަތްކޮށްފި\nކަނޑުވި ބޯޓު --\nރާއްޖެއަށް ފިޔާ އެތެރެކުރަން ދަތުރުކުރި ބޭރުގެ ބޯޓު އަޑިއަށް ދިޔަ ހާދިސާގައި ކަނޑުވި ނުވަ މީހުން ސަލާމަތްކޮށްފިއެވެ.\nއެމްއެންޑީއެފުން ވިދާޅުވީ ފިޔާ ބަރުކޮށްގެން އިންޑިއާގެ ޓުޓިކޮރިން ބަނދަރުން ފުރައިގެން މާލެ ދަތުރުކުރަމުން ދަނިކޮށް އަޑިއަށްދިޔަ "އެމްއެސްވީ އާކް އޮފް ގޯޑް" ނަމަކަށް ކިޔާ މުދާ އުފުލާ ބޯޓްގައި ތިބި މީހުން ކަނޑުވެފައި ތިއްބައި، އެހެން ބޯޓަކަށް ނަގާފައިވާ ކަމަށެވެ. އަދި އެ ހާދިސާގެ މަޢުލޫމާތު އެމްއެންޑީއެފް ކޯސްޓްގާޑު މެރިޓައިމް ރެސްކިޔު ކޯޑިނޭޝަން ސެންޓަރަށް ލިބިފައިވަނީ މިއަދު މެންދުރު 13:10 ހާއިރު ކަމަށްވެސް އެމްއެންޑީއެފުން މައުލުމާތު ދެއެވެ.\nއެމްއެންޑީއެފުން ބުނީ ބޯޓު އަޑިއަށް ދިޔައިރު އޭގައި ނުވަ މީހުން ތިބިކަމަށާއި އެ މީހުން ސަލާމަތްކޮށް އެހެން ބޯޓަށް އެރުވީ ކަނޑުވެފައި ތިއްބާ ކަމަށެވެ. އެމީހުން އެރުވި ބޯޓަކީ މާލެއިން ފުރައިގެން ޓުޓިކޮރިން ބަނދަރަށް ދަތުރުކުރަމުންދިޔަ ރާއްޖޭގެ ބޯޓެއްކަަމަށްވެސް އެމްއެންޑީއެފުން ވިދާޅުވެއެވެ.\nއެބޯޓާއެކު އިންޑިއާ ކޯސްޓްގާޑުގެ އުޅަނދެއް ދަނީ ހަރަކާތްތެރިވަމުންނެވެ. އަދި އެ ނުވަ މީހުންގެ ހާލުވެސް ރަނގަޅު ކަމަށާއި ބޯޓު އަޑިއަށް ދިޔަ ސަރަހައްދު އަދި ސާފު ނުވާ ކަމަށް އެމްއެންޑީއެފުން ވިދާޅުވެއެވެ.\nއަޑިއަށްދިޔަ ބޯޓަކީ، "މިޑް ސީ ޝިޕިންގ ޕްރައިވެޓް ލިމިޓެޑް" ގެ އެޖެންޓްކަމުގެ ދަށުން ދުއްވަމުން ދިޔަ ބޯޓެކެވެ.\nއޮކްޓޯބަރ 22, 2019 15:35\nހާދަ ފިނިސަރަހައްދަކަށް ވާނޭ ދޯ\nއޮކްޓޯބަރ 22, 2019 16:09\nދެން ރާއްޖެއަށް އެމީހުން އެތެރެ ކުރޭ ހާލުގަ ޖެހުނުބައެކޭ ކިޔާފަ\nއޮކްޓޯބަރ 22, 2019 20:07\nބޯޓަށް ކިޔާ ނަމަށް ބަލާލަ ބަލަ! އެއީ ދީނީ ފުރައްސާރައެއް ނޫންތަ؟


Toronto Gai Van Eh Beynunkoggen Dhin Hamalaa Eh Gai 10 Meehaku Maruvejje - Vaguthu\nޓޮރޮންޓޯގައި ވޭނެއް ބޭނުންކޮށްގެން ދިން ހަމަލާއެއްގައި 10 މީހަކު މަރާލައިފި\nކެނެޑާގެ އެންމެ ބޮޑު އެއް ރަށްކަމުގައިވާ ޓޮރޮންޓޯގައި ބާރު ސްޕީޑުގައި ދުއްވާފައި ދިޔަ ވޭނަކުން މަގުމަތީގައި ހިނގަމުންދިޔަ މީހުންގެ ގައިގައި ޖައްސައި ހަމަލާދީ 10 މީހަކު މަރާލައިފިއެވެ.\nއެ ހަމަލާގައި 15 މީހަކު ޒަހަމްވިއިރު ހަމަލާދިން މީހާ ވަނީ އޭގެ ވަގުތުކޮޅެއްފަހުން އެ ހަމަލާދިން ސަރަހައްދާއި މާ ދުރުނޫން ސަރަހައްދަކުން ހައްޔަރުކޮށްފައެވެ. ގަސްތުގައި ދިންކަމަށް ބެލެވިފައިވާ މި ހަމަލާ ތަހުގީގު ޓޮރޮންޓޯގެ ފުލުހުން ފަށާފައިވާއިރު އެ ހަމަލާދިން މަގުސަދެއް އަދި ހޯދިފައިނުވާކަމަށް ފުލުހުން ވަނީ ބުނެފައެވެ.\nހަމަލާދީފައިވާކަމަށް ތުހުމަތުކުރެވިގެން ހައްޔަރުކުރެވިފައިވަނީ އެލެކް މިނެސިއަން ނަމަކަށްކިޔާ 25 އަހަރުގެ މީހެއްކަމަށް ކެނެޑާގެ ފުލުހުން ވަނީ ހާމަކޮށްފައެވެ. އޭނާ ހައްޔަރުކުރި ވަގުތު ނަގާފައިވާ ވީޑިއޯއިން ވަނީ ފުލުހުން އޭނާ ކައިރީގައި ބިންމަތީގައި އޮށޯތުމަށް އަމުރުކުރާ މަންޒަރު ފެނިފައެވެ. އޭނާ ހައްޔަރުކުރެވިގެންދިޔައީ އެއްވެސްކަހަލަ ހަމަނުޖެހުމަކާއި ނުލައެވެ. އެލެކް އެ ހަމަލާދީފައިވަނީ ވޭން ބޭނުންކޮށްގެން ބާރު ސްޕީޑުގައި ދުއްވައި ދުވާރުމަތިން ހިނގާފައިދިޔަ އާންމުންގެ ގައިގައި ޖައްސައިގެންނެވެ.\nހަމަލާއާއި ބެހޭގޮތުން ކެނެޑާގެ ބޮޑު ވަޒީރު ޖަސްޓިން ޓްރޫޑޯ ވަނީ ޓޮރޮންޓޯގެ ހާލަތު ވަރަށް ކައިރިން ބަލަމުންދާކަމަށާއި އަދި ހަމަލާގެ އަސަރުކޮށްފައިވާ މީހުންނަށް ހެޔޮއެދޭކަމަށާއި، އެވަގުތު އެތަނަށް ހާޒިރުވި އެންމެ ފުރަތަމަ ރައްދު ދޭ ފަރާތްތަކުގެ މަސައްކަތަށްޓަކައި ޝުކުރުވެރިވާކަމަށްވެސް ވިދާޅުވެ ޓްވީޓްކޮށްފައެވެ.\nހަމަލާގެ މަންޒަރު ދުށް މީހުން ބުނާގޮތުގައި ވޭން ދުއްވަންއިން މީހާ ދިޔައީ ވޭން ކުރިމަތީގައި ހުރި ކޮންމެ އެއްޗެއްގައި ޖެއްސުމަށް މަސައްކަތްކުރަމުންކަމަށާއި އަދި އެ ހަމަލާއަކީ ގަސްދުގައި ދިން ހަމަލާއެއްކަމަށް ބުނެފައެވެ. މީސް މީޑިޔާގައިވެސް ގިނަ ބަޔަކު ވަނީ އެ ހަމަލާއާއި ގުޅިގެން ލިބުނު ސިހުމުގެ ޝުއޫރު ފާޅުކޮށް އެފަދަ ހަމަލާތައް ހުއްޓާލުމަށް ގޮވާލައިފައެވެ.\nބާކީނާ ފަސޯގައި ފަތުރުވެރިންތަކެއް ވަގަށް ނަގައިފި


LIVE: Covid-19: Dhuniye Biruverikamaai Naamaan Kamuge There Ah - Vaguthu\nޗައިނާގެ ސިނޮފާމް އިން ކޮވިޑް-19 އަށް އުފެއްދި ވެކްސިން އާއްމުކޮށް މީހުން ބޭނުން ކުރުމުގެ ލައިސަންސް ހޯދަން ޗައިނާގެ ރަސްމީ އިދާރާއަށް ލިޔުންތައް ހުށަހަޅައިފި ކަމަށް ޗައިނާގެ "ޒިންހުއާ" ނޫސް އެޖެންސީ އިން ބުނެފި.\nކޮވިޑް-19 ކޮންޓްރޯލް ކުރަން އަޅާ ފިޔަވަޅެއްގެ ގޮތުން ފައްޅިތަކާއި މިސްކިތްތަކުގައި އަޅުކަންކުރަން ހުރަސް ނޭޅޭނެކަމަށް އެމެރިކާގެ ސުޕްރީމް ކޯޓުން ޙުކުމްކޮށްފި.\nކޮވިޑް-19 އާ ގުޅިގެން ބަންދުކޮށްފައިވާ ޑޭކެއަރ ސެންޓަރުތައް ނޮވެމްބަރު 30 ވަނަ ދުވަހުން ފެށިގެން ހިންގުމުގެ ހުއްދަ ހެލްތް ޕްރޮޓެކްޝަން އެޖެންސީ (އެޗްޕީއޭ)ގެ ފަރާތުން ދީފައިވާ ކަމަށް ޖެންޑާ މިނިސްޓްރީން ވިދާޅުވެއްޖެ.\nDaycare Center Thah Hinngumuge Huhdha HPA In Vanee Dheefai - Genderhttps://t.co/dWXCfPyppC\nކޮވިޑް-19 ވެކްސިން ފޯރުކޮށްދިނުމަށް ވަމުންދާ ތައްޔާރީތަކުގެ ތެރެއިން އައްޑޫ ސިޓީ ހިތަދޫގައި އުޅޭ ބަލި މީހުންގެ މައުލޫމާތު އެއްކުރުމުގެ މަސައްކަތް އައްޑޫ އެކުއެޓޯރިއަލް ހޮސްޕިޓަލްއިން ފަށައިފި.\nCovid-19 Vaccine Dhinumuge Thayyaaree Ah Addu Hithadhoogai Ulhey Bali Meehunge Mauloomaathu Eh Kuraneeehttps://t.co/llSfit2QUY\nމިހާރު ދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 ޖެހިގެން މެކްސިކޯއިން އިތުރު 858 މީހަކު މަރުވެއްޖެ.\nBREAKING: Mexico In Ithuru 858 Meehaku Covid-19 Jehigen Maruvehjjehttps://t.co/tVDDH6Pbxj\nކޮވިޑް-19 ގެ ބަލިމަޑުކަން ފެތުރެމުން ދިއުމުގެ ސަބަބުން މާލެ ސަރަހައްދުގައި ކާފިއުއާއެކު ގެނައި ފުރަބަންދުގެ ތެރޭގައި ކުށް މަދުވެގެން ދިޔަ ކަމަށާއި އެކަމަކު ފަހުން ފަހުން ފުރަބަންދަށް ލުއި ދެމުންދާ ވަރަކަށް ކުށް ކުރުން ގިނަވަމުންދާ ކަމަށް ފުލުހުން ވިދާޅުވެެއްޖެ.\nFurabandhu Gai Kuh Madhuvi, Lui Dhey Varakah Dhanee Ginavamun: Fuluhunhttps://t.co/jzMrdTXck9\nމިހާރު ފެތުރެމުން އަންނަ ނުރައްކާތެރި ކޮވިޑް-19 ޖެހިވަޑައިގެން އާލާސްކަންފުޅުގައި އުޅުއްވަމުން ގެންދެވި ސޫދާންގެ ކުރީގެެ ބޮޑުވަޒީރު ސާދިގް އަލް މަހްދީ އަވަހާރަވެެއްޖެ.\nCovid-19 Jehigen Sudan Ge Kureeege Boduvazeeru Avahaara Vehjje https://t.co/FjC3MCtxCM\nރަޝިއާއިން ރެކޯޑް އަދަދަކަށް މީހުން ކޮވިޑް-19 އަަށް ފައްސިވެ، މި ބަލީގައި އިތުރު ގިނަ އަދަދެއްގެ ބަޔަކު މަރުވެއްޖެ.\nBREAKING| Covid-19: Russia In Record Adhadhakah Meehun Fassive, Maruvejjehttps://t.co/gTu3LVoA8L\nމިހާރު ފެތުރެމުން އަންނަ ކޮވިޑް-19 ވައިރަހާއި ގުޅިގެން ބަންދުކުރުމަށް ފަހު ޑޭކެއަރ ސެންޓަރުތައް ނުހުޅުވާތީ ގިނަ ބަޔަކު ކަންބޮޑުވުން ފާޅުކުރަން ފަށައިފި.\nDaycare Center Thah Nuhulhuvaathee Gina Bayaku Kanboduvun Faalhukuraneehttps://t.co/bo7oBL06Es\nކޮވިޑް-19 ޖެހިގެން އިއްޔެ ވެސް ދުނިޔެ އިން ރެކޯޑް އަދަދަކަށް މީހުން މަރުވެއްޖެ.\nBREAKING NEWS: Covid-19: Iyye Ves Record Adhadhakah Meehun Maruvejje https://t.co/p72HJFCiI2\nކޮވިޑް-19 އަށް ވެކްސިނެއް ލިބުމުގެ އުއްމީދު ވަރަށް މަތީގައި ހުރިނަމަވެސް މިހާރު ހޭދަކުރަމުން މިދަނީ ކޮވިޑް-19 ގައި ދުނިޔެ ހޭދަކުރަމުން ގެންދާ "އެންމެ ބިރުވެރި، އެންމެ ނާމާން ވަގުތުތައް" ކަމަށް ބުނެވިދާނެއެވެ. ކޮވިޑް-19 އަށް ފައްސިވާ މީހުންގެ އަދަދު މައްޗަށް ގޮސް، މަރުވާ މީހުންގެ އަދަދު އަންނަނީ އިތުރު ވަމުންނެވެ.\nމިއަދު މިހައިތަނަށް ހަތަރު ލައްކައަށްވުރެ ގިނަ މީހުން ކޮވިޑް-19 އަށް ފައްސިވެ، އަށްހާހަށްވުރެ ގިނަ މީހުން މަރުވެއްޖެއެވެ. އިއްޔެ އަކީ ވެސް ރެކޯޑް އަދަދަކަށް ކޮވިޑް-19 ޖެހިގެން މީހުން މަރުވި ދުވަހެވެ. އިއްޔެ އެގާރަހާސް މީހުން ދުނިޔޭގެ އެކި ސަރަހައްދުތަކުން މަރުވިއެވެ.\nރާއްޖޭގެ ހާލަތައް ބަލާއިރު މިއަދު ވެސް ރާއްޖެ އިން 44 މީހުން ވަނީ ކޮވިޑް-19 އަށް ފައްސިވެފައެވެ. ރާއްޖޭގައި މިހާރު ތިބި ކޮވިޑް-19 ބަލި މީހުންގެ އަދަދު ވަނީ 1120 އަށް އަރާފައެވެ.\nBREAKING NEWS: Covid-19: Miadhu Ithuru 44 Meehun Fassivejje https://t.co/A9ylvfLBWA


ޒުވާން ކުރެހުންތެރިޔާ ދާއިން ފެޝަން ޑިޒައިނިންގެ ދުނިޔެއަށް – Dhen.mv\nޒުވާން ކުރެހުންތެރިޔާ ދާއިން ފެޝަން ޑިޒައިނިންގެ ދުނިޔެއަށް\nJuly 4, 2020 - 1:43 pm\nރާއްޖެ އާރޓްޕޯސްޓިންގް ގުރޫޕްގެ ވާހަކަ މި ދެއްކެނީ މާ ގިނައިން ކަމުގައިވެސް ވެދާނެއެވެ. ނަމަވެސް ވާނީ ވެސް އެހެންނެވެ. އެ ގުރޫޕްގައި ހަމަ އެހާވެސް ހުނަރުވެރި އަދި ކެރޭ ޒުވާނުން ތަކެއް އެބަ ތިބި ވިއްޔާއެވެ.\nމިފަހަރުވެސް ދައްކާލަން މިއުޅެނީ އެފަދަ ހުނަރުވެރި ޒުވާނެއްގެ ވާހަކަ އެކެވެ. ވަރުގަދަ އަޒުމަކާއެކު ކުރިއަރަން ބޭނުންވާ ޒުވާން ކުރެހުންތެރިއެއްގެ ވާހަކައެވެ.\nއުމުރުން 19 އަހަރުގެ މި ޒުވާނާ ދެކޭ ހުވަފެނަކީ ކާމިޔާބު ފެޝަން ޑިޒައިނަރަކަށް ވުމެވެ. ޏ.ފުވައްމުލަކަށް އުފަން މިޒުވާނާގެ ނަމަކީ ދާއިން އަހްމަދު އެވެ. ގިނަ ރައްޓެހިން ކިޔާ އުޅެނީ "ޑޭން" ކަމަށް ދާއިން ބުންޏެވެ.\nދާއިން އޭނާގެ ވާހަކަތައް ދެން އެމްވީ އާ ހިއްސާ ކުރިއެވެ.\nކުޑައިރު "ކަޒިންސް" އާ ވާދައަށް ކުރަހަން\nދެން އެމްވީ އާ ވާހަކަ ދައްކަމުން ދާއިން ބުނީ އެންމެ ކުޑައިރުއްސުރެވެސް އޭނާ ކުރަހާ އުޅެން ކަމަށެވެ. އެގޮތުން ދާއިންގެ ދެބެންގެ ދެދަރި ކުދިންނަކީ ވެސް ކުރަހާ އުޅޭ ކުދިން ކަމުން ވާދައަށް ކުރަހާ އުޅޭ ކަމަށް ދާއިން ކިޔާދިނެވެ. އަދި އެއަށްފަހު ދާއިންގެ ދެބެންގެ ދެދަރި ކުއްޖެއް އޯލެވެލްގައި އާރޓް ކިޔަވަން ފެށި ކަމަށާއި އެހެންވުމުން ދާއިންވެސް އާރޓް ކިޔެވުމަށް ވަރަށް ބޮޑަށް ޝައުގުވެރިވި ކަމުގައި ދާއިން ބުންޏެވެ. ނަމަވެސް ދާއިންގެ މައިންބަފައިން ކުރެހުމަކީ ކުރިއަށް ދެވޭނެ ކަމެއް ކަމުގައި ގަބޫލު ނުކުރާ ކަމަށް ދާއިން ބުންޏެވެ. އެހެންކަމުން ދާއިންއަށް އާރޓް ކިޔެވުމުގެ ފުރުސަތެއް ނުލިބުނެވެ. ދެރަވި ނަމަވެސް ކުރެހުމުގެ ދާއިރާއިން އަދި އޭނާ ދެކޭ ހުވަފެން ކަމުގައިވާ ފެޝަން ޑިޒައިނިންގެ ދާއިރާއިން ކުރިއަށް ދިއުމުގެ އުއްމީދު ދާއިން ކަނޑައެއް ނުލައެވެ.\nދާއިން އުއްމީދު ކަނޑައިނުލާ މަސައްކަތް ކުރަމުން ދިޔައީ އޭނާގެ ހުވަފެން ހަގީގަތަކަށް ހެދުމަށް ޓަކައެވެ. އެގޮތުން ޔޫޓިއުބުން އާރޓް ވީޑިޔޯތައް ބެލުމަށް ފަހު އޭނާގެ ހުނަރު ކުރިއެރުވޭތޯ ގަދައަޅައި މަސައްކަތް ކުރަމުން ދިޔައެވެ. އަދި އޭނާގެ ދެބެންގެ ދެދަރި ބޭބެ އާރޓް ކުލާހުގައި ކިޔަވައިދޭ ފިލާވަޅުތައް ގެއަށް އައިސް ދާއިން އަށް ކިޔައިދޭ ކަމަށާއި އަބަދުވެސް ބޭބެ އާވެސް އެއްހަމައެއްގައި ހުރުމަށް ބޭނުންވާ ކަމުގައި ދާއިން ބުންޏެވެ.\nމިދާއިރާއިން ކުރިއަށް ދިއުމަށް މިހާތަނަށް ލިބުނު އެންމެ ބޮޑު ފުރުސަތު\nމިހާތަނަށް މިދާއިރާއިން ކުރިއަށް ދިއުމަށް ލިބުނު އެންމެ ބޮޑު ފުރުސަތަކީ ކޮބާތޯ ދެން އެމްވީ އިން ކުރި ސުވާލަކަށް ޖަވާބު ދެމުން ދާއިން ބުނީ ފާއިތުވެދިޔަ 2019 ވަނަ އަހަރު އަވައްޓެރި ސްރީލަންކާގެ ކޮލެޖެއް ކަމަށް ވާ އޭ.އެމް.ޑީ.ޓީ ސުކޫލް އޮފް ކްރިއޭޓިވިޓީ އިން ސްކޮލާރޝިޕްއަކަށް ކުދިން ހޮވުމަށް ޓަކައި ބޭއްވި ގްލޯބަލް ފެޝަން އިލަސްޓްރޭޝަން ކޮންޓެސްޓް އެއްގައި އޭނާ ބައިވެރިވި ކަމަށެވެ. އަދި އެ ސްކޮލާރޝިޕް ވެސް އޭނާއަށް ލިބުނު ކަމުގައި ދާއިން ފާހަގަ ކުރިއެވެ. ނަމަވެސް ދާއިންގެ ނަސީބު މިފަހަރުވެސް ވަރަށް ދެރައެވެ. މި ކޯހަށް ވެސް ދާއިންއަށް އަމިއްލަ ބައެއް ކަންތައްތަކާ ހެދި ދެވޭ ގޮތެއް ނުވިއެވެ. އަދި ހަމަ އެހެންމެ އެދުވަސް ވަރު ވީ ދާއިންގެ އޭލެވެލްގެ ފައިނަލް އިމްތިހާނުތައް އޮތް ދުވަސްވަރަށެވެ.\nމިގޮތަށް ކަންތައްތައް ދިމާވި ކަމުގައިވިޔަސް ދާއިންގެ ހިތްވަރަށް ބަދަލެއް ނާދެއެވެ. އޭނާއަށް އޭނާގެ ހުވަފެން ހަގީގަތަކަށް ހެދޭނެކަމަށް އޭނާ ގަބޫލު ކުރެއެވެ.\nމި ދާއިރާއިން އެންމެ ދެކެން ބޭނުންވާ ދުވަސް\nދެން އެމްވީ އާ ވާހަކަ ދައްކަމުން ދާއިން އިތުރަށް ބުނީ ދާއިން އެންމެ ދެކެން ބޭނުންވާ ދުވަހަކީ އަމިއްލަ ކްލޯތިންގް ބްރޭންޑެއް ތައާރަފް ކުރެވޭ ދުވަސް ކަމަށެވެ. އަދި މިއަދު އޭނާ ޑިޒައިން ކުރަމުން އެދާ ހެދުންތައް މީހުން ލައިގެން އުޅޭ މަންޒަރުވެސް ދެކެން ބޭނުންވާ ކަމުގައި ދާއިން ބުންޏެވެ.\nމިހާތަނަށް އަދި އެހާ ގިނައިން އޯޑަރަށް ހެދުން ޑިޒައިން ކޮށްދީފައި ނުވި ނަމަވެސް ބައެއް ފަހަރަށް ޕާޓީތަކަށް އާއިލާ އަދި ރައްޓެހިންގެ ހެދުން ޑިޒައިން ކޮށްދީފައި ހުންނާނެ ކަމުގައި ދާއިން ބުންޏެވެ. އަދި މަދުން ނަމަވެސް ޑިޒައިންތައް ވިއްކާފައި ވެސް ހުންނާނެ ކަމުގައި ދާއިން ބުންޏެވެ.\nއަހްމަދިއްޔާ އިންޓަރނޭޝަނަލް ސްކޫލުން އޭލެވެލް ފުރިހަމަ ކުރުމަށްފަހު އިތުރު އެއްޗެއް ކިޔަވަން އަދި ނުފަށާ ހުރި ދާއިންގެ ވިސްނުމަކީ މި އަންނަ މަހު މާރކެޓިންގް ކިޔަވަން ފެށުމެވެ.\nދާއިރާގެ ޕްރޮފެޝަނަލްސް ގެ ހިތްވަރު ލިބޭ\nމި ދާއިރާއިން ކުރިއަށް ދިއުމަށް އެންމެ ބޮޑު ހިތްވަރެއް ލިބެނީ އާއިލާ އަދި ރައްޓެހިންގެ ފަރާތުން ކަމުގައި ދާއިން ބުނެއެވެ. އަދި ހަމަ އެހެންމެ މަޝްހޫރު ފެޝަން ޑިޒައިނަރުން އަދި އާރޓިސްޓުން ދާއިންގެ މަސައްކަތަށް ތައުރީފު ކުރުމަކީ އޭނާ ކުރިއަށް ދާން ލިބިގެންދާ ވަރަށް ބޮޑު ހިތްވަރެއް ކަމުގައި ދާއިން ބުންޏެވެ. އެގޮތުން ފެޝަން އާރޓިސްޓުން ކަމުގައި ވާ ޝަމްލާ އަދި މުނާލް އޭނާގެ މަސައްކަތް ތަކަށް ވަރަށް ހިތްވަރު ދޭ ކަމުގައި ދާއިން ފާހަގަ ކުރިއެވެ. އަދި ޖަސްޓިން އާއި ޝުހައިލްގެ ނަންވެސް އޭނާ ފާހަގަ ކުރިއެވެ.\nކުރަހާފައިވާ ހުރިހާ ކުރެހުމެެއް ވީދާލުމަށް ފަހު "ގިވް އަޕް" ކުރި ދުވަހެއް އައި\nދާއިން ވަނީ އިތުރު ވާހަކަ އެއް ވެސް ހިއްސާ ކޮށްފައެވެ. އެގޮތުން ދާއިން މި ދާއިރާއިން ކުރިއަށް ދިއުމުގައި ވެސް ގޮން ޖެހުންތަކަކާ ކުރިމަތިވި ކަމުގައި އޭނާ ކިޔާދިނެވެ. އެގޮތުން މުޖުތަމައުގެ ބައެއް މީހުން އޭނާ އާ މެދު ދެކޭ ގޮތުގެ ސަބަބުން އަދި ކިޔާ އެއްޗެހީގެ ސަބަބުން އޭނާ ކުރަހާފައިވާ ހުރިހާ ކުރެހުމެއް ވީދާލުމަށް ފަހު "ގިވް އަޕް" ކުރަން ނިންމި ކަމުގައި ދާއިން ބުންޏެވެ. އެހެން ނަމަވެސް ދާއިން ބުނީ ދާއިން މިއަދު ގިވްއަޕް ނުކޮށް ކުރިއަށް އެދާ ސަބަބަކީ އޭނާގެ އެކުވެރިން ކަމަށެވެ. މަދު ނަމަވެސް އޭނާއަށް ހެޔޮއެދޭ އެކުވެރިން އޭނާ ވެއްޓެމުން ދަނިކޮށް ނެގި ކަމަށް ދާއިން ބުންޏެވެ.\nދާއިން ބުނީ މީހުން ދެކޭގޮތަށް ވިސްނައިގެން ބައެއް ކަންތައްތަކުގައި ކުރިއަށް ދިއުމަކީ އުނދަގޫ ކަމެއް ކަމަށެވެ. އެހެން ކަމުން ވީހާވެސް ފައްސިކޮށް ވިސްނާ މީހުން ކައިރީގައި ގެންގުޅެން ޖެހޭ ކަމަށް އޭނާ ބުންޏެވެ.\nދާއިން ބުނީ މީގެ ދެތިން ދުވަހެއްގެ ކުރިން ދާއިން އަށް ރާއްޖޭގެ ފެޝަން ބްރޭންޑެއް ކަމަށް ވާ "ރޯގް ބައި ނަޖޫ" ގައި މަސައްކަތް ކުރުމުގެ ފުރުސަތު ލިބިފައިވާ ކަމަށެވެ. އަދި އެ ތަނުގައި މަސައްކަތް ކުރަން ފަށަން ގަސްތު ކުރާ ކަމުގައިވެސް ދާއިން މައުލޫމާތު ދިނެވެ. އަދި މިއީ ފެޝަން ޑިޒައިނިންގެ ދުނިޔެއަށް ލޯ ހުޅުވާލުމަށް ލިބިގެން ދިޔަ ފުރުސަތެއްގެ ގޮތުގައި ދާއިން ސިފަކުރެއެވެ.\nދާއިންގެ އުއްމީދަކީ މިދާއިރާއިން މުޖުތަމައު ގަބޫލު ކުރާ ފެންވަރުގެ ޑިޒައިނަރަކަށް އޭނާ ވުމެވެ. އަދި ކިތައްމެ ގިނަ ގޮންޖެހުންތަކަކާ ދިމާވި ކަމުގައިވިޔަސް ކޮންމެ ދުވަހެއްގެ ވެސް އިރު އަރަނީ އޭނާއަށް އޭނާގެ ހުވަފެން ހަގީގަތަކަށް ހެދުމަށް ހަނދާން ކޮށްދެމުން ކަމުގައި ދާއިން ބުންޏެވެ. ދާއިންގެ ނަމަކީ މިއަދު ފެޝަން ޑިޒައިނިންގެ ދުނިޔެއަށް އުއްމީދީ ނަމެކެވެ.\nދެން އެމްވީގެ ފަރާތުން ދާއިން އަށް ކާމިޔާބީ އަށް އެދެމެވެ.\nދަރިއަކު ބައްޕައާ މެދު ކަންތައް ކުރި ގޮތުގެ ޙާދިސާއެއް: ރަސޫލުﷲ (ޞޢޥ)ގެ ލޯފުޅުން ކަރުނަފޮދު އޮހި ތުނބުޅިފުޅު ކަރުނުން ތެތްމާލި\nއިންސާނާގެ ހުރިހާ ގުނަވަނަކުން ކުރާ ޢަމަލުތައް ދަނީ ލިޔުއްވަމުން، ނުބެހޭ ކަންތަކާ ދުރުހެލިވެ ތިބޭ!\nޓީވީތަކުން ދެން ގޮވައިލާނީ ތިބާގެ މައްޗަށް ކުރެވޭ ކަށުނަމާދުގެ ގޮވައިލުން ކަމަށް ވެސް ވެދާނެ!\nއެމްއެމްޕީއާރުސީގެ ޚިޔާނާތުގެ ފައިސާ ލިބުނުކަމަށް ބުނާ މީހުންގެ ލިސްޓެއް ލީކު ކޮށްލައިފި\nފަލަސްތީނު މީހުން ދިރިއުޅޭ ގެތަކަށް އިސްރާޢީލުން ނަޖިސް ފެން ޖަހަނީ


Greece ge asseyrifashun fenunee Egypt air ge flight ehnoon\nގްރީސްގެ އައްސޭރިފަށުން ފެނުނީ އިިޖިޕްޓް އެއާގެ ފްލައިޓެއް ނޫން\nގެއްލުނު ފްލައިޓްގައި ތިބި ބައެއްގެ އާއިލާ ---\nއިއްޔެގެ ވަގުތެއްގައި ގެއްލުނު އިޖިޕްޓް އެއާގެ ފްލައިޓް އަދިވެސް ނުފެންނަ ކަމަށް އެ ކަމުގައި ހަރަކާތްތެރިވާ އޮފިޝަލުން ބުނެފި އެވެ. ރޭ ވަނީ ގްރީސްގެ އައްސޭރިފަށުން އެ ފްލައިޓްގެ ބައިތަކެއް ފެނިފައިވާ ކަމަށް އިޖިޕްޓް އެއާއިން ބުނެފަ އެވެ. ނަމަވެސް އެ ބައިތަކަކީ އެ ފްލައިޓްގެ ބައިތަކެއް ނޫންކަން މިހާރު ވަނީ ކަށަވަރުވެފަ އެވެ.\nގްރީސްގެ ކާޕަތޯސް އައިލެންޑުގައި ހަރަކާތްތެރިވަމުންދާ ގްރީސް، ފްރާންސް، މިސްރު އަދި އިނގިރޭސިވިލާތުގެ އޮފިޝަލުން ބުނެފައިވާ ގޮތުން އެ ސަރަހައްދުން ފެނުނު ލައިފް ޖެކެޓްތަކަކީ އެ ފްލައިޓްގެ އެއްޗެއް ނޫންކަން އެސެސްމެންޓްތަކުން އެނގިފައިވާ ކަމަށެވެ.\nފްރާންސްގެ ވެރިރަށް ޕެރިހުން މިސްރުގެ ވެރިރަށް ގާހިރާއަށް 66 މީހުންނާއެކު ދަތުރުކުރަމުންދިޔަ މި ފްލައިޓް ވީނުވީއެއް ނޭނގި ގެއްލިފައިވާ ފްލައިޓްގެ އެއްވެސް ނިޝާނެއް މިހާތަނަށް ފެނިފައިނުވާ ކަމަށް އޮފިޝަލުން ބުނެ އެވެ.\nމިސުރުގެ ސިވިލް އޭވިއޭޝަން މިނިސްޓަރު ވިދާޅުވީ މިއީ ޓެރަރިސްޓު ހަމަލާއެއް ކަމަށް ބެލެވޭ ކަމަށާޢި ނަމަވެސް ވަކި ގޮތެއް ޔަގީންވާނީ ބޯޓްގެ ބްލެކް ބޮކްސް ހޯދިގެނެވެ. ގްރީސްގެ ޑިފެންސް މިނިސްޓަރު ވަނީ ފްލައިޓު ވެއްޓުމުގެ ކުރިން ދެފަހަރު އަނބުރާލާފައިވާ ކަމަށް ކުރިން ވިދާޅުވެފަ އެވެ. ޕާނޯސް ކަމެނޯސް ވިދާޅުވީ އެއާބަސް އޭ320 ފުރަތަމަ ފަހަރު ވާތަށް ދެން ދެވަނަ ފަހަރަށް ކަނާއަތަށް އަޅާލިކަމަށާއި އެއަށް ފަހު ވަނީ ރާޑަރުން ގެއްލިފައިވާ ކަމަށެވެ.\nމީހުން ހޯދުމަށް ގްރީސް އާއި މިސުރާއި ފްރާންސް އަދި އިނގިރޭސިވިލާތުގެ ނޭވީ އިން ވަނީ ބޮޑު އޮޕަރޭޝަނެއް ފަށާފަ އެވެ.


Dhin ufaa loabin, Episode 3\n22 ފެބްރުއަރީ 20192ކޮމެންޓް\nމެންދަމުންއަލިވެ، އެއްގަޑިބައިވެ ބޮޑުވެއްޖެއެވެ. ކުޑަދޮރު ރަގަޅަށް ނުލެއްޕިހުރީތީވެ، ޖެހެމުންދިޔަ ވައިގެ އަޑުވެސް ކޮޓަރިތެރެއަށް އިވެއެވެ. އެއާކޯންގެ ތޭވީހުގެ ޓެމްޕަރޭޗަރާއި ގުދުރަތީ ވައި އެކުވުމުން، މެންދަމަށްވުރެން، އެވަގުތު އިހްސާސްވަނީ ފަތިހުގެ ފިނިފިނި ވައިރޯޅިއެވެ. ކުޑަދޮރުތަކުގައި ދަމމާލާފައިހުރި ތުނިތުނި ލޭސްތައް ވަޔާއި ވިހުރިލައި މަންޒަރުގެ ހިތްގައިމުކަން ތަސްވީރުކުރެވޭނީ، އެކަމަށް ޝައުގުވެރި އިންސާނަކު އެތަނުގައި ހުރިނަމައެވެ. މަގުމަތީގައި ދުއްވަމުންދިޔަ ބާރުސްޕީޑްގެ ވެހިކަލްތަކުގެ އަޑު ނީވޭނަވަ، އެމާޙައުލުގެ ހިތްގައިމުކަން، ނުތަނަވަސް ހިތަކަށް ފަރުވާއަކަށްވެސް ވީހެވެ.\nކިޔަވަން ޚާއްޞަކޮށްފައިވާ ހަނިދިގު މޭޒުމަތީގައިހުރި ފޮތްތަކުގައި ތަރުތީބެއްނެތެވެ. ގޮނޑީގައި އިށީންދެ އިންނައިރު އަތްޖެހި، ބަންޑުންނުދާނެ ހިސާބެއްގައި ކިރުތައްޓެއް އެބަހުއްޓެވެ. އެއީ މީގެ ތިންގަޑިއެއްހާއިރުކުރީން މުސްކާންގެ މާމަ ގެނެސްދިން ކިރުތައްޓެކެވެ. ރޭގަނޑުގެ ތަންކޮޅެއް ލަސްވާންދެން މުސްކާން ކިޔަވަން އިންނާތީ، މުރުޝިދާ ނިދުމުގެ އެކަން ކުރުމަކީ އެގޭގެ ސަގާފަތަކަށްވެފައިވާ ކަމެކެވެ. ކޮޓަރީގެ މެދުގައި އަޅާފައިވާ މަޑުމަޑު ކާޕެޓެއްގެ މަތީގައި ބަހައްޓާފައިވާ ބީންބޭގްގައި މުސްކާން އޮށޯވެ އޮތީ ނިދިފައެއްނޫނެވެ. ނުވަތަ އަނިޔާވެރި ރިހުމެއްގެ ސަބަބަކުންވެސް ނޫނެވެ. އެހެންނަމަވެސް ސިކުނޑީގެ ބަރުކަމާއި ހިތުގެ ނުތަނަވަސްކަމުގެ ސަބަބުން މުޅިހަށިގަނޑު މުސްކާންގެ އަމިއްލަ އިޚްތިޔާރުން ބޭރުގައިވާ ކަމުގެ އިޙްސާސްކުރެވެނީއެވެ.\nބީންބޭގްގެ ފަހަތުން ކަނދުރާއެލުވާލައިގެން މުސްކާން އޮތީ، ހިތްދަތި ގޮތަކަށެވެ. އެގެއިން ކޮންމެ މީހަކަށް އެމަންޒަރު ފެނުނުކަމުގައި ވިޔަސް، އެމީހަކު އައިސް އެދަރިފުޅު އަތްދަނޑިމައްޗަށް އުފުލާލާނެއެވެ. މުޅިހަށިގަނޑުގައި ފިރުމާނެއެވެ. ވީގޮތަކާއިމެދު އެތައް ސުވާލެއްކުރާނެއެވެ. އަރާމުކޮށް ތަނެއްގައި ހަމަޖެހިލުމަށް އާދޭސްކުރާނެއެވެ. ރޭގަނޑުގެ އަރާމުނިދި އެދަރިފުޅުގެ ލޮލަށް ލިބުންއެދި ދުޢާކުރާނެއެވެ.\nރަތްވެފައިވާ ދެލޮލުން ކޯދުލާ އޮހޮރެމުންދިޔަ ކަރުނައިގެ ހޫނުކަން، މުސްކާންގެ ދޮން މޫނުގެ ހަން އޮމާން ކޯތާފަތް އިހުސާސްކުރަނީއެވެ. ރަތްވެފައިވާ މޫނުގެ ހަންތުނިކަމުން، އެމޫނުގެ ކުލަ، މަޑު ފިޔާތޮށިކުލައަކަށް ބަދަލުވެފައިވާކަން މުސްކާން ނުދެނަހުއްޓެވެ. އެތަނުގައި މުސްކާން އިށީނީ ފޮތްކިޔާށެވެ. ނަމަވެސް މިވަގުތު ފޮތް އޮތް ހިސާބެއް އެދަރިފުޅަކަށް ނޭގޭނެއެވެ. އެކަމަށް ހެކިދެނީ މުސްކާންގެ މޭމަތީގައި އޮތް، ކުލަފަނޑު ފޮޓޯއެވެ.\nކޮޓަރީގެ ދޮރުހުޅުވާލާފައި ޝަރީފު އެތެރެއަށްވަންއިރު ދެލޮލުގައި ނިދީގެ ކުޑަވެސް އަސަރެއްނެތެވެ. ވާނީވެސް އެހެންނެވެ. ލިބުނު ހިތްހަމަޖެހުމާއި އިހުސާސްކުރެވުނު އެތައް އަރާމެއް، ހަމަހިމޭން ނިންޖަށްވުރެން ޝަރީފުއަށް މާ މުހިއްމެވެ. ނިޝާނާއަށް ހޭލެވިދާނެތީ، ނުހަނު މަޑުމަޑުން ދޮރުލައްޕާލިއެވެ. ކިތަންމެ އަނދިރިޔަސް، ކޮޓަރީގެ ބޮތްކެއް ދިއްލާކަށް ބޭނުމެއްނޫނެވެ. ހިތުލަފަޔަށް މިސްރާބުޖެހީ ޑްރެސިންޓޭބަލްއާއި ދިމާއަށެވެ. ޖީބުގައި އޮތް ވޮލެޓާއި ސައިކަލް ތަޅުދަނޑި އާންމުކޮށް ޝަރީފު ބާއްވަނީ ޑްރެސިންގޓޭބަލް މަތީގައެވެ. ހިންޏަކަށްވެސް އިޝާރާތެއްނުވާނެހައި މަޑުމަޑުން ޑްރެސިންޓޭބަލްއާއި ހަމައަށް ދެވިއްޖެއެވެ. އެއާކޯން ޖައްސާފައިހުރުމުން، އޭގެ ޓެމްޕަރޭޗަރ ނަމްބަރު ދިއްލިފައި އިނީތީވެ، އެތަނުގައި އުޅެން މާބޮޑަށް ދައްޗެއް ނުވިއެވެ. ސިއްރު ނޭވާއެއްލާފައި، ޓޓީޝާރޓްގެ ކަރުގައި ހިފައިފައި ބޮލުން ދަމައިގަތެވެ. ހަމައެވަގުތު އަތުންޖެހި، ވިއްސައިގެން ދިޔައީ ސެންޓުފުޅިއެކެވެ. ދުލުން ބޭރުވީ، ހެޔޮބަހެއްނޫނެވެ. ރުޅިއާދެވުނީވެސް އަމިއްލަ ނަފުސުދެކެވެ. ޑްރެސިންގޓޭބަލްގެ ކޮންމެތަނެއްގައިވެސް، ކޮންމެ އެއްޗެއްވެސް އިނދެދާނެކަމަށް، ޝަރީފުއަށް ވިސްނެންޖެހޭނެކަމަށް އަމިއްލައަށް ގަބޫލުކުރެވުނެވެ. މިފަދަ ކަންކަން ދިމާވަނީ މަދެއްކޮށްނޫނެވެ. ތަރުތީބެއް ނެތްތާގައި، ބިއްލޫރިއެއްޗެއްވެސް، ދުރަށް ޖައްސާލާނެ މީހަކު އެކޮޓަރީގައި ނޫޅޭނެއެވެ. އެކަންވެސް ކުރަންވީ ޝަރީފުގެ ދެއަތުންނެވެ.\n"ކޯންޗެއް ސުންނާފަތި އަރުވާލީ؟" އެއީ ނިޝާނާއެވެ. ނިދިބަރު އަޑަކުން ބުނެލިއެވެ. ޖަވާބުދޭން ޝަރީފުގެ އަނގަހުޅުވާލިއެވެ. ނަމަވެސް ދަތްކުނޑިވިކާލާފައި ދެއަތް މުއްކަވާލިއެވެ. ހަމަހިމޭންކަން އިޚްތިޔާރުކުރީ ހަށިގަނޑުގެ ލޮޑުކަން،އަރާމުނިންޖަށް އެވަގުތު ބޭނުންވިކަން އިހުސާސްކުރެވުނީތީއއެވެ.\nކަނދުރާ ވާޅުވެއްޖެއެވެ. ނިއްކުރި އައްސިވެއްޖެހެންވެސް ހީވެއެވެ. ހިންދިރުވާލީ އުނދަގުލުންނެވެ. މުސްކާންގެ ކަނދުރާ ހަރަކާތްކޮށްލުމަށްފަހު، ހަމަޖެހިލިއެވެ. ނުހަނު ލޯބިކޮށް ބީންބޭގްތެރޭގައި ބޮނޑިވެލައިފިއެވެ. ކުޑައިރުކޮޅެއްކުރީން މޭމަތީގައި އޮތް ފޮޓޯނަގާފައި އުފުލާލިއެވެ. ލޮލާއި ސީދާކޮށްލުމަށް ފޮޓޯއުފުލާލިއިރު، މޫނުމަތީގެ ހިތްދަތިކަން އިތުރުވެއްޖެއެވެ. ދެތުންފަތް ތުރުތުރު އަޅުވައިލައިފައި ހަރަކާތްކޮށްލިއެވެ. ކޮންމެވެސް އެއްޗެއް ބުނެލިއެވެ. ނަވެސް ޚުދު މުސްކާންގެ ކަންފަތައްވެސް އއެއަޑެއް ނުފޯރިއެވެ. ހިތްދަތި ގިސްލުމަކާއެކު މުސްކާންއަށް ވަރަށް ބޮޑަށް ރޮވިއްޖެއެވެ.\n"އަހަރެން މިއަހަނީ، ކޯންޗެއްހެއްޔޭ ތި ފުނޑުއަރުވާލީ.. ގެއަށްވަނަސް ސަލާމަތެއް ނެތް! ނުވަނަސް ބޮލުގައި ރިހުންނޫން ކަމެއް މި ހަތަރުފާރުތެރޭގައި ނެތް.. މަގޭ ހިތައްއަރާ، ދުވާލު ހަތަރުދަމު އުޅޭތަނެއްގައި އުޅޭން، ދެދަރިންވެސް ގޮވައިގެން ދާނެނަމައޭ.. މަގޭ ބޮލަށް ތަންފުކެއް ލުއިވާނެ އޭރުންވެސް" ނިޝާނާގެ ވާހަކަދެއްކުން ޝަރީފުއަށް ކަމަކުނުދިޔައެވެ. އެއްޗެއް ވެއްޓިތަޅައިގެންދިޔަކަން އެނގުނީމައިވެސް އެނދުން ތެދުވެ، އެތަން ސާފުކޮށްލަން ނޫޅުނީތީއެވެ. ޝަރީފުގެ ދޫހިމޭނުން ނުބޭއްވުނީ، ނިޝާނާގެ އަނގަ އެވަގުތު ހިމޭންނުކުރީތީއެވެ.\n"ބޭކާރު އަނގަނުތަޅާ މިތަން ތާހިރުކުރާން ތެދުވިއްޔާ ތަންކޮޅެއް ރަގަޅުވާނެހެން މަށަށް ހީވަނީ.." ނުރުހުމުގެ ރާގުގައި ހަރުހަށިގޮތަކަށް ޝަރީފު ބުނެލިއެވެ.\n"ކަލޭ ވައްޓާލިއެއްޗެއް ތަޅައިގެން ދިޔައީ! މަ ނުޖެހޭނެދޯ ނިދިކޮޅު ނަގާލާފައި ތިތަން ތާހިރުކުރާން ތެދުވާކަށް.. އެހެންނޫނަސް، ނުލާހިކު ބޮލުގައި ރިއްސާތީ މިއޮތީ.." އެންމެ ކައިރީގައި އޮތް ބާލީސް ދަމައިގަތްފައި އޭގައި ބައްދައިލުމަށްފަހު ނިޝާނާ ދެލޮލުގެ އެސްފިޔަތައް ބާރުކޮށް، ތަގުޅިކޮށްލލިއެވެ.\n"އޮވެބަލަ! އެނގިދާނެތާ! މަށެއްވެސް މިތަން ތާހިރެއްނުކުރާނަން.. ހެނދުނުވެސް މަ ހޭލައިގެން ނައްޓާލާނީ އޮފީހަށް.. ދަރީން ސްކޫލަށް ގެންދަން ތެދުވަންޖެހޭނީ ނިޝާނާ.. އެހެންވީމައި އުނދަގޫވާމީހަކު މިތަން ތާހިރުކުރަންދެން ބާއްވާނީ.. އެނގިދާނެތާ!" ފުނޑުވެފައި އޮތް ބިއްލޫރިތަކާއި ހަވާލުވާނެމީހަކު ނުވިއެވެ. ޝަރީފުވަނީ ފާޚާނާއަށެވެ.\nކާޕެޓްމަތީގައި ޓިޝޫފޮށި ހުއްޓެވެ. މުސްކާންގެ ކަރުނަފޮހެފައިވާ ޓިޝޫތައް އެތަނުގައި ހުއްޓެވެ. ފޯނުވެސް ޓިޝޫފޮށި ކައިރީގައި ބާއްވާލާފައި އޮތުމުން އެނގުނީ ދާދިދެންމެނަމަވެސް މުސްކާން އެތަނުން ތެދުވިކަމެވެ. އެވަގުތައް ބޭނުންއެއްޗެއްހި ކައިރިކޮށްލައިގެން އެއިނީ ކޮންމެވެސް ބޭނުމެއްގައިހެން ހީވެއެވެ.\nފެނުނު ހުވަފެނާއެކު ޔަނާލްއަށް ހޭލެވުނުއިރު މުޅިމީހާ ދާހިއްލާ ފޯވެފައެވެ. ދެލޯ ބޮޑުކޮށްލާފައި ބަލައިލެވުނީ ގަޑިއަށެވެ. ފޯނުގެ ސްކްރީންގެ އަލިގަދަކަމުން ދެލޯ ކުޑަކޮށްލައި މޫނުމައްޗަށް ވައްތަރެއްވެސް ޖައްސައިލެވުނެވެ. ސްކްރީންގެ ގަޑިއަށްވުރެންކުރީން ޔަނާލްގެ ދެލޯ ހުއްޓުނީ މުސްކާންގެ މެސެޖެއް ލިބިފައި އޮތީމައެވެ. އޭރު ތިންޖަހައިފިއެވެ. އެހައި ދަންގަޑިއެއްގައި އެދަރިފުޅުގެ މެސެޖެއްލިބެންޖެހޭ ސަބަބެއް އޮންނާނެއެވެ. ލިބިފައިވި ނުތަނަވަސްކަމަށް ބޮޅެއް އިތުރުވިހެން ހީވިއެވެ. މެސެޖް ބަލައިލީ ތެޅިތެޅި އޮތް ހިތަކާއެކުއެވެ. ލިބުނު މާޔޫސްކަން ހިތް ރޮއްވާލިއެވެ. ދެފަހަރު އަދި ތިންފަހަރުވެސް މެސެޖް ކިޔައިލިއެވެ. މުސްކާން ލިޔެފައިވަނީ ވަރަށް ކުރު ސުވާލެކެވެ. ނަމަވެސް ޖަވާބު ބޮޑެވެ. ފަރުބަދައަކަށްވުރެންވެސް ޖަވާބު ބޮޑުވެފައި ވަރުގަދައެވެ. މާސިންގާ ކަނޑަށްވުރެންވެސް ފުނުން ނޫނީ އެޖަވާބު ނުލިބޭނެއެވެ. މެންދަމުގެ މިވަގުތުގައި މުސްކާން ލިޔެފައިވެއެވެ.\n"ބައްޕާ،ވައި؟" މެސެޖްކުރެވެ. ވަރަށް ކުރެވެ. އާއެކެވެ! އިންތިހާއި ކުރެވެ.\nހަމަ އެންމެ ސުވާލެކެވެ. އެވަރުގެ ކުޑަކުޑަ ސުވާލެއްގެ ސަބަބުން ޔަނާލްގެ ދެލޯ ކަރުނުން ފުރެންޖެހޭ ހެއްޔެވެ؟ އާއެކެވެ. ތެދެކެވެ. ކީއްވެހެއްޔެވެ؟ ނަފުސުގެ ބަލިކަށިކަމުގައި ސިކުނޑި މޮޔަވުމަކީ، އެކަމަކަށް ޔަނާލްގެ އިޒުނައެއް ދުވަހަކުވެސް ނުލިބޭނެކަމެކެވެ. ފިނޑިކަމުގެ އަޅަކަށްވާން ބޭނުމެއްނޫނެވެ. ނަމަވެސް ހަގީގަތް ހުޅުވާލާނެހައި ހިތްވަރެއްވެސް ނެތެވެ. ސާބިތުކަމަކީ، ކުރެވުނު ކުށުގެ މަޢާފުލިބުންއެދި ރެއާއި ދުވާލު ކުރެވޭ ދުޢާއެވެ. ފާފަފުއްސެވުންއެދި ދެންނެވޭ ދެންނެވުމެވެ. އެހެންނޫންނަމަ، މިރެއާއި ހަމަޔަށްވެސް ޔަނާލް ދިރިނުހުރީހެވެ. ކަރުނައިގެތެރެއިން، ފޯނުގެ ސްކްރީން ކިތަންމެ ފުސްވެފައިވިޔަސް، މެސެޖް ޓައިޕްކޮށްލައިފިއެވެ. މާދިގުކޮށެއްނޫނެވެ. އެކަމަށް ހޭދަވީ މަދު ސިކުންތުކޮޅެކެވެ.\nމެސެޖްގެ އަޑާއެކު މުސްކާން ބަލައިލިއެވެ. އެއަޑަށް މުސްކާން އިންތިޒާރުކުރާތާ ކިތަންމެ އިރެކެވެ. އަތުގައި ފޯނުއޮތަސް، މެސެޖް ހުޅުވާލަން މިފަހަރު ވަގުތުކޮޅެއް ނެގިއެވެ. ފުންނޭވާއެއްލީ ހަމަޖެހިލުމަށްޓަކައެވެ.\n"ލޯބިވާ ދަރިފުޅާ! ބައްޕައަށް މަޢާފުކުރޭ.. ބައްޕައަކީ އަނިޔާވެރިއެއް ނޫން" ލޯބިވާ ބައްޕަގެ މެސެޖް މުސްކާން ކިޔައިފިއެވެ.\nލިބުނު ޖަވާބަކީ މުސްކާންއަށްވެސް އެނގޭ އެއްޗެކެވެ. ކޯޓެއްގައި ސާބިތުކުރާންޖެހިއްޖެނަމަ ފަސޭހައިން އެކަންކުރެވޭނެވަރަށް މުސްކާންގެ އަތުގައި އެކަމަށް ހެކިވެސް އެބަހުއްޓެވެ. އެވަރުގެ ލޮބުވެތި ބައްޕައެއް އެހެން އަންހެންކުއްޖެއްގެ ނަސީބުގައި ލެއްވިކަމާއިމެދުގައި މުސްކާން ޝައްކުކުރެއެވެ. ނަމަވެސް ބައްޕާއެވެ! ބައްޕަގެ މިދަރިފުޅު މިއެދެނީ ބައްޕަ ފަރާތުން މާބޮޑު އެއްޗަކަށެވެ. ބައްޕަގެ މާޒީއަށެވެ. ކިތަންމެ އުނދަގޫވިޔަސް ބައްޕަގެ މާޒީގެ ސަފުޙާތައް މުސްކާންގެ ކުރިމަތީގައި ހުޅުވާލަދިނުމަށެވެ.\nފެނުނު ހުވަފެން ސީދާވީކަމެއް ނުވަތަ ނޫންކަމެއްވެސް ނޭގެއެވެ. އެކަމަށް ޔަނާލްގެ ފަރުވާލެއްވެސް ނެތެވެ. ނަމަވެސް މިގަޑީގައި މުސްކާން ހޭލާހުރީތީ، ވަރަށް އުނދަގޫވެއްޖެއެވެ. ފިކުރުތަކާއި ނުބައި ޚިޔާލާއި ވަސްވާސްތަކުން އެދަރިފުޅު ރައްކާތެރިކޮށްދެއްވުމަށް މިރޭވެސް ޔަނާލް އެދުނެވެ. އެނދުންފައިބައިގެން ފާޚާނާއަށްވަދެލުމަށްފަހު ޔަނާލް ނިކުތީ މޫނުވެސް ދޮވެލައިގެންނެވެ.\nޓީޝާޓެއް ލައިގެން ނިކުތީ ކޮޓަރީން ބޭރަށެވެ. މުސްކާންގެ ކޮޓަރިއާއި ދިމާއަށް ހިނގައިގަތްފައިވެސް ބަދިގެއަށް މިސްރާބުޖެހިއެވެ. ކަރުހިތްކައިގެންފައިހުރިކަން އިހުސާސްވުމުންނެވެ. ކޮޓަރީގައިވެސް ފެން ހުންނާނެއެވެ. ހިތްނުތަނަވަސްވެއްޖެކަން އިހުސާސްވުމުން ކަރުހިއްކުންވެސް ބޮޑުވީއެވެ.\nނިދަންއޮވެފައިވެސް ޝަރީފް ތެދުވިއެވެ. ބުރަކައްޓަށް ބާލީހެއް ލައްވައިލުމަށްފަހު ހެޑްބޯޑްގައި ލެނިގިލިއެވެ. ކޮޓަރިތެރެއަށް ބަލައިލުމަށްފަހު ފޫހިކަމެއް މޫނުމަތީން ފެނުނެވެ. އެނދުމަތީގެ ފައިލައިކޮޅުގައި ހުރި އަންނައުނުތައް ހިފައިގެންތެދުވެ، ގޮނޑިމައްޗަށް އަޅާލިއެވެ. ނިދާފައި އޮތް މީހާއަށް ހޭލެވުނަސް ހެޔޮކަމަށް ކޮޓަރީގެ ހުރިހައި ބޮކިތަކެއް ދިއްލިއެވެ. ނިޝަނާއަށް ހޭލުނުކަންވެސް ޔަގީނެވެ. ނަމަވެސް މަސައްކަތަކު ކިޔާފާނެތީވެސް ބިއްދަށަށް އެނބުރި، މޫނުގައި ބާލީސްއަޅައިގެން އޮތީއެވެ.\n"ކިތަންމެ އަގުބޮޑު ސެންޓްފުޅިއަކަށްވިޔަސް، މީތި ތަޅައިގެން ދިޔަކަން މިއީވެސް ނަސީބެއް ތޯއްޗެއް.. މިތަނުގައި ނޯއްދަމާލަން މިހާރު ކެރޭވިއްޔަ! މަގޭ ހިތައްއަރާ، ނިދުމާއި ސީރީޒްބެލުން ނޫންކަމެއް ނިޝާނާ ރެއާއިދުވާލުކުރޭބާއޭ" ޝަރީފް ވާހަކަދެއްކީ ބާރަކަށްނޫނެވެ. ނަމަވެސް ކޮޓަރިއަކީ މާބޮޑުތަނަކަށްނުވާތީ، އެއަޑުވެސް ނިޝާނާއަށް އިވޭނެއެވެ.\nކޮޓަރީގެ ދޮރުގައި ޓަކިޖަހައިލި އަޑުއިވުމާއެކު މުސްކާން ދޮރުހުޅުވައިފިއެވެ. މާމައާއި ކާފަ، އެގަޑީގައި ހޭލާ ނޫޅޭނެއެވެ. ބައްޕަނޫން މީހަކު އެވަގުތު މުސްކާންގެ ކޮޓަރީގައި ޓަކިނުޖަހާނެކަން ޔަގީނެވެ.\n"ބައްޕަ ނުނިދަންތަ؟" ދޮރުހުޅުވާލުމާއެކު މުސްކާން ކޮށްލީ ސުވާލެކެވެ. ކުޑަކުއްޖަކުވެސް އެސުވާލުނުކުރާނެކަން މުސްކާންއަށް އިހުސާސްވީ، ސުވާލުކޮށް ނިމުނުފަހުންނެވެ. ބައްޕައާއި ދެމީހުން މެސެޖް ބަދަލުކުރީ ދާދި ދެންމެއެވެ. އެހެންވީމައި މިވަގުތު ހޭލާހުއްޓަސް، ހައިރާންވެ ސުވާލުކުރާކަށް ނުޖެހޭނޫންހެއްޔެވެ؟\n"ބައްޕަގެ ދަރިފުޅުވެސް ނުނިދަމެއްނުން.. ކީއްވެ ދޫނީ؟" އެތެރެއަށް ވަނުމަށް މުސްކާން ނުބުނާތީ، ޔަނާލްހުރީ ދޮރުމަތީގައެވެ.\n"ނިންޖަށްވުރެން މުހިއްމު މާގިނަ ކަންތައްތައް ސިކުނޑިއަށް އުނދަގޫކުރަންޏާއި ދެލޯމެރައިގެން ނިދާނީ ކިހިނެއް؟" މާޔޫސީ ސުވާލެކެވެ. މުސްކާން އިޝާރާތްކޮށްލީ ބައްޕަ އެތެރެއަށް ވަނުމަށެވެ.\nވާހަކަ ވަރަށް ރީތި ..... ހާދަކުރޭ\nވަރަށް ކިޔާ ހިތްވޭ މިވާހަކަ..


Majilis inthihaabuga bahahataanee 501 vote foshi | Mihaaru\nރިޔާސީ އިންތިހާބުގައި ބ. އޭދަފުށީގައި މީހަކު ވޯޓުލަނީ -- ފޮޓޯ: މިހާރު\n15 މާޗް 2019 - 09:54\nއީސީން ބުނީ މާލެ އާއި ހުޅުމާލެ އާއި ވިލިމާލޭގައި 144 ވޯޓު ފޮށި ބަހައްޓާނެ ކަމަށެވެ. އެގޮތުން މާލޭގައި 121 ވޯޓު ފޮށި، ހުޅުމާލޭގައި 15 ވޯޓު ފޮށި، ވިލިމާލޭގައި އަށް ވޯޓު ފޮށި ބަހައްޓާނެ ކަމަށް އީސީން ބުންޏެވެ. އެއީ މާލޭގެ ރައްޔިތުންނާއި ދަފްތަރާއި އަތޮޅުތެރޭގެ ރައްޔިތުންނަށް ހާއްސަ ފޮށިތަކެވެ.\nމީގެއިތުރުން ސިނާއީ ސަރަހައްދުގައި ހަތަރު ވޯޓު ފޮށި، ރިސޯޓުތަކުގައި 33 ވޯޓު ފޮށި، ރާއްޖެ އިން ބޭރުގައި އަށް ވޯޓު ފޮށި، އަތޮޅުތެރޭގެ ރަށްތަކުގައި 357 ވޯޓު ފޮށި ބަހައްޓާނެ ކަމަށް އީސީން ބުންޏެވެ. އަދި ޖަލުތަކުގައި ފަސް ވޯޓު ފޮއްޓެއް ބެހެއްޓުމަށް ވަނީ ނިންމައިފަ އެވެ.\nރައްޔިތުންގެ މަޖިލީހުގެ އިންތިޚާބުގައި ވޯޓު ލުމުގެ ހައްގު 264،589 މީހުންނަށް ވަނީ ލިބިފަ އެވެ. އިންތިޚާބުގައި 393 ކެންޑިޑޭޓުން ވާދަކުރައްވާނެ އެވެ.\nމަޖިލިސް އިންތިޚާބުގައި ކޮންމެ ވޯޓު ފޮއްޓަކަށް ގިނަވެގެން ވޯޓުލާނީ 1،000 މީހުންނެވެ. އެހެންވެ، ރިޔާސީ އިންތިޚާބާ ހިލާފަށް މަޖިލިސް އިންތިޚާބުގައި ބަހައްޓާ ފޮށީގެ އަދަދު ވަރަށް ބޮޑު ތަން އިތުރެވެ.\nއިންތިޚާބަށް ވާދަކުރާނެ ކެންޑިޑޭޓުން ކަނޑައަޅައި، ކެމްޕެއިންގެ ފޯރި ވަނީ ވަރަށް ބޮޑަށް ގަދަވެފަ އެވެ. މަޖިލިސް އިންތިޚާބުގައި އެންމެ ގިނަ ކެންޑިޑޭޓުން ވާދަ ކުރައްވަނީ އެމްޑީޕީންނެވެ. އެ ޕާޓީން ފ. ނިލަންދޫ ދާއިރާ ފިޔަވައި ހުރިހާ ދާއިރާއަކަށް ވާދަކުރެ އެވެ.


1. މިސަރވިސްގެ ފުލުހުން ބޭނުންކުރާ ސެރެމޯނިއަލް އަދި އާދައިގެ ކޯޓް ފެހުމުގެ މަސައްކަތްކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ އެންމެހައި ފަރާތްތަކަށް ހުޅުވާލަމެވެ.\n2. ބީލަމުގައި ބައިވެރިވުމަށް އެދޭފަރާތްތަކުން މި އިޢުލާނާއި އެޓޭޗްކުރެވިފައިވާ ބިޑް ރެޖިސްޓްރޭޝަން ފޯރމް ފުރިހަމަ ކުރެއްްވުމަށްފަހު އީ-މެއިލް: sa_4105@police.gov.mv އަށް މެއިލްކޮށް އަދި :procurement@police.gov.mv އަށް ކޮޕީ ފޮނުވުމުން ބީލަމުގައި ރަޖިސްޓްރީވިކަމުގެ ސްލިޕް ރަޖިސްޓްރީ ނަމްބަރާއިއެކު 24 ގަޑިއިރުގެ ތެރޭގައި މެއިލްކުރެވޭނެއެވެ. ބީލަމުގައި ރަޖިސްޓްރީވިކަމަށް ޔަގީންކުރަންވާނީ ރަޖިސްޓްރީނަމްބަރު ލިބުމުންނެވެ.\n5. ބީލަން ހުޅުވުން އޮންނާނީ 17 އޮކްޓޯބަރ 2019 ދުވަހުގެ 10:30 ގައި އިސްކަންދަރު ބިލްޑިންގ 01 ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\n8. ޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާލެއް ވާނަމަ 14 އޮކްޓޯބަރ 2019 ދުވަހުގެ 10:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.


Keerithi Nabiyyaa ge namoonaa: Emme amaanaiytheri, emme theduveri | Mihaaru\nމަޣްރިބް · 18:15\nކީރިތި ނަބިއްޔާގެ ނަމޫނާ: އެންމެ އަމާނާތްތެރި، އެންމެ ތެދުވެރި\n11 މެއި 2019 - 11:13\nﷲ ގެ ތަރުބިޔަތުން އަދަބުވެރިވެވަޑައިގެންނެވި ކީރިތި ނަބިއްޔާ، ޞައްލަﷲ ޢަލައިހި ވަސައްލަމްގެ ޚުލްޤުފުޅު އެކަލޭގެފާނުގެ ތުއްޕުޅުއިރުއްސުރެ މީސްތަކުންނަށް ފެނުނެވެ. މިގޮތުން ފާހަގަކޮށްލެވޭ ވަރަށް މުހިންމު ދެ ސިފަފުޅެއް ހިމެނެ އެވެ: ތެދުވެރިކަމާއި އަމާނާތްތެރިކަމެވެ.\nއެކަލޭގެފާނު މަޝްހޫރުވެވަޑައިގެންފައިވަނީ "އައްޞާދިޤުލް އަމީން" ގެ ލަގަބުފުޅުންނެވެ. އެހެންވެ މައްކާގެ އަހުލުވެރިން އެމީހުންގެ އަމާނާތްތައް އެކަލޭގެފާނާ ހަވާލުކުރެ އެވެ. މީގެ ތެރޭގައި އެކަލޭގެފާނުގެ ޢަދުއްވުން ވެސް ހިމެނެ އެވެ.\nމައްކާގެ އަހުލުވެރިން ދެބަސްވާ ހާލަތްތަކުގައި ހުކުމް އިއްވުމަށް ވެސް އެންމެ ފުރަތަމަ ފުރުސަތު ދެއްވަނީ އެކަލޭގެފާނަށެވެ. އެކަލޭގެފާނު ދުވަހަކު ވެސް އިތުރުފުޅެއް ހައްދަވާފައެއް ނުވެ އެވެ. އަމާނާތަކަށް ޚިޔާނާތްތެރިވެވަޑައިގެންފައެއް ނުވެ އެވެ. އަމާނާތްތެރިކަމަކީ (އޭގައި ތެދުވެރިކަން ވެސް ހިމެނޭ ގޮތުގައި) މަސައްކަތްތައް ހަވާލުކުރުމުގައި ބަލަން ޖެހޭ މައިގަނޑު ދެ ޝަރުތުގެ ތެރެއިން އެއް ޝަރުތެވެ.\nޚަދީޖަތުގެފާނުގެ ވިޔަފާރި މަސައްކަތުގައި ކީރިތި ނަބިއްޔާ އަށް ފުރުސަތު ދެއްވި މައިގަނޑު ސަބަބަކީ ވެސް އެކަލޭގެފާނުގެ ތެދުވެރިކަމާއި އަމާނާތްތެރިކަމެވެ. މައްކާގައި އެކަލޭގެފާނުގެ ދުޝްމިނުން ވެސް މިކަމަށް ހެކިވާކަން ތާރީޚުގެ އިތުރުން ޤުރްއާނުން ވެސް އެނގެ (އަލްއަންޢާމް 33) އެވެ. އަދި އައްޒުމަރު ސޫރަތުގެ 33 ވަނަ އާޔަތުގައި އެކަލޭގެފާނުގެ ތެދުވެރިކަމަށް އިޝާރާތް ކުރައްވައި، ތެދުވެރިންނަށް ތަޢުރީފު ކުރައްވާފައި ވެ އެވެ. އެކަލޭގެފާނުގެ ތެދުވެރިކަމާއި އަމާނާތްތެރިކަން އެކަލޭގެފާނުގެ ބަސްފުޅުތަކުން އެނގެ އެވެ. މިގޮތުން ﷲ ގެ ވަޙީ ހަމަ އެބާވާލެއްވި ގޮތަށް ތެދުވެރިކަމާއި އަމާނާތްތެރިކަމާ އެކު މީސްތަކުންނަށް ފޯރުކޮށްދެއްވި އެވެ.\nއެކަލޭގެފާނުގެ ޢަމަލުފުޅުތަކުން ވެސް ފެންނަނީ ތެދުވެރިކަމާއި އަމާނާތްތެރިކަމެވެ. މިގޮތުން އެކަލޭގެފާނު އަޅުކަން ކުރެއްވުމުގައި އަމާނާތްތެރި އެވެ. ﷲ ޙަރާމްކުރެއްވެވި ކަންކަމުން ދުރުހެލިވެވަޑައިގެންނެވުމުގައި އަމާނާތްތެރި އެވެ. އެކަލޭގެފާނުގެ އަޅުކަން ކުރެއްވުން ހުރި ގޮތާއި ކުށްފާފަތަކުން ދުރުހެލިވެ ވަޑައިގެންފައިވާ މިންވަރާ މެދު ވިސްނާލުމުން މިކަން ވަރަށް ރަނގަޅަށް ކަށަވަރު ކުރެވޭނެ އެވެ. އަމާނާތުގެ ގޮތުގައި މީހުން ބަހައްޓާ ވަދީޢާތަކަށް އެކަލޭގެފާނު އަމާނާތްތެރިވި މިންވަރު އިތުރަށް ހާމަވާ ކަމަކީ މަދީނާއަށް ހިޖުރަކުރެއްވި އިރު އެކަލޭގެފާނުގެ ބެއްލުވުމުގެ ދަށުގައި ހުރި އަމާނާތްތައް އޭގެ ވެރިންނަށް ރައްދު ކޮށްދެއްވުމަށްޓަކައި ޢަލީގެފާނާ ހަވާލުކުރެއްވެވި ކަމެވެ.\nކީރިތި ރަސޫލާގެ ޚުލްޤުފުޅުން ނަމޫނާ ލިބިގަތުމަށް މި ބަރަކާތްތެރި މައްސަރުގައި އަޅުގަނޑުމެން އަވަސްވެ ގަނެ، ކޮންމެ މީހަކީ ވެސް ތެދުވެރި އަމާނާތްތެރިއަކަށް ވުމުގެ އަޒުމް ކަނޑައަޅަމާތޯ އެވެ. ވަޒީފާތަކަށް ގާބިލުވާން މަސައްކަތް ކުރާ ފަދައިން ވަޒީފާތަކުގައި އަމާނާތްތެރިވާން ވެސް ދަސްކުރުން މުހިންމެވެ.\nއިތުރު ލިޔުންތައް ދީން އިސްލާމް ރަމަޟާން 2019 މުޙައްމަދު، ޞައްލަﷲ ޢަލައިހި ވަސައްލަމް\nކީރިތި ނަބިއްޔާގެ ނަމޫނާ: ހަނގުރާމަތަކުގައި ޚުލްޤުފުޅު\nCook & Crew


Quarter Gai Real Aai Juventus, City Aai Liverpool - Vaguthu\nކުއާޓާގައި ޔުވެންޓަސް އާއި ރެއާލް، ލިވަޕޫލް އާއި ސިޓީ\nޗެމްޕިއަންސް ލީގުގެ ކުއާޓާފައިނަލްގައި ސްޕެއިންގެ ރެއާލް މެޑްރިޑާއި އިޓަލީގެ ޔުވެންޓަސް ބައްދަލުކުރަން ޖެހުނުއިރު، މެންޗެސްޓަރ ސިޓީ އާއި ލިވަޕޫލް ބައްދަލުކުރަން ޖެހިއްޖެއެވެ.\nކުއާޓާގައި ރެއާލް އާއި ޔުވެންޓަސް ބައްދަލުކުރަން ޖެހުނުއިރު މި ދެ ޓީމަކީ މިދިޔަ ސީޒަނުގައި މުބާރާތުގެ ފައިނަލްގައި ވެސް ވާދަކުރި ދެ ޓީމެވެ. އެފަހަރު 1-4 އިން ޔުވެންޓަސް ބަލިކުރުމަށްފަހު ރެއާލް އިން ވަނީ މުބާރާތް ކާމިޔާބުކޮށްފައެވެ. ރެއާލް އަކީ ފާއިތުވި ދެ އަހަރު ވެސް މި މުބާރާތް ކާމިޔާބުކޮށްފައިވާ ޓީމުކަން ފާހަގަކޮށްލެވެއެވެ.\nމި ދެ ޓީމު ބައްދަލުކުރާ ކުއާޓާގެ ފުރަތަމަ ލެގުގެ މެޗު އޮންނާނީ ޔުވެންޓަސްގެ ދަނޑުގައެވެ.\nކުއާޓާގައި އިނގިރޭސިވިލާތުގެ ދެ ޓީމު ކަމަށްވާ ސިޓީ އާއި ލިވަޕޫލް ބައްދަލުކުރަން ޖެހުނުއިރު މި ސީޒަނުގައި ޕްރިމިއަރ ލީގުގައި މި ދެ ޓީމު ވަނީ ދެ ފަހަރެއްގެ މަތިން ބައްދަލުކޮށްފައެވެ. އެގޮތުން ސިޓީގެ ދަނޑުގައި ކުޅުނު މެޗު 0-5 އިން ކާމިޔާބުކުރީ ސިޓީން ކަމަށްވާއިރު ލިވަޕޫލްގެ ދަނޑުގައި ކުޅުނު މެޗު 3-4 އިން ކާމިޔާބުކުރީ ލިވަޕޫލް އިންނެވެ.\nމި ދެ ޓީމު ބައްދަލުކުރާ ކުއާޓާގެ ފުރަތަމަ ލެގުގެ މެޗު އޮންނާނީ ލިވަޕޫލްގެ ދަނޑުގައެވެ.\nޗެލްސީ ކަޓުވާލުމަށްފަހު މުބާރާތުގެ ކުއާޓާ އިން ޖާގަ ހޯދި ސްޕެއިންގެ ބާސެލޯނާ ކުއާޓާގައި ބައްދަލުކުރާނީ އިޓަލީގެ ރޯމާއާއެވެ. ޖަރުމަނުގެ ބަޔާން މިއުނިކް ކުއާޓާގައި ބައްދަލުކުރާނީ މެންޗެސްޓަރ ޔުނައިޓެޑް ކަޓުވާލުމަށްފަހު ކުއާޓާ އިން ޖާގަ ހޯދި ސްޕެއިންގެ ސެވިއްޔާއާއެވެ.\nޗެމްޕިއަންސް ލީގުގެ ކުއާޓާގެ ފުރަތަމަ ލެގުގެ މެޗުތަށް ކުޅޭނީ އަންނަ މަހުގެ ތިނެއް އަދި ހަތަރެއްގައެވެ. ދެވަނަ ލެގުގެ މެޗުތަށް އޮންނާނީ އަންނަ މަހުގެ 10 އަދި 11 ވަނަ ދުވަހުއެވެ.


Noorul-islam.NET :: ދުލުގެ ފާފަތަކުގެ ތެރެއިން - ޣީބަ -\nދުލުގެ ފާފަތަކުގެ ތެރެއިން - ޣީބަ -\nތާރީޚް: 30 މާޗް 2011\nالحمد لله والصلاة والسلام على رسول الله وعلى آله وصحبه، أما بعـد:<?xml:namespace prefix = "o" ns = "urn:schemas-microsoft-com:office:office" />\nޝައްކެތްނެތް ގޮތުގައި މާތް ﷲ އިންސާނުންނަށް ދެއްވާފައިވާ ނިޢުމަތްތައް ގިނަގުނައެވެ. ގުނާ ޢަދަދު ނުކުރެވޭހާ ގިނައެވެ. މިއިންކޮންމެ ނިޢުމަތެއްދެއްވި ކަމަށް ޓަކައި މާތް ﷲ އަށް ޙަމްދާއި ޝުކުރުކުރަންޖެހެއެވެ. އެގޮތުން އެއިން ކޮންމެ ނިޢުމަތެއްގެ ބޭނުން ކުރަންވާނީ އެކަލާންގެ ރުހިވޮޑިގެންވާ ގޮތުގެ މަތިންނެވެ.\nމިގޮތުން އިންސާނުންނަށް ދެއްވި އެއް ނިޢުމަތަކީ ދުލުގެ ނިޢުމަތެވެ. އިންސާނުން ހިތުގައި އުފެދޭ ޝުޢޫރުތައް ބޭރުކުރުމަށް، ކާބޯތަކެތީގެ ރަހަބެލުމަށް ދޫ ދެއްވިއެވެ. އެކަލާންގެ ވަޙި ބަސްފުޅުގައިވެއެވެ. ( أَلَمْ نَجْعَل لَّهُ عَيْنَيْنِ ﮜ وَلِسَانًا وَشَفَتَيْنِ ) البلد: ٨ – ٩ މާނައަކީ: "ތިމަން ﷲ އެއިންސާނާ އަށް ދެލޯނުދެއްވަމުހެއްޔެވެ. އަދި ދުލަކާއި ދެތުންފަތެވެ". އީމާންކަމާއި ކުފުރު ތަފާތުކޮށްދެނީ ދުލުން ބުނާބަހަކުންނެވެ. އިންސާނާ ސުވަރުގެވަންތަވެރިއަކަށްވުމާއި ނުވުން ގުޅިފައިވަނީ ދުލާއެވެ. ރަސޫލުﷲ ޞައްލަﷲ އަލައިހި ވަސައްލަމަ ޙަދީޘްކުރެއްވިއެވެ. (إنَّ الْعَبْدَ لَيَتَكَلَّمُ بِالْكَلِمَةِ مَا يَتَبَيَّنُ فِيهَا يَزِلُّ بِهَا فِي النَّارِ أَبْعَدَ مِمَّا بَيْنَ الْمَشْرِقِ وَالْمَغْرِبِ) رَوَاهُ أَحْمَدُ وَالْبُخَارِيُّ وَمُسْلِمٌ މާނައަކީ: "އަޅާ ތެދުދޮގުބެލުމެއްނެތި ވާހަކަދެއްކުމުގެ ސަބަބުން ނަރަކައަށް ވައްޓައިލެވެއެވެ". އެހެންކަމުން މިދޫ ރައްކާތެރިކުރަން އެބަޖެހެއެވެ. އެކަންނުކުރެވިއްޖެނަމަ އެމީހަކު ނަރަކައިގެ އަލިފާންގަނޑުގެ ތެރެއަށް ވައްޓައިލެވެއެވެ. އަދި ދޫ ފުރިހަމަ ގޮތުގައި ރައްކާކުރެވިއްޖެނަމަ އެމީހަކަށް ސުވަރުގެލިބޭނެ ކަމުގެ އުފާވެރި ޚަބަރު ކީރިތި ރަސޫލާ ޞައްލަﷲ އަލައިހި ވަސައްލަމްވަނީ ދެއްވާފައެވެ. ޙަދިޘް ކުރެއްވިއެވެ. (مَنْ يَضْمَنْ لِي مَا بَيْنَ لَحْيَيْهِ وَمَا بَيْنَ رِجْلَيْهِ أَضْمَنْ لَهُ الْجَنَّةَ)، މާނައަކީ: "އެމީހެއްގެ ދެކޯދޭތެރޭގައިވާތަނާއި)އަނގަ)، ދެފައިދޭތެރޭގައިވާތަން(ފަރުޖު)، ރައްކާތެރިކުރާނެ ކަމުގެ ގެރެންޓީދީފި މީހަކަށް ސުވަރުގެ ލިބޭނެކަމުގެ ގެރެންޓީ ތިމަންކަލޭގެފާނު ދެއްވަމެވެ".\nދޫރައްކާތެރިކުރުމަކީ އީމާންކަމާއި ގުޅިފައިވާ ކަމެކެވެ. ޙަދީޘް ކުރެއްވިއެވެ، (مَنْ كَانَ يُؤْمِنُ بِاللَّهِ وَالْيَوْمِ الْآخِرِ فَلْيَقُلْ خَيْرًا أَوْ لِيَصْمُتْ) މާނައަކީ: "ﷲ އާއި އާޚިރަތްދުވަހަށް އީމާންވާމީހާ ހެޔޮބަސްބުނާހުށިކަމެވެ. ނޫންނަމަ ހަނުހުންނާށެވެ".\nއަޅުގަޑުމެންގެ ކަންތައް ހުންނަގޮތާއި މެދު ނަޘަރުހިންގާލައިފި މީހަކަށް ޢަޖައިބު ކަންތައްތަކެއްފެނިގެންދެއެވެ. މީސްތަކުން ދުލާއިމެދު ކުޑަވެސް ފަރުވާތެރިކަމެއް ބަހައްޓާތަނެއް ނުފެނެއެވެ. ޙަގީގަތާއި ޚިލާފުވާހަކަ ދެއްކުމާއި، ޣީބަބުނުމާއި، ދެބައޮޑުވުން ފަދަ ނުރައްކާތެރި ކަންތައްތައް އަޅުގަޑުމެންގެ މުޖްތަމަޢުގައިވަނީ ޢާއްމުވެފައިވަނީ ބިރުގަންން ދަރަޖައަށެވެ. މިކަމަކީ ކިހާވަރެއްގެ ނުރައްކާތެރިކަމެއް ކަމާއިމެދު ކުޑަކޮށްވެސް ވިސްނާނުލައެވެ. ދުލުންބޭރުކުރާ ކޮންމެ ލަފްޡަކީ ރަގީބް އާއި ޢަތީދް ލިޔުއްވާނެ އެއްޗެއްކަމާއިމެދު ވިސްނައިނުލައެވެ. ( مَّا يَلْفِظُ مِن قَوْلٍ إِلَّا لَدَيْهِ رَقِيبٌ عَتِيدٌ) ق: ١٨ މާނައަކީ: "އޭނާގެ ދުލުންބޭރުކުރާ ކޮންމެ ބަހެއް ރަގީބް އާއި ޢަތީދް ލިޔުއްވައެވެ".\nދުލުގެ ނުބައިކަމުގެ ތެރެއިން އަޅުގަޑުމެންގެ މުޖްތަމަޢު ގައި އެންމެ ބޮޑަށް ފެތުރިފައިވާ އެއް ކަމަކީ ޣީބަބުނުމެވެ. އެހެންކަމުން ޣީބަބުނުމަކީ ކޮބައިކަމާއި އެކަމުގެ ހުރި ނުރައްކާތެރިކަން ބަޔާންކޮށް ދެވޭތޯ ބަލާނަމެވެ. އިންޝާﷲ.\n"ޣީބަ" މިލަފްޡް ނެގިފައިވަނީ "ޣައިބު"އިން ނެވެ. އެއީ ލޮލަށް ފެންނަން ނެތް އެއްޗިއްސެވެ. "ޣީބަ" އަށް ޣީބަޔޭ ކިޔުނީ ވާހަކަދެކެވުނު މީހާ އެހިނދުގައި އެތަނުގައި ޙާޟިރުވެ ނެތުނީމައެވެ. ނުވަތަ މީހަކު ނެތް ތަނުގައި އޭނާ ނުރުހޭ ބާވަތުގެވާހަކައެއް ދެއްކުމެވެ.\n"ޣީބަ" އަކީ ކޮބައިކަން ކީރިތި ރަސޫލާ ޞައްލަﷲ އަލައިހި ވަސައްލަމަ ބަޔާންކޮށްދެއްވައި ޙަދީޘް ކުރެއްވި އެވެ. "ތިޔަބައިމީހުންނަށް ޣީބަ އަކީ ކޮންއެޗެއްކަން އެނގޭ ހެއްޔެވެ؟" ޞަޙާބީން ދެންނެވިއެވެ. ﷲއާއި ރަސޫލާ މޮޅަށްދެނެވޮޑިގެންވެއެވެ. ޙަދީޡް ކުރެއްވިއެވެ. "އެއީ ތިބާގެ އަޚާ ނެތްތަނުގައި އޭނާ ނުރުހޭ ވާހަކަ ދެއްކުމެވެ". އެހިނދު ޞަޙާބީން ދެންނެވިއެވެ. "އެމީހާގެ ކިބައިގައި ހުރި ކަމެއްގެ ވާހަކަދެއްކިނަމަވެސްތޯއެވެ"؟ ޙަދީޘް ކުރެއްވިއެވެ. "އޭނާގެ ކިބައިގައި ހުރި ކަމެއްކަމަށްވަނީނަމަ އެއީ ޣީބައެކެވެ. އޭނާގެ ކިބައިގައި ނެތް ކަމެއްގެ ވާހަކަދައްކައިފިނަމަ އެހެދުނީ ބޮޑުވެގެންވާ ދޮގެކެވެ".\nޣީބަބުނުމަކީ ޙަރާމް ކަމެއްކަމަށް އުއްމަތުގެ ދަންނަބޭކަލުން އިޖްމާޢުވެލައްވައެވެ.\nއެކަމަކީ ބޮޑުފާފައެއްތޯ ނުވަތަ ކުޑަފާފަ އެއްތޯ މިކަމާއި މެދުގައި ކުޑަ ޚިލާފެއް ހުއްޓެވެ. އަލްއިމާމް ގުރްޠުބީ ވިދާޅުވަނީ ޣީބަބުނުމަކީ ބޮޑުފާފައެއް ކަމަށެވެ. ސަބަބަކީ ގުރްއާނާއި ސުންނަތުގައި ވަޢީދުގެ ބަސްފުޅުތައް މިކަމާއި ގުޅިގެން އައިސްފައިވާތީއެވެ. އެހެންކަމުން ގުރްޠުބީ ދެކިލައްވާގޮތުގައި މިކަމުގައި ޚިލާފްއުފެދެންވީ ސަބަބެއްނެތެވެ.\nއަލްއިމާމް ޣަޒާލީގެ ކިބައިން އައިސްފައިވާ ގޮތުގައި ޣީބަބުނުމަކީ ކުދިފާފަތަކުގެ ތެރޭގައި ހިމެނޭކަމެކެވެ.\nމިދެގައުލު ޖަމްޢު ކުރައްވާ އިބްނު ޙަޖަރު -ރަހިމަހުﷲ- ވިދާޅުވަނީ ޞާލިޙް ތަގްވާވެރި ރަގަޅު އަޅަކު ނުވަތަ ޢިލްމުވެރިއެއްގެ ޣީބަބުނުމާއި އާދައިގެ އިންސާނެއްގެ ޣީބަބުނުމާއި ތަފާތުކަމަށެވެ. އެހެނީ ތަގްވާވެރިންގެ ޣީބަބުނުމަކީ ބޮޑުފާފަ އެކެވެ. އަދި އާދައިގެ މީހެއްގެ ޣީބަ ބުނުމަކީ ކުޑަފާފަ އެކެވެ.\nޣީބަބުނުމަކީ ޙަރާމް ކަމެއްކަމަށް ކީރިތި ގުރްއާނުގައި އައިސްފައިވާ ދަލީލުތައް:\n1. މާތް ﷲ ވަޙީ ކުރެއްވިއެވެ. ( يَا أَيُّهَا الَّذِينَ آمَنُوا اجْتَنِبُوا كَثِيرًا مِّنَ الظَّنِّ إِنَّ بَعْضَ الظَّنِّ إِثْمٌ ۖ وَلَا تَجَسَّسُوا وَلَا يَغْتَب بَّعْضُكُم بَعْضًا ۚ أَيُحِبُّ أَحَدُكُمْ أَن يَأْكُلَ لَحْمَ أَخِيهِ مَيْتًا فَكَرِهْتُمُوهُ ۚ وَاتَّقُوا اللَّهَ ۚ إِنَّ اللَّهَ تَوَّابٌ رَّحِيمٌ ) الحجرات: ١٢ މާނައަކީ: "އޭއީމާންވެއްޖެ މީސްތަކުންނޭވެ. ތިޔަބައިމީހުން ގިނަ ހީތަކާ ދުރުވެގަންނާށެވެ. ހަމަކަށަވަރުން ބައެއް ހީއަކީ ފާފައެކެވެ. އަދި، ތިޔަބައިމީހުން އަކަކު އަނެކަކަށް ޖާސޫސު ނުކުރާށެވެ. އަދި އެއްބަޔަކު އަނެއްބަޔަކަށް ޣީބަ ނުބުނާށެވެ. ތިޔަބައިމީހުންގެ ތެރެއިން އަކުކުވެސް އޭނާގެ އަޚުގެ މަސް މުޅަކޮށް ކެއުމަށް ލޯބިކުރާނޭހެއްޔެވެ؟ ތިޔަބައިމީހުން އެކަމަށް ނުރުހޭނެތެވެ. ތިޔަބައިމީހުން މާތް ﷲ އަށް ތަގްވާވެރިވާށެވެ. ހަމަކަށަވަރުން މާތް ﷲ އީ ތައުބާގަބޫލުކުރައްވާ ރަޙްމަތްވަންތަ އިލާހެވެ".\nމިއާޔަތުގެ ތަފްސީރުގައި އިބްނު ޢައްބާސްވިދާޅުވިއެވެ. "މާތް ﷲ މުޅަތަކެތި ޙަރާމް ކުރެއްވިފަދައިން ޣީބަބުނުން ވެސް ޙަރާމް ކުރެއްވިއެވެ".\nއަލްގާޟީ އަބޫޔަޢުލާ ވިދާޅުވިއެވެ. "މިއާޔަތުގައި ޣީބަބުނުން މުޅަތަކެތި ކެއުމުގެ މިޘާލް ޖައްސަވާފައިވަނީ ޣީބަބުނުމަކީ ޙަރާމް ކަމެއްކަން އިތުރަށް ޔަގީންކޮށްދެއްވުމުގެ ގޮތުންނެވެ. ސަބަބަކީ މުސްލިމެއްގެ މަސްގަނޑު ކެއުމަކީ ޙަރާމް ކަމެކެވެ. އަދި މީސްތަކުންގެ ޠަބީޢަތު އެކަމާ ނުރުހޭނެ ކަމެކެވެ. އަދި އެފަދަކަންތައް ކުރާމީހުން ދެކެ މީހުން ނަފްރަތު ކުރާނެއެވެ. އެހެންކަމުން ޣީބަބުނުމަކީވެސް މިދަރަޖާގައި ނުރުހުންތެރިކަންފާޅު ކުރަން ޖެހޭ ކަމެކެވެ.\nއައްޒައްޖާޖް ވިދާޅުވިއެވެ. "ތިޔަބައިމީހުން މުޅަމަސް ކެއުމަށް ނުރުހޭނެ ފަދައިން މީސްތަކުންގެ ނުބައިވާހަކަ ދެއްކުމަށްވެސް ނުރުހޭށެވެ".\nމިއާޔަތުގައި ޣީބަބުނުން މައްޔިތާގެ މުޅަމަސްގަނޑު ކެއުމާ ވައްތަރުކުރައްވާފައިވާ ސަބަބަކީ: މަރުވެފައި އޮންނަ މައްޔިތެއްގެ މަސްގަނޑު މީހަކު ކަނޑައިގެން ކޭނަމަވެސް މައްޔިތާއަށް އޭނާގެ ދިފާޢުގައި އެއްވެސް ކަމެއް ނުކުރެވޭނެއެވެ. ހަމައެފަދައިން މީހަކު ނެތް ތަނުގައި އޭނާގެ ނުބައިވާހަކަ ނުވަތަ އޭނާ ނުރުހޭ ވާހަކަ އެއް ދެއްކި ކަމުގައިވީނަމަވެސް އޭނާގެ ނަފްސުގެ ދިފާޢުގައި ކުރެވޭނެ ކަމެއްނުތުނީމައެވެ.\n2. މާތް ﷲ ވަޙީ ކުރެއްވިއެވެ. ( وَلَا تَلْمِزُوا أَنفُسَكُمْ وَلَا تَنَابَزُوا بِالْأَلْقَابِ ۖ بِئْسَ الِاسْمُ الْفُسُوقُ بَعْدَ الْإِيمَانِ ۚ ) الحجرات: ١١ މާނައީ: "އަދި ތިޔަބައިމީހުން އެކަކުއަނެކަކަށް އަނެކަކުގެ ޢައިބު ނުކިޔާށެވެ. އަދި އެއްބަޔަކު އަނެއްބަޔަކަށް ނުރުހޭކަހަލަ ލަގަބުތަކުން ނުގޮވާށެވެ. އީމާންވުމަށްފަހު މިނަންގަނެވުނުކަންތައްކުރުމުން ފާސިގުވުމަކީ ނުބައިކަން ބޮޑުވެގެންވާ ކަމެކެވެ. އެކަންތަކުން ތައުބާނުވީ މީހުންނަކީ އަމިއްލަ ނަފްސަށް އަނިޔާކުރާމީހުންނެވެ".\nމިއާޔަތުގައިމިވާ "ލަމްޒު" ގެ މާނަ ކުރައްވަމުން އިބްނުޢައްބާސް ވިދާޅުވިއެވެ. "ތިޔަބައިމީހުން އެކަކު އަނެކަކަށް އެއްޗެތިކިޔާނުހަދާށެވެ". މިފަދައިން މުޖާހިދް، ސަޢީދު ބިން މުސައްޔިބް، ގަތާދާ، އަދި މުގާތިލް ބިން ޙައްޔާންގެ ކިބައިންވެސް ނަގުލުވެގެންވެއެވެ.\nއިބްނުކަޘީރު ވިދާޅުވިއެވެ. "ހަމްޒު" އަކީ ޢަމަލުން މީސްތަކުންނަށް ގޯނާކުރުމެވެ. އަދި "ލަމްޒު" އަކީ ބުނާބަހަކުން މީހުންނަށް ގޯނާ ކުރުމެވެ.\nއިބްނުކަޘީރުގެ ބަހަށް އައްޝައިޚް ޝަންގީތީ ތާއީދުކުރައްވާވިދާޅުވިއެވެ. "ހަމްޒު" ގެ ތެރެއަށް "ޣީބަ" ބުނުންވެސް ވަންނާނެއެވެ.\n3. މާތް ﷲ ވަޙީކުރެއްވިއެވެ. ( وَيْلٌ لِّكُلِّ هُمَزَةٍ لُّمَزَةٍ) الهمزة: ١ މާނައަކީ: "ނެތިނުބައި ޣީބަބުނާ ކޮންމެ މީހަކަށް ހަލާކާއި ޢަޛާބު ހުއްޓެވެ".\n"ހަމްޒު" އާއި "ލަމްޒު" ގެ މާނަ އިސްވެ ހިނގައްޖެއެވެ. އެއީ ޣީބައިގެ ތެރޭގައި ހިމެނޭ ދެކަމެކެވެ.\nމިއާޔަތުގެ ތަފްސީރުގައި ގަތާދާ ވިދާޅުވިއެވެ. "މީސްތަކުންގެ މަސްކަމުން ގޯނާކުރަމުން ދިޔުމެވެ".\n(ويل) އަކީ ނަރަކައިގެ ވާދީ އަކަށް ކިޔޭނަމެކެވެ.\nއަލްއިމާމް އައްސަޢުދީ ވިދާޅުވިއެވެ. މިއާޔަތްތައް ބާވާލެއްވުނީ މުޝްރިކުންގެ މައްޗަށްކަމުގައިވީނަމަވެސް މިއާޔަތްތަކުގައި ބުނެވިފައިވާ ޞިފަޖެހިފައިވާ އެންމެންގެ މައްޗަށް ޢާއްމެވެ. ސަބަބަކީ ގުރްއާން ބާވާލެއްވުނީ ޚަލްގުތަކުންނަށް ހިދާޔަތް ދެއްކެވުމަށެވެ. އެހެންކަމުން އުއްމަތުގެ އެންމެން ޝާމިލުވެއެވެ.\n4. ( وَلَا تُطِعْ كُلَّ حَلَّافٍ مَّهِينٍ (10) هَمَّازٍ مَّشَّاءٍ بِنَمِيمٍ) القلم: ١٠ – ١١ މާނައަކީ: "އަދި ބާޠިލްގޮތުގައި ހުވާކޮށްހަދާ، ދެރަނިކަމެތި ކޮންމެ މީހަކަށް ކިޔަމަންވެވަޑައި ނުގަންނަވާށެވެ. އެއީ މީހުންނަށް ޢައިބުބުނެ ނުބައިވާހަކަތައް ދައްކަމުން ހިނގާ މީހެކެވެ".\nއިމާމް ޝައުކާނީ ވިދާޅުވިއެވެ. "ހައްމާޒު" ގެ މާނައަކީ މީސްތަކުންނަށް ޣީބަބުނާ މީހާއެވެ.\nޝައިޚުލް އިސްލާމް އިބްނުތައިމިއްޔާ ވިދާޅުވިއެވެ. ގަލަމް ސޫރަތުގެ 8 ވަނަ އާޔަތުން ފެށިގެން 16 ވަނަ އާޔަތުގެ ނިޔަލަށް މިވާ އާޔަތްތަކުގައި ވަރަށް މުހިންމުކަމެއް ހިމެނިގެންވެއެވެ.\nއެއީ: މިދެވައްތަރުގެ މީހުން (ދޮގުވެރިންނާއި ޣީބަބުނާ މީހުން) އަށް ކިޔަމަންތެރި ނުވުމަށް އެންގެވުމެވެ. މިކަމުގައި އެކުލެވިގެންވާފައިދާއަކީ: މީހަކަށް ކިޔަމަން ނުވުމަށް އެންގެވުމުގެ މާނަ އަކީ އޭނާގެ ކިބައިގައި ހުރި ޞިފަތަކުންވެސް ދުރުހެލިވުމަށް އެންގެވުމެވެ. އެހެންކަމުން ދޮގުބުނާމީހުންނާއި ޣީބަބުނާ މީހުންނަށް ކިޔަމަންތެރިވާކަށް ނުޖެހެއެވެ. އަދި އެފަދަމީހުންގެ އަޚްލާގުންވެސް ދުރުހެލިވާންޖެހެއެވެ.\n1. ރަސޫލާ ޞައްލަﷲ އަލައިހިވަސައްލަމަ ޙަދީޘް ކުރެއްވިއެވެ. (إِنَّ دِمَاءَكُمْ وَأَمْوَالَكُمْ عَلَيْكُمْ حَرَامٌ ; كَحُرْمَةِ يَوْمِكُمْ هَذَا فِي بَلَدِكُمْ هَذَا (މާނައަކީ: "ތިޔަބައިމީހުންގެ ލެޔާއި މުދަލާއި އަބުރަކީ ޙުރްމަތްތެރިވެގެންވާ އެއްޗެކެވެ. މިއަދުގެ (ޢަރަފާތް ދުވަސް) ޙުރުމަތްތެރިވީފަދައިންނެވެ. މިމައްސަރު(ޛުލްޙިއްޖާ މަސް) ޙުރުމަތްތެރިވީފަދައިންނެވެ. މިރަށް (މައްކާ) ޙުރުމަތްރެރިވީފަދައިންނެވެ".\nމިޙަދީޘްގެ ޝަރަޙާގައި އިބްނުލް މުންޛިރު ވިދާޅުވިއެވެ. "ކީރިތި ރަސޫލާ ޞައްލަﷲ އަލައިހި ވަސައްލަމަ ޣީބަބުނުމަކީ ޙަރާމް ކަމެއްކަން އުއްމަތަށް ބަޔާންކޮށްދެއްވައިފިއެވެ، އެކަން ޙަރާމް ކުރެއްވުން ގުޅިފައިވަނީ ލެޔާއި މުދަލާއެވެ. އެހެނީ ޙައްގަކާނުލާ މީހަކު މަރާނުލެވޭނެ ފަދައިން އަދި މީހެއްގެ މުދާ އަތުލައިނުގަނެވޭނެ ފަދައިން ޣީބަ ބުނުމަކީ ވެސް ޙަރާމް ކަމެކެވެ. އެކަން (ޣީބަބުނުން) ޙަރާމްކަން އިތުރަށް ޔަގީންކޮށްދެއްވުމުގެ ގޮތުން މައްކާގެ ޙުރްމަތާއި(މާތްކަން) ޛުލްޙިއްޖާމަހުގެ ޙުރްމަތާއި ގުޅުއްވައިލެއްވިއެވެ. އެހެނީ މައްކާގެ ބިމުގެ ޙުރުމަތްކެނޑުމާއި ޛުލްޙިއްޖާމަހުގެ ޙުރުމަތް ކެނޑުން ޙަރާމްވީފަދައިން ޣީބަބުނުންވެސް ޙަރާމްވެއްޖެއެވެ.\n2. ރަސޫލާ ޞައްލަﷲ އަލައިހިވަސައްލަމަ ޙަދީޡް ކުރެއްވިއެވެ. (إنَّ مِنْ أَرْبَى الرِّبَا الِاسْتِطَالَةَ فِي عِرْضِ الْمُسْلِمِ بِغَيْرِ حَقٍّ). وفي رواية (إنَّ مِنْ أَكْبَرِ الْكَبَائِرِ اسْتِطَالَةَ الْمَرْءِ فِي عِرْضِ رَجُلٍ مُسْلِمٍ بِغَيْرِ حَقٍّ). މާނައަކީ: "އެންމެ ނުބައި ރިބާގެ ތެރޭގައި ޙައްގަކާނުލާ މުސްލިމެއްގެ އަބުރަށް އަރައިގަތުން ހިމެނެއެވެ". އެހެން ރިވާޔަތެއްގައިވެއެވެ. "އެންމެ ބޮޑެތިފާފަ ތަކުގެ ތެރޭގައި ޙައްގަކާއި ނުލައި މުސްލިމެއްގެ އަބުރަށް އަރައިގަތުން ހިމެނެއެވެ".\n4. މާޢިޒް-ރަޟިޔަﷲ ޢަންހު- ޒިނޭގެ ކުށައް އިޢުތިރާފްވި ހިނދު އެކަލޭގެފާނު ރަޖަމް ކުރެވުނެވެ. ރަޖަމް ކުރުމުގެ ޙާދިޘާ ނިމުނު ތަނުން ޞަޙާބީ ބޭކަލަކު ވިދާޅުވި އެވެ. މާތް ﷲ އޭނާ އަށް އެކަން(ޒިނޭކުރިކަން) ސިއްރުކޮށްދެއްވި ހިނދު، އޭނާ އަމިއްލަ އަށް އެވާހަކަ ދެއްކުމުން މިއަދު ކުއްތާއެއް ރަޖަމް ކުރާފަދައިން ހިލައިންތަޅާ އޭނާ ރަޖަމް ކުރެވިއްޖެއެވެ. މިއަޑު ކީރިތި ރަސޫލް ޞައްލަﷲ އަލައިހި ވަސައްލަމަ އަށް އިވިވަޑައިގެން މަރުވެފަިއވާ ޙިމާރެއްގެ މަސްގަނޑުގެނެސް އެވާހަކަގައި ބައިވެރިވި ޞަޙާބީންނަށް ދެންނެވިއެވެ. "މަރުވެފައިމިވާ ޙިމާރުގެ މަސްގަނޑު ތިޔަބައިމީހުން ކާށެވެ". އެހިނދު ޞަޙާބީން ދެންނެވިއެވެ. "އޭ ﷲ ގެ ނަބިއްޔާ އެވެ. މަރުވެފައިވާ ޙިމާރެއްގެ މަސްގަނޑު ކާނީ ކޮންބައެއް ހެއްޔެވެ؟"، ޙަދީޘް ކުރެއްވިއެވެ. "ތިޔަބައިމީހުންގެ އަޚާގެ އަބުރަށް އަރައިގަތުމުން ތިޔަ ކުރެވުނީ މި މުޅަމަސްގަނޑު ކެއުމަށްވުރެވެސް ނުބައިކަން ބޮޑު ކަމެކެވެ".\n- އެއްދުވަހަކު ޢަމްރު ބިން އަލް ޢާޞް އެކަލޭގެފާނުގެ އަޞްޙާބުންނާއި އެކު ވަޑައިގަންނަވަނި ކޮށް މަރުވެ ފުފިފައިވާ ބަޣްލެއް، ދިވެހިބަހުން ކިޔާގޮތުން ނަމަ "އޮށް" (ޙިމާރާއި އަހުގެ ދަރި) ފެނިވަޑައިގަތެވެ. އެކަލޭގެފާނުވިދާޅުވިއެވެ. ތިޔަބައިމީހުންގެ އަޚެއްގެ މަސްކެއުމަށްވުރެ މި ޖަނަވާރުގެ މުޅަމަސްގަނޑު ކެއުންވެސް މާރަނގަޅެވެ.\n1. ތަގްވާވެރިކަމާއި އީމާންކަން ބަލިކަށިވުން. މިކަމުގެ ސަބަބުން މީސްތަކުންގެ އަބުރަށް އަރައިގަނެ، ނެތިނުބައިކޔެން މެދުވެރިވެއެވެ.\n2. ނުބައިރަޙްމަތްތެރިންނާއެކު ބޭކާރުވާހަކަ ދެއްކުމުގައި ވަގުތު ހޭދަކުރުން: ( وَكُنَّا نَخُوضُ مَعَ الْخَائِضِين) المدثر: ٤٥ މާނައަކީ: "ތިމަންމެން ދޮގުވެރިންނާއިއެކު، ބާޠިލް ދޮގު ވާހަކަ ދެއްކީމެވެ".\nއަދިވެސް ﷲ ވަޙީ ކުރެއްވިއެވެ. (فَوَيْلٌ يَوْمَئِذٍ لِّلْمُكَذِّبِينَ , الَّذِينَ هُمْ فِي خَوْضٍ يَلْعَبُونَ) الطور: ١١ – ١٢ މާނައަކީ: "ދޮގުކުރި މީހުންނަށް އެދުވަހުން ގަދަވެގެންވާ ޢަޛާބު ހުއްޓެވެ. އެމީހުންނަކީ ބާޠިލް ވާހަކަތަކުގެ ތެރޭގައި ދުނިޔެއާއި މަޝްޣޫލުވެ، ކުޅެކުޅެތިބި މީހުންނެވެ".\nއިބްނުތައިމިއްޔާ ވިދާޅުވިއެވެ. "މީސްތަކުންގެ ތެރޭގައިބަޔަކުވެއެވެ. އެމީހުން ބަޔަކުމީހުންނާއި މެދުގައި އޮންނަ ޙަސަދަވެރިކަމެއްގެ ސަބަބުން ޣީބަ ބުނުމަށް މެދުވެރިވެއެވެ. އެފަދަ މީހުން މީހެއްގެ ވާހަކަ ދެއްކިނަމަވެސް އެމީހެއްގެ އެއްވެސް ރަގަޅުވާހަކަ އެއް ނުދައްކާނެއެވެ".\nމިކަން ޙާޞިލް ކުރެވޭނީ ގިނަގިނައިން ގުރްއާން ކިޔަވާ އަދި އެއަޑުއަހާ ހެދުމުންނެވެ. އަދި ކީރިތި ރަސޫލާ ޞައްލަﷲ އަލައިހިވަސައްލަމް ގެ ކިބައިން ޣީބަބުނުމުގެ ނުބައިކަމާއި މެދު ވާރިދެވެފައިވާ ޙަދީޘް ތައް މުދާރަސާކޮށް، އެންމެހައި ކުށްފާފަ ތަކުން ދުރުހެލިވުން. ﷲ ވަޙީ ކުރެއްވިއެވެ. (أَمْ يَحْسَبُونَ أَنَّا لَا نَسْمَعُ سِرَّهُمْ وَنَجْوَاهُم ۚ بَلَىٰ وَرُسُلُنَا لَدَيْهِمْ يَكْتُبُونَ( الزخرف: ٨٠ މާނައަކީ: "ނުވަތަ އެބައިމީހުން ހީކުރަނީ އެމީހުން ކުރާ ސައްލާތަކާއި ސިއްރުން ރާވާރޭވުންތަކުގެ އަޑު ތިމަން ﷲ އައްސަވާ ވޮޑިގެން ނުވާ ކަމަށް ހެއްޔެވެ. އެހެނެއް ނުވާނެއެވެ. އެމީހުންގެ ގާތަށް ތިމަން ﷲ ލައްވާފައިވާ މަލާއިކަތުން އެކަންތައް ލިޔުއްވައެވެ".\nރަސޫލާ ޞައްލަﷲ އަލައިހިވަސައްލަމަ ޙަދީޘް ކުރެއްވިއެވެ. (اسْتَحْيُوا مِنَ اللَّهِ عَزَّ وَجَلَّ حَقَّ الْحَيَاءِ ، قُلْنَا: يَا رَسُولَ اللهِ، إِنَّا نَسْتَحيي وَالحَمْدُ لِلهِ، قَالَ: لَيسَ ذَلِكَ، وَلَكِن مَنْ اسْتَحْيى مِن الله حَقَّ الحَيَاء فَلْيَحْفَظ الرَّأْسَ وَمَا حَوَى ، وَلْيَحْفَظ الْبَطْنَ وَمَا وَعَى). މާނައަކީ: "ތިޔަބައިމީހުން މާތް ﷲ އަށް ޙައްގު ގޮތުގައި ލަދުވެތިވާށެވެ. ޞަޙާބީން ދެންނެވިއެވެ. ތިމަންމެން ﷲ އަށް ލަދުވެތިވަމެވެ. އެކަމަށްޓަކައި ﷲ އަށް ޙަމްދު ކުރަމެވެ. ޙަދީޘް ކުރެއްވިއެވެ. ތިޔަބުނާ ކަންތަކެއް ނޫނެވެ. އެހެންނަމަވެސް ﷲ އަށް ޙައްގު ގޮތުގައި ލަދުވެތިވެއްޖެމީހާ އޭނާގެ ބޮލާއި އެޔާއި ގުޅިފައިވާ ތަންތަން ރައްކައުތެރި ކުރާށެވެ. އަދި ބަނޑާއި އެޔާއި ގުޅިފައިވާ ތަންތަން ރައްކައުތެރި ކުރާށެވެ".\n3. ނަރަކައިގައި ޢަޛާބު ލިބުން. ކީރިތި ރަސޫލާ ޞައްލަﷲ އަލައިހި ވަސައްލަމަ ޙަދީޘް ކުރެްވިއެވެ. ތިމަންކަލޭގެފާނައިގެން މިޢުރާޖަށް އަރައިގަޑައިގެންނެވުނު ރޭގައި މީސްތަކުންގެ ތެރެއިން ބަޔަކު އެބައިމީހުން ގެ ނިޔަފަތިތަކުން މޫނުގައި ވަކިއަޅާތަން ދެކިލެއްވީމެވެ. އެއި ކޮންބަޔެއްތޯ ސުވާލުދެންނެވުމުން ޖިބްރީލްގެފާނު ވިދާޅުވިއެވެ. އެބައިމީހުންނަކީ ޣީބަބުނުމުން މީސްތަކުންގެ އަބުރަށް އަރައިގަންނަމުން ދިޔަ މީހުންނެވެ.\nއެހެންވެސް ބޮޑެތިފާފަތަކެކޭވެސް އެއްފަދައިން ޣީބަބުނުން ފަދަ ކަމަކަށް އަރައިގަނެވިފައިވާ މީހާ އެކަމުން ތައުބާވެ ﷲ ގެ މަގަށް ރުޖޫޢަވާން ޖެހޭނެއެވެ. ތައުބާވެވޭނީ އަންނަނިވި ކަންތައްތައް ފުރިހަމަ ކޮށްގެންނެވެ.\n4. މީހެއްގެ ޙައްގަކަށް އަރައިގަނެވިފައިވަނީ ނަމަ އެމީހެއްގެ ކިބައިން މާފަށް އެދުން. ރަސޫލާ ޞައްލަﷲ އަލައިހިވަސައްލަމަ ޙަދީޘް ކުރެއްވިއެވެ. "ތިޔަބައިމީހުންގެ ތެރެއިން މީހަކަށް އެހެންމީހެއްގެ ޙައްގަކަށް ނުވަތަ އަބުރަށް އަރައިގަނެވި އަނިޔާވެރިވެވިފައިވަނީ ނަމަ ދީނާރެއް ދިރްހަމެއް ނުވާ ދުވަހު އެމީހެއްގެ ހެޔޮކަމުން ނެގި އަނެއްމީހާ އަށް ލިބުނު އަނިޔާވެރިކަމާއި ގުޅޭވަރަށް އޭނާގެ ހެޔޮކަމުން ދެވޭ ދުވަސް އައުމުގެ ކުރިން އެކަމެއް އަވަހަށް ނިންމާށެވެ. އެމީހެއްގެ ހެޔޮކަމެއްވާނަމަ އަނިޔާލިބުނު މީހާއަށް އަނިޔާ އަށްވާވަރަށް ލިބިދެވޭނެއެވެ. ހެޔޮކަމެއް ނުވާނަމަ އަނިޔާލިބުނުމީހާގެ ނުބައިމަކުން އަނިޔާއަށްވާ ވަރަށް ކެނޑި އެބައި ބޮލު އަޅަން ޖެހިދާނެއެވެ".\nމުޖާހިދް ވިދާޅުވިއެވެ. "ތިބާގެ އަޚާގެ މަސްކެއުމުގެ ކައްފާރާއަކީ އޭނާ އަށް ޘަނާކިޔާ އަދި ހެޔޮ ދުޢާ ކޮށްދިނުމެވެ".\n3. މީހެއްގެ ނުބައިކަމުން މީހުން ރައްކާތެރި ކުރުމަށްޓަކައި އެވާހަކަ ދެއްކުން.\n5. މީހެއްގެ އައިޑެންޓިޓީ ބަޔާންކޮށްދިނުމުގެ ގޮތުން. މިޘާލަކަށް "މުޙައްމަދު" ކިޔާ ބައިވަރު މީހުންތިބެ، ވަކި މުޙައްމަދެއް ބަޔާން ކޮށް ދިނުމުގެ ގޮތުން އެމީހެއްގެ ކިބާގައި ހުރި ފާހަގަ ކުރެވޭ ޞިފައެއްގެ ވާހަކަ ބުނުން.


ތ.ވިލުފުށީ ހިނަވާގެ އިމާރާތްކޮށްދޭނެ ފަރާތެއް ހޯދުން\nމިރަށުގައި އިމާރާތްކުރަން ފަށާފައިވާ ހިނަވާގޭގެ މަސައްކަތްކޮށްދޭނެ ފަރާތެއް ހޯދުމަށް ކުރެވުނު މިއިދާރާގެ ނަންބަރު: (IUL)383/383/2020/14 (10 ފެބްރުއަރީ 2020) އިޢުލާނާއިގުޅިގެން އެއްވެސް ފަރާތަކުން ހުށަހަޅަންޖެހޭ ލިޔުންތައް ހަމަޔަށް ހުށަހަޅާފައިނުވާތީ އެއިޢުލާނު ބާޠިލްކުރުމަށްފަހު ހިނަވާގެ އިމާރާތްކުރުމުގެ މަސައްކަތްކޮށްދޭނެ ފަރާތެއް ހޯދުމަށް އަލުން އިޢުލާނު ކުރީމެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން މިކަމަށްއެދި ބީލަން ހުށަހެޅުއްވުން އެދެމެވެ. މި އިޢުލާނާ ގުޅޭ ބީލަންކަރުދާސް 2020 މާރިޗު 11 ވާ ބުދަ ދުވަހުގެ 09:00 ން ފެށިގެން 2020 މާރިޗު 18 ވާ ބުދަ ދުވަހުގެ 13:30 އާއި ހަމަޔަށް ވިލުފުށީ ކައުންސިލްގެ އިދާރާއިން ލިބެން ހުންނާނެއެވެ. ބީލަންކަރުދާހުގެ އަގަކީ -/500 (ފަސްސަތޭކަ ރުފިޔާ)އެވެ. މި އިޢުލާނާ ގުޅޭ ޕްރީބިޑް މީޓިންއާއި ބީލަން ހުށަހެޅުން އޮންނާނީ ތިރީގައިވާ ތާވަލާއި އެއްގޮތަށެވެ.\nބީލަން ހުށަހެޅުމާއި ކެނޑުން\nހުށަހެޅޭ ބީލަންތައް އިވެލުއޭޓްކޮށް މާރކްސް ދެވޭނެގޮތުގެ ތަފްޞީލް ބީލަން ކަރުދާހުގައި ހިމެނިފައިވާނެއެވެ.


Huttuvaane kamuge Inzaaru dhinumun Nellaidhoo Ban'dharuge massaikai huttifai.\n31 ޑިސެންބަރ 20153ކޮމެންޓް\nހުއްޓުވާނެ ކަމުގެ އިންޒާރު ދިނުމުން ނެއްލައިދޫ ބަނދަރުގެ މަސައްކަތް ހުއްޓިފައި\nހަދަމުންދާ ބަނދަރާ މެދު އެރަށުގެ ރައްޔިތުން ހިތް ހަމަނުޖެހިގެން ނުކުމެ މަސައްކަތް ހުއްޓުވާނެ ކަމުގެ އިންޒާރު ދިނުމުން ހދ.ނެއްލައިދޫ ބަނދަރުގެ މަސައްކަތް ހުއްޓިފައިވާ ކަމަށް ރަށު ކައުންސިލުން ނިންމައިފިއެވެ.\nނެއްލައިދޫ ބަނދަރު ރައްޔިތުން އެދޭ ގޮތަށް ނުހަދާތީ އަންގާރަ ދުވަހު ރައްޔިތުން ނިކުމެ ހިތްހަމަ ނުޖެހުން ފާޅުކޮށް، ޑިމާންޑްތަކެެއް ހިއްސާކޮށްފައިވެއެވެ. އޭގެ ތެރެއިން ބަނދަރުގެ ދެކޮޅުގައި ޕޭމަންޓްގެ ގާނެތުމާއި ބަނދަރުގެ ފައިކަށި ކުރުވުމާއި ބަނދަރުގައި އެކަށީގެންވާ މިންވަރަށް ލައިޓްތައް ނެތުމުން އަލިނުވާތީ އެކަން ރަނގަޅު ކުރުމަށް ކަމަށެވެ.\nސީއެންއެމް އަށް މައުލޫމާތު ދެމުން އެރަށު ކައުންސިލު މެމްބަރު ފާރޫގު އާދަމު ވިދާޅުވީ އަންގާރަ ދުވަހު ބަނދަރުގައި ކުރަން ހުރި މަސައްކަތްތައް ހުރިގޮތަށް ބަހައްޓާފައި އޭގެ ފަހުން އެއްވެސް މަސައްކަތެއް ކުރިއަށް ނުދާކަމަށެވެ.\n"އަންގާރަ ދުވަހު ބަނދަރުގެ އަތްމަތީ ތޮށި ޖެހުމުގެ މަސައްކަތް ކުރިއަށް ދިޔައީ. އެކަމަކު ވަކި ހިސާބަކުން ބަސްތާތައް ދޫކޮށް ދިޔަފަހުން މަސައްކަތް ކުރިޔަކަށް ނުދޭ." ފާރޫގް ވިދާޅުވިއެވެ.\nސީއެންއެމް އަށް އިތުރު މައުލޫމާތު ދެމުން ނެއްލައިދޫ ކައުންސިލުން އަބްދުލްހަމީދު ހުސައިން ވިދާޅުވީ ރައްޔިތުން އެދިފައިވާ ޑިމާންޑްތަކަށް އެއްވެސް ކަމާބެހޭ ފަރާތަކުން އަދި ޖަވާބު ދީފާނުވާކަމަށެވެ.\n"ރައްޔިތުން އެދުވަހު ބުނަމުން ދިޔައީ އެމީހުން ބޭނުންވާ ގޮތަށް ބަނދަރުގެ މަސައްކަތް ނުކުރާކަމަށް ވަންޏާ ރައްޔިތުން ނިކުމެ މަސައްކަތް ހުއްޓުވާނެކަމަށް." އަބްދުލްހަމީދު ވިދާޅުވިއެވެ.\nހދ އަތޮޅު ހދ. ނެއްލައިދޫ\nދެންހަދާދޭނެކަމެއްނެއް ފޮނިބޮޑުވީމަ ވާނީ ތޮހެން\nސަރުކާރުން ހިންގާ މިފަދަ މަސްރޫއުތަކަކީ ދޭކުރެހުމާއި، މަޢުލޫމާތައް ބަލައިގެން ހުށަހެޅޭ އަގަކަށް ބަޔަކާއި މަސައްކަތް ޙަވާލުކޮށްގެން ހިންގޭ މަސްރޫޢުތަކެކެވެ. މަސްރޫއުގެ މަދު ތެރެއިން ނުވަތަ ނިމެން ކައިރިވާފަހުން ރައްޔިތުންގެ ތެރެއިން ބަޔަކު ނުކުމެ ޑިމާންޑްކުރާ ކަންކަން ވަގުތުން ވަގުތައް ކުރުމަކީ ސަރުކާރަށްވެސް ކުރަން ފަސޭހަކަމެއް ނޫނެވެ. އަނެއްކާ މަސައްކަތާ ހަވާލުވެގެން އުޅޭމީހުންގެ ތަކެއްޗާއި މީހުންގެ ރައްކާތެރިކަމަށް ބަލައި މަސައްކަތް ހުއްޓާލުމަކީވެސް އެކަށީގެންވާ ކަމެކެވެ.\nބައްޕަގެ ކުންފުނީގައި ކަންކަން ކުރާގޮތަށް ސަރުކާރުގެ މަސްރޫއުތައް ދެއިރު ދެދަޅައަށް ބަދަލުގެނައުމަކީ ކުރެވޭނެ ކަމެއްނޫނެވެ.\nދެން ރަނގަޅުވާނީ ބަނދަރު ހެދުމުގެ މަސްރޫޢު އެކުގައި ހުއްޓާލީމަ ހިސާބަށްވުރެ ފޮނި ބޮޑުވެ ދައުލަތަށް ގެއްލުންދޭ ރަށްރަށަށް އަލުން އެފަދަ ޚިދުމަތްތައް ދިނުން ރަނގަޅެއްނޫން


އިންސްޕެކްޓަރ އޮފް ޕޮލިސް މުޖުތަބާ ޢަބްދުއްސައްތާރު\nހޯމަ ،27 އޭޕްރިލް 2015 / 17:37\n1. ކުޑަކުދިން ހަގުރާމަ ތަކުގައި ބޭނުންކުރުން؛ ދުނިޔޭގެ ކަންކޮޅުތަކުގައި އުމުރުން 18 އަހަރުން ދަށުގެ 250000 ކުޑަކުދިން ހަގުރާމަތަކުގައި ބޭނުންކުރަމުން ދާކަން ދިރާސާތަކުން ދައްކައެވެ. މީގެ ތެރެއިން ގިނަކުދިންނަކީ އުމުރުން 18 އަހަރާއި 15 އަހަރު ދެމެދުގެ ކުދިންނެވެ. މިގޮތަށް ބޭނުންކުރާ ގިނަކުދިން އުމުރުން 10 އަހަރުން ފެށިގެން ހަގުރާމައަށް ތައްޔާރު ކުރަމުން ދެއެވެ.\n2. ނުހައްގު ގޮތުގައި ބޭނުންކުރުމާ އަދި އަޅުންގެ ގޮތުގައި ބޭނުން ކުރުން؛ ކުދިންވަގަށް ނަގައިގެންނާއި، އޮޅުވާލައިގެން ވިއްކުމާއި އަދި އަޅުންގެ ގޮތުގައި ބޭނުންކުރުމަކީވެސް ވަރަށް އާއްމު ކަމެކެވެ. މިގޮތަށް މިއަމަލުތައް އާއްމު ގޮތެއްގައި އެންމެ ގިނައިން ފެންނަ ގައުމުތަކަކީ، ބަގުލަދޭޝް، ޕާކިސްތާނު އަދި ޔަމަން އެވެ. މިގޮތަށް ވަގަށްނަގާ ކުދިން ނަހަމަ ގޮތުގައި ބޭނުންކުރާ ގައުމުތައް ތެރޭގައި ކުވައިތު، ގަތަރު، ޔަމަން އަދި ސޫދާން ހިމެނެވެ. ޔުނިސެފްގެ ރިޕޯރޓުން ދައްކާގޮތުގައި ވެސްޓް އަދި ސެންޓްރަލް އެފްރިކާގައި 200000 އަށްވުރެ ގިނަ ކުޑަކުދިން އަޅު ކުދިންގެ ގޮތުގައި ބޭނުންކުރަމުންދެއެވެ. މީގެ ތެރެއިން ބައެއް ކުދިންނަކީ ފަގީރު ކަމުން އެކުދިންގެ މައިންބަފައިން ނުކުމެ ވިއްކާލުމުގެ ސަބަބުން ލިބޭ ކުދިންނާއި ކިޑްނެޕް ކޮށްގެން ވަގަށް ނަގާކުދިންނެވެ. މީގެ ތެރެއިން އަންހެން ކުދިން އެމީހުން ވިއްކަނީ 14 ޑޮލަރަށެވެ.\n3. ކުޑަކުދިންގެ އޮރިޔާން މަންޒަރު ދައްކުވައިދޭ ފޮޓޯ އަދި ވީޑިއޯ އިންޓަރ ނެޓްގައި ހާމަކުރުން؛ މިހާރު އިންޓަރ ނެޓެކަކީ ކުޑަކުދިންވެސް ވަރަށް ގިނައިން ބޭނުންކުރާ އެއްޗެކެވެ. މީގެ ބޭނުން ނަހަމަ ގޮތުގައި ހިފައިގެން ކުޑަކުދިންގެ މިފަދަ މަންޒަރު ދައްކުވައިދޭ ފޮޓޯ އަދި ވީޑިއޯ ފަދަ ތަކެތި އިންޓަރ ނެޓްގައި ދަނީ ބޭނުން ކުރަމުންނެވެ.\n4. ކުޑަކުދިން ބޭނުންކޮށްގެން ހަށިވިއްކުން؛ ކުޑަކުދިން ނަހަމަ ގޮތުގައި ބޭނުންކޮށްގެން ޖިންސީ ޝިކާރައަކަށް ހެދުމަކީ ދުނިޔޭގެ ގިނަ ޤައުމުތަކުގައި ޢާއްމު ކަމެކެވެ. ތައިލެންޑުގެ ހިލޭސާބަހަށް މަސައްކަތްކުރާ ޖަމިއްޔާއަކުން ހާމަ ކުރިގޮތުގައި، ތައިލެންޑުގައި މިއަމަލު ހިންގާ މީހުންގެ ތެރެއިން ގިނަ ކުދިންނަކީ 18 އަހަރުން ދަށުގެ ކުދިންނެވެ. ދުނީޔޭގައި މިގޮތަށް ފާހަގަ ކުރެވޭ ގައުމު ތަކުގެ ތެރޭގައި ވިއެޓްނާމު، ފިލިޕީންސް، ނޭޕާލް އަދި އިންޑިޔާވެސް ހިމެނެވެ. މީގެ ތެރެއިން ނޭޕާލުގެ ރީތި އަދި އުމުރުން 14 އަހަރުން ދަށުގެ އަންހެން ކުދިންނަކީ އިންޑިޔާގައި މި ވިޔަފާރީގައި ބޭނުންކުރާ ކުދިންނެވެ. އުމުރުން 09 އަހަރާއި 16 އަހަރާއި ދެމެދުގެ 10000 ކުދިން ކޮންމެ އަހަރަކު އަވައްޓެރި އިންޑިޔާ އަށް ވިއްކައި ހަދާކަން ދިރާސާތަކުން އެނގެއެވެ.\n5. ކުޑަކުދިންލައްވައި އެކުދިންގެ އުމުރާ ނުގުޅޭ މަސައްކަތްކުރުވުން؛ ދުނިޔޭގެ އެކިކަންކޮޅު ތަކުގައި އުމުރުން5އަހަރާއި 14 އަހަރާއި ދެމެދުގެ 211 މިލިޔަން ކުދިންލައްވައި އެކުދިންގެ އުމުރުފުރާއާއި ނުގުޅޭ މަސައްކަތްކުރުވައެވެ. މީގެ ތެރެއިން އެއްމިލިޔަން ކުދިންލައްވައި އެކުދިން ނުރުހުމުގައި ގަދަކަމުން މަސައްކަތްކުރުވައެވެ.\n6. ކުޑަކުދިންނަށް އަޅާނުލައި ދޫކޮށްލުން؛ ކުޑަކުދިން އެކުދިން އެންމެ ތުއްތު އިރުއްސުރެ އެކުދިންނަށް ރަނގަޅަށް ވާހަކަ ނުދެކެވޭ އުމުރުފުރާގައި ބެލެނިވެރިން އެކުދިންނަށް ދޭންވާ އަޅާލުމާއި އެއްބާރުލުން ނުދީ މަގުމައްޗަށް ދޫކޮށްލާ ހަދައެވެ. ކުދިންނަށް އަޅާނުލާ ބެލެވެރިންގެ ފަރާތުން ފެންނަ ކަންތައްތަކުގެ ތެރޭގައި، އެކުދިންނަށް ދޭންވާ ރަނގަޅު ކާނާއާއި އަންނައުނު ނުދިނުމާއި، އެކުދިން ސްކޫލަށް ދިޔަތޯ ނުބެލުމާ، ސްކޫލުން ދޭ ފިލާވަޅުތައް ކުދިން ހަދައިތޯ ނުބެލުމުގެ އިތުރުން ކުދިންނަށް ދިމާވާ އެކިއެކި މައްސަލަތަކުގައި އެކުދިންނަށް ދޭންވާ ފުރިހަމަ އެއްބާރުލުމާއި އަޅާލުން ނުދޭކަން ފާހަގަކުރެވެ. މިއަމަލުތައް އެންމެ ގިނައިން ފެންނަ ގައުމުތައް ތެރޭގައި ކެނެޑާ، ސިންގަޕޫރު އަދި ކޮރެޔާ ހިމެނެވެ.\n7. ކުދިންނަށް ބޭނުންވާ ފުރިހަމަ ތަޢުލީމު ނުލިބުން؛ ދުނިޔޭގެ އެކިކަންކޮޅު ތެރެއިން 100 މިލިޔަން ކުދިންނަށްވުރެ ގިނަ ކުދިން އެކުދިންނަށް ބޭނުންވާ ތައުލީމު ލިބިގަތުމުގައި މަހުރޫމު ވެފައިވެ. 77 މިލިޔަން ކުދިންނަކީ އެކުދިންނަށް ތައުލީމު ހާސިލުކުރުމަށްޓަކައި ބޭނުންވާ ފަންޑު ނުލިބިގެން މިކަމުން މަހުރޫމުވެފައިވާ ކުދިންނެވެ. މީގެއިތުރުން ޖޯގުރަފީ ގޮތުން ގައުމު އުފެދިފައި އޮންނަ ގޮތުން މޫސުމަށް އަންނަ ތަފާތު ބަދަލުތަކާއެކު ބޭރަށް ނުނިކުމެވި ގޭގައި މަޑުކުރަން ޖެހުމުގެ ސަބަބުންވެސް ކުދިންނަށް ސޫކޫލަށްނުދެވި ރަނގަޅު ތަޢުލީމުން މަޙުރޫމް ވެފައި އެބަހުއްޓެވެ.\n8. ކުދިންނަށް ލައްވައި ކުށުގެ ޢަމަލު ހިންގުން؛ ޖިނާޢީ އެކިއެކި ކުށްތައް ކުރާ މީހުން އެމީހުން ކުރާ ކުށުގެ ޢަމަލުތައް ނުވަތަ އެމީހުން ބޭނުންވާ މަޤްޞަދު ޙާޞިލް ކުރުމަށް ހިންގާ ކުށުގެ ނުރަނގަޅު ޢަމަލުތަކުގައި ކުޑަކުދިން ގިނަ ޢަދަދަކަށް ބައިވެރިކުރާކަން ދިރާސާތަކުން ދައްކައެވެ. މިގޮތުން ބަނގުރަލާ މަސްތުވާތަކެތީގެ ބޭނުން ކުރުމާ، މާރާމާރީގެ ހިންގުމުގެ އިތުރުން ވައްކަމާ ފޭރުމުގެ ބޮޑެތި ކުށްތައް ކުރުމުގައިވެސް ކުޑަކުދިން ދަނީ ބޭނުން ކުރަމުންނެވެ. މިފަދަ ކުށްތައް ކުދިން ލައްވައި ކުރުވަނީ އެކުދިންނަށް ފައިސާ އާއި އެނޫންވެސް ބައެއްކަހަލަ މާލީ އެހީތެރިކަން ނުވަތަ ބޭނުންވާ އެހެނިހެން ކަންކަން ކޮށްދީގެންނާ ޤާނޫނީ ގޮތުން ބޮޑެތި ޙުކުމްތައް އެކުދިންގެ މައްޗަށް ނުކުރާނެކަން ވިސްނައިދީގެންނެވެ. މިފަދަ ޖިނާޢީ މައްސަލަތަކުގައި ކުޑަކުދިން ބައިވެރިކޮށް އެކުދިންގެ މައްޗަށް މައްސަލަތައް ސާބިތުވެ މުޅި ޢުމުރު ޖަލުގައި ހޭދަކުރަން ޖެހިފައި ހުރުމަކީ ކުޑަކުދިންނަށް ކުރިމަތިވެފައި އޮތް ވަރަށް ބޮޑު ނުރައްކަލެކެވެ.


November3Ge Shaheedhunnah Faadukiyan MDP Activisteh Nikumehje - Vaguthu\nއަދަދުތައް ދަށެއް ނުކުރެވުނު، އަނެއްކާވެސް އިތުރު ފިޔަވަޅުތަކެއް -3ގަޑިއިރު ކުރިން\n1988 ވަނަ އަހަރު ރާއްޖެއަށް ދިން އުދުވާނީ ހަމަލާގައި ޝަހީދުވެގެން ދިޔަ ބޭކަލުންނަށް ބަދުބަސް ބުނެ އެއީ ޝަހީދުން ނޫންކަމަށް މީސް މީޑިއާގައި ބުނަމުން ދިޔަ އެމްޑީޕީގެ އެކްޓިވިސްޓަކަށް ފާޑުކިޔުން އަމާޒުވެއްޖެއެވެ.\n1988 ވަނަ އަހަރުގެ ނޮވެމްބަރ 03 ވަނަ ދުވަހު ސިފައިންގެ ދިފާޢު ކުރުމުގައި އެންމެ ވަރުގަދަ އަށް މަސައްކަތް ކުރި ޝަހީދު ހުސައިން އާދަމް އަކީ ޝަހީދެއް ނޫން ކަމަށް ބުނެ މީސް މީޑިއާގައި ވާހަކަ ދައްކަމުން ގެންދަނީ އއ.އުކުޅަސް ކައުންސިލް އިދާރާގައި މަސައްކަތް ކުރާ ޢަބްދުލް ވާހިދު ނަމަކަށް ކިޔާ މީހެކެވެ. ޢަބްދުލް ވާހިދަކީ އެރަށު ކުނިގޮނޑު ބެލެހެއްޓުމާއި ހަވާލުވެ ހުންނަ މީހެއް ކަމަށް ވެއެވެ.\nޢަބްދުލް ވާހިދު ފޭސްބުކްގައި ބުނެފައި ވަނީ ހުސައިން އާދަމް މަރާލިއިރު ޖީބުގައި ވަޒަން ވެސް ހުރި ކަމަށާއި މަރާލީ ބިރުން ފިލާ އޮއްވާ ކަމަށެވެ. ހަނގުރާމައަށް ފިލާ މީހުންނަކީ ޝަހީދުން ނޫންކަމަށް އޭނާ ބުންޏެވެ.\nޢަބްދުލް ވާހިދުގެ ވާހަކަތަކާއި ގުޅިގެން ގިނަ ބަޔަކު ވަނީ ނުރުހުން ފާޅުކޮށްފައެވެ. "ނޭނގޭ ވާހަކަ ނުދައްކާ ހުންނަންށާއި" "ރޯނު އެދުރުވެގެން ނޫޅުމަށް" މީސް މީޑިއާގައި ބައެއް މީހުން ވަނީ އޭނާ އަށް ނަސޭހަތް ދީފައެވެ.\nއެމްޑީއެންގެ އެގްޒެކެޓިވް ޑިރެކްޓަރ ޝަހިންދާ އިސްމާއިލް ނޮވެމްބަރ 03 އާއި ގުޅުވައިގެން ކުރި ޓްވީޓަކަށް ވެސް ވަރަށް ބޮޑަށް ފާޑުކިޔުން އަމާޒުވެފައިވެއެވެ.\nނޮވެމްބަރު 5, 2019 00:12\nކިޔެވި ސުކޫލެ ދިޔަ މަދަރުސާ އެށްނެ\nނޮވެމްބަރު 5, 2019 06:39\nއެހެން ބީތާވެގެން މުޅި ރަށުގަ އެނބުރޭ ގަމާރު ގޮލައެއް.. އަނެއް ހެން ހަމައެއްވެސް ނޫން ސޭކު ގޮތެއް ހުންނާނެ.. ޝަހިންދާ ގުރޫޕަށް ވަނީކަމަށް ތި ވާނި\nނޮވެމްބަރު 5, 2019 00:17\nމިލާދީނީ މީހުން ބޭނުންވަނީ މިގައުމުގަ އިސްލާމްދީން ނައްތާލަން\nނޮވެމްބަރު 5, 2019 00:20\nމިއީ މާރިޔާ ޝަހިންދާއާއެކު ފާރުބުޑުގަ ފިލާއިތްގޮލައެއްތާ.. އެހެންވީމަ މީނައަށް ލައްކަމަންޒަރު ފެނިފަހުންނާނީ..\nނޮވެމްބަރު 5, 2019 00:24\nތިކަން ފެންނާނެ އަވަހަށް މާފައްއެދުން ރަންގަލު.\nާތިގޮލާ ބަސްބުނަން ތިތާ ތިހުރެވުނީ އެދުވަހު ހުސެއިން އާދަމް ވި ގުރުބާނީގެ ސަބަބުން\nނޮވެމްބަރު 5, 2019 00:28\nގުންޑާއަކު ވަތްތަރުވެސް އެބަޖަހާ، ހީވަނީވެސް ބޮޑުވީ ކުނިގޮނޑައްހެން\nނޮވެމްބަރު 5, 2019 00:37\nމީ ބައިކުޅަބައި ސޮރެއްތަ؟؟؟؟؟؟\nނޮވެމްބަރު 5, 2019 00:42\nރީނދޫހުން ޖެހިފައި ހުރި އެއްޗެއް މިއީ\nނޮވެމްބަރު 5, 2019 00:44\nތިޔައ އީ މާބޮޑަށް ހަ އިރާން ވާންޖެހޭ ކަމެ އްނޫން\nއެމްޑީޕީ އަށް ނިސްބަތް ވެ އްޖެ އްޔާ އިސްލާމް ދީނަށް ލޯތްބެ އް ނުހުންނާނެ. އެހެން ވީމާ އެކަހަލަ ކިތަ އްމެ ވާހަކަ އެއއ އް އެމީހުން ދަ އްކާނެ.\nނޮވެމްބަރު 5, 2019 00:55\nމައިން ބަފައިންނަށް ވެސް ހުތުރު، ބޮޑުވެފައި ތިހުރީ ނާސްތާ ނުލިބި\nނޮވެމްބަރު 5, 2019 01:20\nމި ގައުމުގެ ހައްގުގަ އިންސާނަކަށް ދެއްވާފައިއެވާ އެންމެ މަތިވެރި ނިއުމަތް ކަމަށްވާ ފުރާނައިން ޤުރުބާންވި ބަތަލަކާ ދިމާލަށް ހިތުހުރި އެއްޗެއް ދައުލަތުން ޚަރަދު ކުރާމީހަކަށް ގޮވިގެން ނުވާނެ. މިފަދަ ކަންކަން ކުރާމީހުން ޒިންމާދާރު ކުރެވެންޖެހޭ.\nނޮވެމްބަރު 5, 2019 01:21\nމީ އެއްވސް ޕީޓީ އަކަށް ތާއީދު ކުރާ މީހެއް ނޫން. އެދުވަހު އަހަރެންގެ އުމުރުން އެންމެ 19 އަހަރު. ކޮށްކޯ އެއީ ބިރުވެރި ދުވަހެއް. އިތުރު ބަހަނާއެއް ނުދައްކާ. ހުސެއިން އާދަމަކީ ޝަހީދެއްތޯ ނުވަތަ ނޫންތޯ މަށަކަށް ނޭގެ ބުނާކަށް. އެކަމަކު އެއީ ބަޠަލެއް. ކޮށްކޮ ވާހަކަދައްކާކަށް ތިތާ ނުހުންނާނެ އެބަޠަލުން ޤުރުބާންނުވީނަމަ.\nނޮވެމްބަރު 5, 2019 01:25\nޝަހީދު ހުސައިން އާދަމް އަކީ މިޖީލުގެ ބަތަލު ބޮޑުތިލަދުންމަތީގެ ފަހުރު މިފަދަ އެތަށް ބަތަލުންނެއް އަދިވެސް ބޮޑުތިލަދުންމަތީގައި އެބަތިބި.\nނޮވެމްބަރު 5, 2019 01:26\nއަޅުގަނޑަކީވެސް އެމްޑީޕީގެ ސަޕޯޓަރަކީމެވެ. މިފަދަ ލަދުހަޔާތްކުޑަ ވާނުވާ ނޭނގޭ ތަނެއް ދޮރާއްޓެއް، ރައްބެއް ރަސޫލެއް ވަކިކުރަންނޭގޭ މިފަދަ ޖާހިލުންނާހުރެ މުޅި އެމްޑީޕީއަށް ހުތުރު ލިބެއެވެ.\nނޮވެމްބަރު 6, 2019 08:34\nހުތުރު އެކަންޏެއްނޫން ލިބެނީ. ތިކަހަލަ މީހުންނަށް މިސަރުކާރުން މަތީ މަގާމްވެސް ލިބޭ\nނޮވެމްބަރު 5, 2019 02:00\nހުސް މިކަހަލަ ތަނެ އް ދޮރެ އް އުޑެ އް ބުޑެ އް ނުދަންނަ ބުރާންތިން އެމް ޑީ ޕީ ގަ މި އުޅެނީ .\nނޮވެމްބަރު 5, 2019 02:04\nކުނިގޮނޑޭވެސް އަނގަ ތަޅަނީ ީ ީ!؟ ކަކަކަ ލަދުންބޯހަލާކު.\nނޮވެމްބަރު 5, 2019 05:12\nމިކަލޭގެ މީ މޮޔަމީހެއް މައްޝޫރު ވެވޭތޯ\nނޮވެމްބަރު 5, 2019 05:57\nތީ އުކުޅަހު ގޮނޑު ވަހީދު. ރަނގަޅަށް ލިޔަންކިޔަންވެސް ނޭންގޭނެ.\nނޮވެމްބަރު 5, 2019 06:12\nމިކަހަލަ އިން އެމްޑީޕީގަ އުޅޭނީ. ގޮނޑޭޔަށް އެނގޭނީ މިކަހަލަ ޔަހޫދީ ވާހަކަ ދައްކަން.\nނޮވެމްބަރު 5, 2019 06:22\nމުޑުދާރާ މިޤައުމުގަ ހުރި އެންމެ ގޮތެއްނެތް އިންސާނާ ! ނޮވެމްބަރޭ ނުކިޔާތި ސިއްކަމެންވަނީ އެތައްބަޔަކު ޝަހީދު ކޮށްފައި މިޤައުމުން ބޭރުވޭ\nނޮވެމްބަރު 5, 2019 07:20\nނޮވެމްބަރު3ގެ އަސްލު މަގުސަދު އިބްރާހީމް ހުސެން ޒަކީ އަށް ވަރަށް ރަގަޅަށް އެގޭނެ. އެ ހަމަލާއަކީ ރާއްޖެ އަޅުބެތިކުރުމުގެ މަޤުސަދުގަ ހިންގި ލާއިންސާނީ އަމަލެއް. އެއިރުންފެށިގެން ހިންގަމުންދިޔަ ދިވެހިރާއްޖެ އަޅުވެތިކުރުމުގެ މަސައްކަތް މިހާރު ސަރުކާރުން ސާލިހު އާއި ނަޝީދު މަޤާމުގެ ދަހިވެތިކަމުގަ އަމިއްލަ އެދުމަށް ޤައުމުގެ މިނިވަންކަމާ އިސްތިޤުލާލު ނަގާލާ އިންޑިޔާ އަށް ޤައުމު އަޅުވެތި ކުރުވާފި. ހުސެން އާދަމަކީ އިންޝާﷲ ޝަހީދެއް. ޤައުމުގެ އެއްމެ ޒުވާން ބަތަލު. މިޤައުމު މިނިވަންކުރުމަށް މިހާރު މިފަދަ ބަތަލުންނަށް ވަނީ ބޭނުންވެފައި.\nނޮވެމްބަރު 5, 2019 07:31\nފާއިތުވި 30 އަހަރު މިއެއްޗަކު ފާޅުނުވެ މިހާރު ފާޅުވެގެން މިއުޅެނީ ކީއްވެބާ! އަނެއްކާ ދައްޖާލު އައުމުގެ ކުރިން އަންނަ ކުޑަ ދައްޖާލެއްތަ! މިމީހުން ކިހާވަރުކުން ދާނެކަން ކަން މާކުރިންވެސް އެނގޭ. އެމްޑީފީ އެންމެ ބޮޑު މީހާވެސް ބުނީ ޤައުމީ ބަތަލަކީ އިބްރާހިމް ދީދީ. އަހަރުމެން ހައިރާނެއް ނުވޭ!\nނޮވެމްބަރު 5, 2019 07:45\nކުނިގޮނޑުގެ ވެރިކަން ލިބުނަސް ތިމާއަށް ތިމާ ފެނުނީމާ މިކަހަލަ ކަންކަން ކުރެވޭނެ\nނޮވެމްބަރު 5, 2019 07:54\nމިރާއްޖޭގެ ގައުމިއްޔަތަށާއި އިސްލާމް ދީނަށް ފުރައްސާރަ ކޮށްފިތަ އެކަން ކުރާމީހަކީ ރީނދޫ ކުލައިގެ މީހެއް. ވަރަށް ގޮތެއް ނެތް ބައެއް.\nނޮވެމްބަރު 5, 2019 08:01\nބޮޑެތި ފޮތްތަކުގައި ލިޔެފައި ހުންނަނީ ގައުމެއް ފަނާކޮށްލާ ނިކަމެތި ކޮށްލެވޭނީ އެބައެއްގެ ދީނާ އަދި ގައުމިއްޔަތަކީ އެއްޗެއް ނޫންކަށް މީހުންނަށް ވެސްނައިދީގެންނޭ އަދި ގައުމީ ބަތަލުންނަކީ އެއް ވެސް ބައެއް ނޫން ކަމަށް ދައްކައިގެންނޭ އެކަން މިދިވެހި ރާއްޖޭގައި ފެށުނީ2003 ފެށިގެން ހުއްޓުމެއް ނެތީ އެދަނީ އެކަން ކުރަމުން އަހަރެންގެ އޮތީ އެންމެ ސުވާލެއް މި ލޮބުވެތި ވަތަން ﷲ ގެ މިންވަރު ފުޅުން ފަގީރު ހާލުގައި ނުލެއްވި ކަމަށް ޝުކުރު ކުރާކަށް ނުވޭހޭ މިގައުމު ރަމްޒު ކަމުގައި ވާ ދިވެހި މި ލަފުޒު އުވާލަން މިހާ ވަރަށް މި މަސައްކަތް ކުރަނީ ކީއްވެ ބާވައޭ.... ދިވެހި ބޭނުން ކުރާ ކޮންމެ ތަނަކަށް ޖަޒީރާ ބޭނުން ކުރަން މިހާވަރަށް ފޫގަޅާފައި މިތިބީ ކީއްވެ ބާވައޭ....\nނޮވެމްބަރު 5, 2019 08:05\nކީއްވެތަ މިކަހަލަ ހުރިހާ ބީތާ ތައް އެމް.ޑީ.ޕީ ގައި ތިބެނީ...\nނޮވެމްބަރު 5, 2019 08:08\nބުނަން ކަލޯ އެދުވަހުގެ ޖިހާދުގައި ސިފައިންގެ އެންމެ މަތީ އޮފިސަރުން ސީދާ ބަޑި ޖަހަމުން ގެންދިޔަ އެކަމުގެ ހެކި އެއީ ތަމަޅަ ބާގީންގެ ތެރެއިން އިސްކޮށް ތިބި ހުރިހާ ކޮމާންޑަރުން މަރުވިކަން ދެލޯ ފޮހެލާފައި ބަލާލަ ބަލަ ފިލާ ތިބިނަމަ އެގަޮތަށް އެމަރުކަޒު ދިފާއު ކުރެވުނީސްތަ ކަލޭ އެދުވަހު އެތާ ހުރިނަމަ ދެކަމު އެއްފަހަރާ ހާޖަތައް ދެވުނީސް އެކަން އެނގުނެއްނު ފެބްރުއަރީ7ގައި އާންމުންގެ ބަޔަކު އެއްވުމުން ކަލޭގެ ރޫހާނީ ލީޑަރަ ގޮތް ހުސްވެ ދެކަމު ހާޖަތަށް ދެވި އިރު އެރި އިރު އޮތީ ބިޑިއެއް ބޮއިގެން ނިދާފައި.... ނޭގޭ ވާހަކަ ނުދައްކާ ކަލޭ ހަނދާން ވެސް ނުހުންނާނެ އެދުވަސް ކަލޭ މަންމަ ގެ ބަނޑުގައި ތޯއްޗެއް އޮތީ ނުވަތަ... ތަންދަރު ވަކިނުވާ ކުޑަ ކުއްޖެއް ގެ ގޮތުގައި އޮތީ .... ކޮބައިތަ ކަލޭމެން ހައްދަން އެޅި ކޮންވެންސަން ސެންޓަރު އުގައިލު ބުންޏެއްނު އަބަދު އޮންނާނީ އެތަން ބުކިން ހަދާ ފުރިފައޭ .....\nނޮވެމްބަރު 5, 2019 08:12\nކަލޯ ކަލޯހުރީ އެތާގަދޯ؟ އާމަގޭހިތައްވެސް އެރިޔޭ ކަލޭއެތަނުންފެނުނީމަ މީނަމީ ހާދަހާވާނުބައިމީހެކޭ އެއިރުކަލޭދިޔައީ އެޝަހީދުންނާދިމާލައް ބާތިލުދީނެއްރަމްޒްވާހެން ހަދާފައިން ބަޑިއަކުން ބަޑިޖަހަމުން އެއިރު އެއިރުއަހަރެމެން މިގައުމުގެ ރައްޔިތުން ތިބީ ރާއްޖޭގެ ސިފައިންނައް މެޑަލްތައްއަރުވަން މެޑަލްހިފައިގެން. އޭރުވެސް މަބުނިން ކަލޯއޭ ތިކަހަލާޖާހިލަކައް މިގައުމެއްއަތެއްނުވާނެއޭ. ހީނުކުރާތި ބަޔަކުރުއްސަން ކަލޭމެން ތިދައްކަވާހަކަތައް ވައިގެތެރެއައް ދޫކޮއްލާނެކަމަކައް.\nނޮވެމްބަރު 5, 2019 08:15\nއުކުޅަހު ރަތްޔަތުންނަށް އިސްލާމް ދީން ދަސްކޮއް ދޭން ނައިބް ރައީސް ވެސް ގޮވާލެއްވި\nނޮވެމްބަރު 5, 2019 08:18\nއަދި ކިރިޔާ 18 އަހަރު ހަމަވީ މ،ިލާދީނީ މީހުން ދައްކާފައިހުންނަވާހަކަ މިހާ ޅައުމުރުގެ ބޯގޮވާފައިތިބި ކުދިންނަށް ކިހިނެތް އެނގޭނީ. ހަމަ ލާދީނީ ސަރުކާރު.\nނޮވެމްބަރު 5, 2019 08:20\nމީނާއަކީ 1988 ނޮވެންބަރ 03 އައި އިރު ޢުމުރުން އެންމެ 03 ތިނެއް އަހަރުގެ ކުޑަކުއްޖެއް އަދި މިހާރު އެހާ ސިކުނޑި ހަމަޖެހޭ މީހެއްވެސްނޫން މީނާ އަކަށް ނޮވެންބަރ 03 ގެ ވާހަކަ ދައްކާކަށް ނޭނގޭނެ.\nނޮވެމްބަރު 5, 2019 08:24\nމިހާއަން ކިޔެނުކުޔޭ އެއްޗެއް ދަނެގަނެ އަމިއްލަނަފްސަން\nނޮވެމްބަރު 5, 2019 08:25\nމީނާއަކަށް ނޮވެންބަރ 03 ގެ ވާހަކަ ދައްކާކަށް ނޭނގޭނެ އޭރުގަ މީނާގެ ޢުމުރަކީ އެންމެ 03 އަހަރު\nނޮވެމްބަރު 5, 2019 08:28\nމީނާ އަކީ ބޯގޮވައިގެން އައި ސީ ޔޫ ގައި އެތައްދުވަހަކު ބާއްވާފައި ދޫކޮށްލާފައި ހުރި މީހެއް މީނާގެ ބޯ ހަމައެއް ނުޖެހޭނެ\nނޮވެމްބަރު 5, 2019 08:29\nމިމީހުން މިއީ ކޮންތާކުން ފައިދާވި ބައެއްތަ؟ ދިވެހި މައެއް ބަފައެއްގެ ދަރިއަކު ދިވެހި ގައުމު ޕްލޮޓް ޖަމާއަތުގެ އަތްދަށަށް ދިޔަނުދިނުމަށް ހިތްވަރާއެކު މަސައްކަތްކޮށް ޝަހީދުވީމަ އެކަމުގައި ޒާތްޒާތުގެ އެއްޗެއްޗެއް ނުކިޔާނެ. ބަލަ ސިއްކަ އަކީ ފައިނޭންސް ކުރިމީހާ. އޭނަގެ ދިފާއުގައި، ޝަހީދުންނާއި، އެމީހުންގެ އާއިލާތަކަށް ހިތުހުރި އެއްޗެއް ކިޔަން ލަދެއް ހަޔާތެއްވެސް ނެތް މި ރީނދޫ ޓައީ އަޅައިގެން މިއުޅެނަގަނީ؟؟؟\nނޮވެމްބަރު 5, 2019 08:34\nމީނާއަކީ ރީނދޫހުންޖެހިގެން ހަލާއްކުވެފައި ހުރި ބޯގަމާރެއް\nނޮވެމްބަރު 5, 2019 08:52\nދީނައް ފުރައްސާރަ ކުރާ މީހުން ޝަހީދުން މިބަސް ދެކެ ރުޅި އަންނާނެ އެވެ.\nނޮވެމްބަރު 5, 2019 10:45\nވަޅު ތަކުގެ ތެރޭގައި ދިރުން ލައްވާފައިވާ "ބޮއް" އޭގެ ބޭރުގައި ދުނިޔެއެއް ވާ ކަމަކަށް ޤަބޫލެއް ނުކުރާނެ، ގޮނޑު ބެލެހެއްޓުމުގެ އިތުރުން ޝަހީދުންގެ ހުރިހާ ތަފްސީލެއް ދެނެގަނެވޭ ކުލާހެއްގެ ކުނިކަހާ މީހުންގެ ސުޕަވައިޒަރު ކަމުގައި ބެހެއްޓުމުން މި މައްސަލަ ހައްލުކުރުމަށް ވަރަށް ފަސޭހަވާނެއެ،\nނޮވެމްބަރު 5, 2019 11:38\nމިދުވަސްކޮޅު އެކަލަ ވާހަކައެއް ދައްކާލީމާ ވަރައް އަވަހައް މީހުންގެ ސަމާލްކަން ލިބޭނެތާ.\nނޮވެމްބަރު 5, 2019 11:54\nތިވަރުން ކޮއްމެވެސް ގައުމެއްގެ އެމްބަޑަރގެ މަގާމަށް ވަނީ ޝަރުތު ހަމަވެފައި، ވަރަށް ބޮޑަށް މަރުހަބާ ގެރިގުއި ރާއްޖެއަށް.\nނޮވެމްބަރު 5, 2019 12:19\nމީހާމާނުތަ މާބޮޑައް އިގިގެން\nނޮވެމްބަރު 5, 2019 12:38\nބޯ ހަލާކު. 400000 ދިވެހިން ހަމަ ކޮއްފަ މިހިރީ މިކަހަލަ މޮޔައިން ލައިގެން. ޝޭމް އޮންޔޫ\nނޮވެމްބަރު 5, 2019 12:41\nކުނިގޮނޑު ބެލެހެއްޓުމާއި ހަވާލުވެ ހުންނަ މީހާވެސް އެއީ ވެރިޔެއް.އެފަދަ މީހަކު އެކަހަލަ ވާހަކަ ދެއްކުމަކީ މައްސަލައެކެވެ.އަނެއްކާ އެކަމެއް ހިގި އިރަކު ތިބުނާ އަބުދުލް ވާހިދު އެއް ނުވިހާ.އެހެންވީމަ ސާފު މައުލޫމާތު ނުލިބުމަކީ އެކަށީގެންވާ ކަމެއް.ގޭދޮށު ކުދިން ދައްކާވާހަކަ އަޑުއިވެނީ.ފަހަރުގަ ވެދާނެ މާ ސިޔާސީ މީހަކަށްވާންވެގެން މަޝްހޫރުކަން ހޯދަން ކޮންމެވެސް އެއްޗެއް ބުނެލަނީކަމަށްވެސް.\nނޮވެމްބަރު 5, 2019 18:42\nދެން ހަކުރު ގިނަވޭ!


SunOnline: Iruge alin hakatha ufehdheyne goiy Thaa atoll ge 12 rashehgai gaaimu kurany\nއިރުގެ އަލިން ހަކަތަ އުފެއްދޭނެގޮތް ތ. އަތޮޅުގެ 12 ރަށެއްގައި ގާއިމު ކުރަނީ\nފާޠިމަތު ނަޒީފާ އަޙްމަދު 29 Nov 2021, 17:37\nއިރުގެ އަލިން ހަކަތަ އުފެއްދޭނެގޮތް ތާ އަތޮޅުގެ 12 ރަށެއްގައި ގާއިމު ކުރުމުގެ އެއްބަސްވުމުގެ ތެރެއިން -- ސަން ފޮޓޯ/ އަހުމަދު އައިމަން އަލީ\nތ. އަތޮޅުގެ 12 ރަށެއްގައި އިރުގެ އަލިން ހަކަތަ އުފެއްދޭނެގޮތް ގާއިމު ކުރުމަށް ޗައިނާގެ ސިނޯ ސޮއާ ހައިބްރިޑް ޓެކްނޮލޮޖީއާ ހަވާލުކޮށްފިއެވެ.\nމިއަދު އެންވަޔަރަމެންޓް މިނިސްޓްރީގައި ބޭއްވި ރަސްމިއްޔާތެއްގައި ސޯލާ ޕީވީ – ބެޓެރީ - ޑީސަލް ހައިބްރިޑް ސިސްޓަމް ގާއިމު ކުރުމުގެ އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ މިނިސްޓަރު އާމިނަތު ޝައުނާއެވެ. އަދި ސިނޯ ސޮއާ ހައިބްރިޑް ޓެކްނޮލޮޖީގެ ފަރާތުން ސޮއިކުރެއްވީ އެ ކުންފުނީގެ ޕްރޮޖެކްޓް މެނޭޖަރު ކާއޯ ޒިއައޯމިންގްއެވެ.\nމިޕްރޮޖެކްޓުގެ ދަށުން ތ. އަތޮޅުގެ މީހުން ދިރިއުޅޭ 12 ރަށުގައި ޖުމްލަ 2.5 މެގަވޮޓްގެ އިރުގެ އަލި ބޭނުންކޮށްގެން ހަކަތަ އުފެއްދޭނެގޮތް ގާއިމު ވެގެންދާނެއެވެ.\nމީގެއިތުރުން 975 ކިލޯވޮޓުގެ ބެޓެރީ ސިސްޓަމް ގާއިމު ކުރުމާއި 3،180 މީޓަރުގެ ކޭބަލް އެޅުމާއި ޒަމާނީ ފެންވަރުގެ ޖެނެރޭޓަރު ކޮންޓްރޯލްޕެނަލް ބެހެއްޓޭނެއެވެ.\nމީގެ ސަބަބުން އަހަރަކު 12 މިލިއަން ރުފިޔާ ސަލާމަތްކުރެވި ޖައްވަށް ބޭރުކުރާ ވިހަ ގޭހުގެ ތެރެއިން 2،900 ޓަނުގެ ސީއޯ ޓޫ މަދުކުރެވޭނެ ކަމަށް މިނިސްޓްރު ޝައުނާ ވިދާޅުވިއެވެ.\nމި މަސައްކަތް ހަވާލުކުރީ 360 ދުވަހުގެ ތެރޭގައި ނިންމަންޖެހޭ ގޮތަށެވެ.\nމި ރަސްމިއްޔާތިގައި ވާހަކަފުޅު ދައްކަވަމުން މިނިސްޓަރު ޝައުނާ ވިދާޅުވީ، މިއަދުގެ މި ރަސްމިއްޔާތަކީ ނެޓް ޒީރޯ 2030 އަށް ވާސިލުވުމަށް ކުރަމުން އަންނަ ކާމިޔާބު މަސައްކަތްތަކުގެ ތެރެއަށް އިތުރުވެގެންދާ ބޮޅެއް ކަމަށެވެ.\n"2018 ވަނަ އަހަރު ނިމުނުއިރު ރާއްޖޭގައި ގާއިމުކޮށްފައި ހުރީ 16.5 މެގަވޮޓުގެ ސޯލާ ޕީވީ. ނަމަވެސް އެ އަދަދު ވަނީ 36.5 މެގަވޮޓަށް އިތުރުކުރެވިފަ. އެއީ 45 ޕަސެންޓުގެ ކުރިއެރުމެއް. އިއާދަކުރަނިވި ހަކަތައިގެ ދާއިރާއިން ދިވެހިރާއްޖެ މިއަންނަނީ ހަލުވި ކުރިއެރުންތަކެއް ހޯދަމުން. މިގޮތުން ކުރިއަށް އޮތް ދެއަހަރުގެ ތެރޭގައި މަދުވެގެން 50 މެގަވޮޓުގެ އިތުރު ހައިބްރިޑް ސިސްޓަމްތައް ގާއިމުކުރެވޭނެ،" ޝައުނާ ވިދާޅުވިއެވެ.\nތިލަފުށީގައި ހިނގާ މަޝްރޫއު ރައީސް ބައްލަވައިލައްވައިފި\nމިނިސްޓަރު އައިމިނަތު ޝައުނާ\nދެން އޭސީ ގަންނަ ގޮތަށް ސޯލާ ގަންނަން ފަށާނެ: ޝައުނާ\nގްރޭޓާ މާލެ ވޭސްޓް ޓު އެނާޖީ ޕްރޮޖެކްޓް އިފްތިތާހުކޮށްފި


Gaazee massalaigai alimageh nufenununu: Adhurey\nގާޒީ މައްސަލާގައި އަލިކަމެއް ނުފެނުނު: އަދުރޭ\nއަބުދުއްރަހީމް މިއަދުގެ ނޫސްވެރިންގެ ބައްދަލުވުމުގައި ވާހަކަފުޅު ދައްކަވަނީ -- ފޮޓޯ: ޕީޕީއެމް\nރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް އުފުލާފައިވާ ދައުވާގެ މައްސަލަ ބަލާ ބެންޗުގައި ގާޒީ އަލީ ރަޝީދު އިންނަވާ މައްސަލަައިގައި ޝަކުވާ ހިފައިގެން ހިނގި އެއްވެސް މަގަކުން އަލިކަމެއް ފެނިފައިނުވާ ކަމަށް އިދިކޮޅު ކޮންގްރެސް ޕާޓީގެ ރައީސް އަބްދުލްރަހީމް އަބްދުﷲ (އަދުރޭ) ވިދާޅުވެއްޖެ އެވެ.\nޕްރޮގްރެސިވް ކޯލިޝަނުން މިއަދު ބޭއްވި ނޫސްވެރިންގެ ބައްދަލުވުމެއްގައި އަދުރޭ ވިދާޅުވީ، އެ މައްސަލައާ ގުޅިގެން ކުރިމިނަލް ކޯޓުގެ ރަޖިސްޓްރާއާވެސް ބައްދަލުކޮށް، އެކަމުގައި ހުރި ކަންބޮޑުވުންތައް ހިއްސާ ކޮށްފައިވާ ކަމަށެވެ. އަދި އަލީ ރަޝީދަށް އެ ބެންޗުގައި އިނދެވޭނެ ކަމަށް ގަބޫލު ނުކުރައްވާ ކަމަށާއި، އެންމެ ފަހުވަގުތުގައި ވެސް ޖުޑީޝަލް ސާވިސް ކޮމިޝަން (ޖޭއެސްސީ) އިން އަލީ ރަޝީދުގެ ބަދަލުގައި އެހެން ފަނޑިޔާރަކު އެ ބެންޗަށް ހަމަޖައްސަން ގޮވާލާ ކަމަށެވެ.\nއަލީ ރަޝީދު ރާއްޖެ ޓީވީއަށް އިންޓަވިއުއެއް ދެއްވި ކަމަށް އިއުތިރާޒު ކުރެއްވި ނަމަވެސް، އިންޓަވިއު ދެއްވާފައިވާ ކަމަށާއި، އެކަމަކީ ފަނޑިޔާރުންގެ ސުލޫކީ މިންގަނޑާއި ހިލާފުކަމެއް ކަމަށްވެސް އަދުރޭ ވަނީ ވިދާޅުވެފަ އެވެ.\nއެ މައްސަލަ ރައީސް ޔާމީންގެ ވަކީލުން ޖޭއެސްސީއަަށް ވެސް ހުށަހަޅާފައިވެ އެވެ. އަދި ކުރިމިނަލް ކޯޓާއި، ސްޕުރީމްކޯޓަށް ވެސް ހުށަހަޅާފައި ވެއެވެ.\nއަދުރޭ ވިދާޅުވީ އެމައްސަލައިގައި ކުރިމިނަލް ކޯޓަށް ވަޑައިގެން އަލީ ރަޝީދާއި ބައްދަލު ކުރަން މަސައްކަތް ކުރެއްވި ކަމަށާއި، އެހެން ނަމަވެސް އެ ފުރުސަތު ލިބިވަޑައިގެންފައި ނުވާ ކަމަށެވެ.\nއޭނާ ވިދާޅުވީ އަލީ ރަޝީދުގެ މައްސަލައިގައި ޕީޕީއެމްއާއި، ޕީއެންސީގެ މަޖިލިސް މެމްބަރުން ރައީސް ނަޝީދާ ވެސް ބައްދަލު ކުރި ކަމަށެވެ. އަދި އެމައްސަލަ ޖޭއެސްސީގެ ސަމާލު ކަމަށް ގެންނަވާނެ ކަމަށް ރައީސް ނަޝީދު ވިދާޅުވި ނަމަވެސް، މިހާތަނަށް އައިއިރު ވެސް އެކަމަށް އަލިމަގެއް ފެނިފައި ނުވާ ކަމަށެވެ.\nޕީޕީއެމް ކްރިމިނަލް ކޯޓް އަބްދުއްރަހީމް އަބްދުﷲ + ޖޭއެސްސީ ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް\nއަދުރޭގެ މައްސަލަ ޑީޖޭއޭއިން ފުލުހަށް ހުށަހަޅައިފި\n"ފުނޑާލައިފި" ނަމުގައި އިދިކޮޅު އެއްވުމެއް


Raeesakaai Boduvazeerakaai Dhemedhugai Huree Laqabuge Thafaathu Ekanitha? - vNews.mv\nރައީސާއި ބޮޑުވަޒީރުގެ ލަގަބުން ރަނގަޅީ ކޮން ލަގަބެއް؟\nޖާދުﷲ ސައީދު 05 August 2021, 12:50\nޤައުމެއްގެ ބޮޑުވަޒީރަކަށް ވުމަކީ ޚުދު މުޚުތާރު ކަމާއެކު ނުފޫޒުގެ ބާރުދައްކާ މީހަކަށް މާ އުނދަގޫ ކަމަކަށް ނުވާނެއެވެ. އެކަމުގެ ހެކި ޤައުމުތަކުގައި ބޮޑުވަޒީރުކަން ކުރައްވަމުން ގެންދަވާ ބޭފުޅުންގެ ފަރާތްޕުޅުން ފެނުމަކީ ބުއްދި ޙައިރާންވާވަރުގެ ކަމެއްނޫނެވެ.\nދުނިޔޭގެ ލީޑަރުން އެކި ލަޤަބުތަކާއި ނަންނަމުގައި ދަނީ ފެންނަމުންނެވެ. ބޮޑުވަޒީރު، ޗާންސެލަރ މިހެންގޮސް މިބާވަތުގެ ލަޤަބުތަކުގައެވެ. ނަމަވެސް އެންމެ ފަހަގަކޮށްލެވޭ ދެ ލަޤަބަކީ ރައީސް އަދި ބޮޑުވަޒީރުގެ ލަޤަބެވެ. މި ދެލަޤަބުގެ ވެރީންކުރެ އެންމެ އިސް މަޤާމަށް ގެންނަން ފެންނަ ބައެއް ކަމަށް ކަނޑައެޅެނީ ޤައުމެއްގެ މަޞްލަޙަތާމެދު ސުވާލު އުފެދެން ފެށުމުންނެވެ. އެކަން ދިވެހި ރާއްޖެއިން ފެނިގެން ދިޔައީ 1978 ވަނަ އަހަރުން ފެށިގެން 2008 ވަނަ އަހަރާއި ހަމައަށް އޮތް ދިގު ތިރީސް އަހަރެއްގެ ފަހު އަހަރުތަކުގައެވެ. ނަތީޖާއެއްގެ ގޮތުން ރައްޔިތުން ގޮތެއް ކަނޑައެޅުމަށް ނެގުނު ވޯޓުގައި ރައްޔިތުން ނިންމައިފައިވަނީ އެމީހުންގެ އަތުން ދައުލަތުގެ ބާރު ނުގެއްލި ރައްޔިތުންގެ ނިންމުން އޮންނަ ރިޔާސީ ނިޒާމެއް އޮތުމަށެވެ. މިއީ ދިވެހި ރާއްޖޭގެ ވިރާސީ ރަސްކަން ޖުމްހޫރީ ވެރިކަމަކަށް ބަދަލުވެގެންދިޔަ ދެފަހަރުވެސް އޮތް ނިޒާމެވެ.\nބޮޑުވަޒީރަކީ ޤައުމެއްގައި ވަކި ފަރުދަކަށް އެންމެ ގަދަ ބާރު އޮންނަ އޮންނަ މީހާއެވެ. މާނައަކީ ޤައުމެއްގެ ހުރިހާ ބާރަކާއި ޤާނޫނު އަސާސީއަކީ ބޮޑުވަޒީރު ކުޅިޖައްސަވަން ބޭނުންފުޅުވާ އެއްޗެއްގެ ގޮތުގައި އޮތުމެވެ. ސަބަބަކީ ޤައުމުގެ ކެބިނެޓަކީ ބޮޑުވަޒީރުގެ ބާރުގެދަށުގައި އޮންނަ ތަނަކަށްވެފައި ވަޒީރުންނަކީ މަޖިލީހުގައި ތިއްބަވާ ބޮޑުވަޒީރުގެ އައުވާނުންގެ ޤާފިލާއެއް ކަމަށްވުމެވެ. އެއީ ސިޔާސަތު ކަނޑައަޅުއްވަން ތިއްބަވާ ބޭފުޅުންނަކީ ބޮޑުވަޒީރާއި އޭނާގެ ވަޒީރުންގެ ކައުންސިލަކުން ކަމުގައި އޮތުމެވެ. އަދި ފާސްކުރާ ބިލްތަކަކީވެސް މިކައުންސިލުގެ އަތްމަތީގައި އޮންނަ އެއްޗަކަށްވުމެވެ.\nނަމަވެސް ބައެއް ޤައުމުތަކުގައި ކުޑަކުޑަ ތަފާތެއް އޮވެއެވެ. އެހެން ނަމަވެސް ހުރިހާ ޤައުމެއްގައިވެސް އެއްގޮތަކަށް އޮންނަ ކަމަކީ ބޮޑުވަޒީރަކު އައްޔަންކުރަނީ ވެރިކަންކުރާ ޕާޓީން ކަމުގައިވެފައި ވެރިކަންކުރާ ޕާރޓީއަށް އެ ބާރު ލިބެނީ މަޖިލީހުގައި އެ ޕާޓީއަކުން ގޮނޑިހޯދާ އަޣުލަބިއްޔަތު ބޮޑުވުމުންނެވެ.\nބޮޑުވަޒީރަކު ޤައުމުގެ ވެރިކަމަށް އައުމަކީ ޑިމޮކްރަސީ ނެތިދިއުމާއި ގާތްކަމެކެވެ. ސަބަބަކީ ވެރިކަމުގެ ތިންބާރުގެ ތެރެއިން ދެބާރަކީ ބޮޑުވަޒީރާއި އޭނާގެ އައުވާނުންގެ އަތުގައި އޮންނަ އެއްޗަކަށްވުމެވެ. އަދި ޖުޑިޝަރީއަކީވެސް އަނެއް ދެބާރުން ޢައްޔަންކުރާ އެއްޗަކަށްވުމެވެ.\nރިޔާސީ ނިޒާމެއްގައި ހުންނަވާ ރައީސަކީ ރައްޔިތުންގެ ވޯޓަކުން ރައްޔިތުންގެ ބާރު ލިބިގެން އިންތިޚާބު ކުރެވޭ ވެރިއެކެވެ. އަދި އެއީ ޖުމްހޫރިއްޔަތެއްގެ އެންމެ އަސާސީ އެއްސިފައެވެ. ސަބަބަކީ ޖުމްހޫރަކީ ގިނަ މީހުންގެ ނުވަތަ މުޅި މުޖުތަމަޢުގެ އިއްތިފާޤަކަށް ވުމެކެވެ. އެމީހުންގެ މަޝަވާރާއާއި ނުލައި އެއްވެސް ކަމެއް ނުކުރުމެވެ. އެއާއި ޚިލާފަށް ސަރުކާރާއި މުޅި ޤައުމު ހިންގައި ފުށްގަނޑެއް މޮޑޭހެން ރައްޔިތުންގެ ޙައްޤުތައް މޮޑެލުމަކީ ބޮޑުވަޒީރަށް ލިބިފައިވާ ބާރެވެ.\nމީގެ ހެއްކެއް ދާދިފަހުން މިވަނީ އެތައްހާސް މުސްލިމުންނެއް ޝަހީދުކޮށް ދިރިތިއްބައި އަންދައި ޤައުމުން ބޭރުކޮށް ނަސްލެއް ނައްތައިލުމަށް މަސައްކަތްކުރި މިޔަންމާއިން ފެނިފައެވެ.\nމީގެ ހައެއްކަމަސްކުރީން މަދަނީ ސަރުކާރެއް އޮތްއިރުވެސް ޢަސްކަރީންގެ ބާރާއި ނުފޫޒުގައި އިންސާނުންގެ މެދުގައި ޤަތުލު ޢާންމު ހިންގުމަށްފަހު ސަރުކާރު ބެލެހެއްޓުމާއި ޙަވާލުވުމުގެ ނަމުގައި މިޔަންމާގައިވަނީ އަސްކަރީވެރިކަމެއް ފެށިއެވެ. އަދި ކުއްލިއަކަށް އާ ސަރުކާރެއް އެކުލަވައިލިކަމަށް ބުނުމަށްފަހު ޢަސްކަރީ ވެރިއަކަށް ހުންނެވި މިން އައުން ހުލައިންގ ވަނީ އަމިއްލަފުޅަށް ބޮޑުވަޒީރަކަށް ވެވަޑައިގެންފައެވެ.\nމިއީ ވަރަށް ނުރައްކާތެރި ސިފައެކެވެ. ޤައުމެއްގެ މައްޗަށް ބާރާއި ނުފޫޒު ހިންގާ ބަޔަކު މިފަދަ މަޤާމެއް އަމިއްލައަށް އިއުލާންކުރުމަކީ ވެރިކަމަށް ދަހިވެތިވެފައިތިބޭ ބައެއް މީހުނަށް ދެވޭ ހިތްވަރަކަށް ވެދާނެއެވެ. ޚާއްޞަކޮށް ޤައުމެއް ހިންގުމަށްޓަކާ ސަރުކާރެއް އެކުލަވައިލެވިފައި އޮންނަ ތިން ބާރުގެ ތެރެއިން އަނެއް ދެބާރު ކަމުގައިވާ ޢަދުލު އިންޞާފުގެ ނިޒާމާއި ޤާނޫނުހަދާ މަޖިލީސް އެބައެއްގެ އަތްމަތީގައި އޮންނަ ތަނެއްގައި އެ މަޖިލީހުގެ ވެރިއަކަށް ހުންނަވާ ބޭފުޅަކު އަމިއްލަފުޅަށް ބިލެއް ފާސްކުރައްވައި ބޮޑުވަޒީރުކަމަށް އިޢުލާން ކުރައްވައިފިނަމަ ދެން އެ ޤައުމެއްގެ ޙާލަތު އޮންނާނެ ގޮތެއް އޮންނާނީ ވަޒަން ކޮށްލުމެވެ. ރައްޔިތުން ފިތި ބާރުވެ ޤައުމު އަނދަވަޅަކަށްވެއްޓުމަށް ގިނަ ދުވަސްތަކެއް ނުނަގާނެއެވެ.\nމާލީ ތަނަވަސްކަންކުޑަ އަދި އުފެއްދުންތެރިކަމުން ނެރެވޭ އެއްޗެއް ދުނިޔޭގެ ބާޒާރަށް އެކަށީގެންވާ ވަރަށް ނުނެރެވޭ ބައެއްގެ ޑިމޮކްރެޓިކް ވެއްޓެއްގައި މިގޮތަށް ކަންތައްތައް ދިމާވެއްޖެނަމަ ޤައުމަށް އާމްދަނީ ވަންނާނެ ގޮތް އޮންނާނީ ނުވެފައެވެ. ބޭރުން މުދާގެންނާނެ ގޮތްތަށް ހޯދަންޖެހޭނީ މަރުފަލި ޖަހައިގެންނެވެ. ސަބަބަކީ މާލީ ރައުސުމާލެއް ދިނުމަށްވެސް ބަޔަކު ގެނައުމަކީ އުނދަގޫ ކަމަކަށްވުމެވެ. ފޮރިން އިންވެސްޓުމަންޓުތަކުގެ ޝައުޤުވެރިކަން ގެއްލި ދިއުމެވެ.\nމިއަދު މިޔަންމާގެ ޙާލަތުވެސް ފެންނަނީ އެފަދައިންނެވެ. ނަމަވެސް އެއީ ވަސީލަތްތަނަވަސް ޤައުމަކަށްވެފައި ރައްޔިތުންނަށް ބޭނުންވާ އެންމެ އަސާސީ ޟަރޫރަތު އެތަނުން ފުދިއިތުރުވެފައިވާ ތަނެކެވެ. އެހެންވީމާ މާބޮޑު ކަންބޮޑުވުމެއް އެމީހުންނަކަށް ނޯންނާނެއެވެ.\nކޮންމެއަކަސް އަލަށް ބޮޑުވަޒީރުކަން އިޢުލާން ކުރެއްވި މިން އައުންގ ހުލެއިންގ ވިދާޅުވީ އޭނާއާއި އޭނާގެ ސަރުކާރުން 2023 ގައި އިންތިޚާބެއް ބާއްވަވާނެ ކަމުގައެވެ. އަދި މުސްތަޤުބަލުގައި ސަރަޙައްދީ މަންދޫބެއްގެ ގޮތުގައި މިޔަންމާ ބާއްވާނެކަމަށް ވިދާޅުވެފައިވެއެވެ.\nމިގޮތަށް ސަރަޙައްދީ މަންދޫބަކަށް މިޔަންމާ ހައްދަވާނެކަމަށް ވިދާޅުވިއިރު ފާއިތުވެދިޔަ 50 ވަރަކަށް އަހަރު އެޤައުމު އޮތީ މުޅި ދުޔެއާއި އެކަހެރި ޙާލަތެއްގައެވެ. ބައި ޤައުރުނު ވަންދެން ރައްޔިތުން އުފުލަމުންދިޔަ ވޭންތަކާއި ތަކުލީފުތަކަށް ޙައްލު ހޯއްދަވައިދެއްވަން ވިދާޅުވިއިރު އެތައް ޖީލެއްވަނީ ހަލާކުވެ އިޖުތިމާޢީ ފޭރާން ވީދި ހަސްނެތިފައެވެ.\nރައްޔިތުންނަށް ހުވަފެން ދެއްކުވަމަކީ ވެރިކަމަށް ދަހިވެތި އެފަދަ ސިޔާސީ ބޭފުޅުންގެ އަތްމަތީ ފޮތުގައި އޮންނަ އެއްޗެކެވެ. އެފަދަ ހުވަފެންތައް ދެއްކެވުމަށް ރައްޔިތުންގެ ވިންދާއި ކުޅެވޭފަދަ ހުރިހާ ވާހަކަތަކެއް ދައްކަވާނެއެވެ. އަދި އެފަދަ ދަޅަތަކަށް ހެއްލިގެންނުދާ ކޮންމެ މީހަކީ އެފަދަ ބޭފުޅުންގެ ނުރުހުން ބޮޑު ބަޔަކަށް ހައްދަވައި ދެކޮޅުވެރިކަމުގެ ގޮވާން އިންދަވަން ފަށްޓަވައެވެ. އެފަދަ ބޭފުޅުން ދަކަވާނީ ޤައުމުގައި ހަމަޖެހުން އޮތްކަމުގައެވެ. ނަމަވެސް ރައްޔިތަކު މިނިވަންވުމުގެ ކުރީން އޮންނަނީ ކަސްތޮޅެއްގައެވެ. ބަރީއަވެފައިވާކަން ސާބިތުކޮށް ނުދެވޭނަމަ ކޮންމެ މީހަކީ ކުށްވެރިއަކަށްވެފައެވެ.\nކޮލަމް ސިޔާސީ ރިޕޯޓް


MP Waheed aa Sujau PPM PG ge viber group in beyrukoffi | Mihaaru\nމެމްބަރު ސުޖާއު (ކ) އަދި ވަހީދު: ދެ ބޭފުޅުން ވެސް ތާއީދުކުރައްވަނީ ކުރީގެ ރައީސް މައުމޫނަށް.\nމެމްބަރު ވަހީދާއި ސުޖާއު ޕީޕީއެމް ޕީޖީގެ ވައިބަ ގްރޫޕުން ބޭރުކޮށްފި\n19 އޮކްޓޯބަރ 2016 - 22:17 10 comments\nޕީޕީއެމްގެ ރައީސް މައުމޫނަށް ތާއީދުކުރައްވާ ރައްޔިތުންގެ މަޖިލީހުގެ ތުލުސްދޫ ދާއިރާގެ މެމްބަރު މުހައްމަދު ވަހީދު އިބްރާހިމާއި ބާރަށު ދާއިރާގެ ޕީޕީއެމް މެމްބަރު އިބްރާހިމް ސުޖާއު ޕީޕީއެމްގެ ޕާލިމެންޓްރީ ގްރޫޕުގެ ވައިބަ ގްރޫޕުން މިރޭ ބޭރުކޮށްލައިފި އެވެ.\nއެކަން ޕީޕީއެމްގެ އިސް ބޭފުޅަކު "މިހާރު" އަށް ކަށަވަރުކޮށްދެއްވި އެވެ.\nވަހީދާއި ސުޖާއު ވައިބަ ގްރޫޕުން ބޭރުކޮށްފައި މި ވަނީ ކޮމަންވެލްތުން ރާއްޖެ ވަކިވާން މަޖިލީހުގައި މިއަދު ނެގި ވޯޓުގައި ސަރުކާރާ ދެކޮޅަށް ވޯޓު ދެއްވާފައި ވަނިކޮށެވެ. އެ ދެ ބޭފުޅުން ހިމެނިވަޑައިގަންނަވާ ގޮތަށް ސަރުކާރު ކޯލިޝަންގެ ހަ މެމްބަރަކު ވަނީ އެ ވޯޓުގައި ޕީޕީއެމް ކޯލިޝަނުން ނެރުނު ތްރީ ލައިން ވިޕާ ހިލާފަށް ވޯޓު ދެއްވާފަ އެވެ.\nޕީޕީއެމް ތެރޭގައި އުފެދުނު ހިޔާލު ތަފާތުވުންތަކުގައި ޕާޓީ ދެ ބައިވެ، މައުމޫންގެ ފެކްޝަނަކާއި ރައީސް އަބްދުﷲ ޔާމީންގެ ފެކްޝަނެއް އުފެދިފައި ވާއިރު، ކޮންމެ ފެކްޝަނަކުން ވެސް ދަނީ ކައުންސިލް ބައްދަލުވުންތައް ބާއްވައި އެކިއެކި ފިޔަވަޅުތައް އަޅަމުންނެވެ. އެ ގޮތުން، މައުމޫންގެ ފެކްޝަނުން ވަނީ ވަހީދު ޕާޓީގެ ނައިބު ރައީސް ކަމަށް އަދި ސުޖާއު ތަރުޖަމާނުގެ މަގާމަށް ރޭ އައްޔަންކޮށްފަ އެވެ.\nއެކަމަކު، ރައީސް ޔާމީންގެ ފެކްޝަނުން އެކަން ބަލައެއް ނުގަނެ އެވެ.\nސަރުކާރަށް ފާޑު ވިދާޅުވާ އަދި ދެކޮޅަށް މަޖިލީހުގައި ވޯޓު ދެއްވާ މެމްބަރުންނާ ދެކޮޅަށް މީގެ ކުރިން ވެސް އެކި ފިޔަވަޅުތައް އަޅާފަ އެވެ. އޭގެ ތެރޭގައި، ވައިބަ ގްރޫޕުން ބޭރު ކުރުމުގެ އިތުރަށް، މުހިއްމު ކޮމިޓީތަކުން އާދައިގެ ކޮމިޓީތަކަށް ބަދަލުކުރުމާއި ޕާޓީން ވަކިކުރުން ވެސް ހިމެނެ އެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން ޕީޕީއެމް މުހައްމަދު ވަހީދު އިބްރާހިމް (ވައްޑެ) ޕީޕީއެމް ޕާލަމެންޓްރީ ގުރޫޕް ސިޔާސީ ޕާޓީ\nޕީޕީއެމް 10 މެމްބަރުންގެ ގޮނޑި ނުގެއްލޭނެ: ވަކީލުން